
MEMOIR. 


JAMES LoGIE ROBERTSON was born on the 18th 
September 1846 in the village of Milnathort, at the 
foot of the Ochil braes. He was the second son and 
child of a family of seven, inheriting from his mother 
-a tradition of beauty and piety, and from his father 
an intense love of the hills and every happy creature 
that inhabited them. He grew up a quiet studious 
boy, looking with imagination on the countryside 
around him. At first his ideas of it were wholly 
Biblical : the Lomond dome was to him “ the moun- 
tain of the Lord,” and he thought of Lochleven as 
another Sea of Galilee. Historical associations with 
Wallace and Queen Mary came later, and must have 
formed a curious palimpsest in his young mind, 
crossed and recrossed with the theological trail of 


the Culdees on St Serf’s Island, the Erskines at 

Portmoak and Gairney Bridge, and gentle Michael 
Bruce at Kinnesswood; while the natural beauty — 
of the scenery and the affectionate memories of a 
happy childhood combined to preserve for him a 
devotion to his birthplace, which found repeated 
expression in his poetry. The joyous holiday cry— 


“* Once more, once more again 
On me, from city cares who fly, 
Lochleven, like a loving eye, 
Looks round the shoulder of the hills ; 
And all life’s artificial ills 
Pass from me with their pain !” 


and again the inward insistence of the vision— 


‘© In town I walk by this lakeside, 
I fish in yonder pool ; 
In streets I see o’er mountains wide 
The morning opening cool,” 
alike proclaim their efficacy as an escape from the 
prison of town life, which was to be his future portion. 
But the shades of the prison-house never clouded 
the anticipations of this growing boy; and in old 
age he looked back upon his childhood with delight, 
and relived it in memory. 
At the mature age of thirteen he became a pupil 
teacher in Orwell Parish School, where he was for- 


tunate to win the regard of the master, Mr. Alexander 

Millar, a man of culture and character, who con- 
tinued to be a lifelong friend. For some years yet 
the boy’s interest was shared between his books and 
his hillside rambles ; but at length the quiet days of 
study at Orwell were over, and the young pupil 
teacher had to remove to Edinburgh, to complete 
the preparation for his profession. Strenuous years 
at the training college followed, and a trial of teaching 
at Haddington, before the happy return to congenial 
studies and companionship at Edinburgh University. 
Here he made many friends, among whom may be 
mentioned Professors Masson and Blackie and Sir 
Archibald Geikie, besides countless fellow-students, 
notably young Ferrier, a brilliant grandson of the 
great Christopher North. Here also he met Robert 
Louis Stevenson, and contributed to his University 
Magazine. 

Meanwhile he continued to teach boys, first in 
Heriot’s Hospital and afterwards at George Watson’s 
School, with a brief holiday interlude at the Nest 
Academy, Jedburgh, until in 1876 he found metal 
more attractive and a more subtle intellectual response 
in the higher English classes of the Ladies’ College, 
Queen Street, a former dux of which institution he 

married in 1881. For thirty-seven years Queen 
Street was the scene of his daily work, and all his 
literary output was the recreation of his leisure. 
His first book of Poems was published in 1878, and 
contained the Lament for the Language included in 
this volume, the tale in rhyme of Tammas Wilson, 
and the legend of Pat-Luck. The volume included 
also his first version of a Horatian ode in Scots, after 
the fashion of Allan Ramsay, entitled Horace in Hog- 
gers, afterwards incorporated in Horace in Homespun 
under the title Hughie’s Winter Excuse for a Dram. 

Hugh Haliburton, shepherd of the Ochils, was the 
creation of an autumn holiday at Castle Campbell, 
near Dollar, in 1881. The poems with this signature 
appeared from week to week at one time in the 
- Scotsman, and were eagerly read throughout the 
country. On Ochilside they were familiarly called 
“ Hughies,” and the common phrase among the 
farmers was “‘ Anither Hughie oot the day!” Their 
author was proud to be told that, in one upland 
bothy, each Hughie, as it appeared in print, was cut 
out from the, newspaper and pasted on the wall, 
that all who ran might read. That wall was papered 
with Hughies ! 

Our Holiday was published in 1882, and contains 
the first collection of Horace in Homespun, afterwards 
enlarged into a volume in 1885, and again remodelled 
in Ig00. Other volumes of original prose and verse 
intervened, mostly in English; and there were 
articles on many subjects contributed to the Scotsman 
and other periodicals, those on old Scottish manners 
and customs and the earlier Scottish poets being of 
peculiar and permanent value. Indeed, the study of 
Scottish poetry and its interpretation to modern 
minds occupied much, if not most, of his own poetic 
energy. His ardent vitality illuminated the obscure 
chambers of the past, and glowed like a torch upon 
their neglected treasures. He found time to edit 
the poems of Allan Ramsay, Thomson, Burns, Scott, 
and Campbell; he presented many of Dunbar’s 
poems in less archaic guise ; and he pointed out the 
beauties of Fergusson’s Farmer’s Iygle, the forerunner 
of Burns’s Cottar’s Saturday Night, and in his estima- 
tion the more artistic masterpiece. In addition to 
his ordinary class-work, he was the author of a series 
of school-books, of which the best known is A History 
of English Literature, published in 1894. 

Yet he was by no means fond of a sedentary life, 

and much preferred the freedom of the country 
roads, roaming either with his family or such valued 
friends as the late Mr Bruce Peebles, Dr James L. 
Ewing, and Sir George Douglas, in whose conversation 
and correspondence he delighted. Angling was an 
excuse for wandering alone by many a burnside. He 
wrote several angling songs, but of the best I can 
recall only one characteristic stanza— 
**When Adam in Eden grew tired o’ his life, 

Diggin’ an’ delvin’, they gied him a wife ; 

Had they gi’en him a gaud, wi’ a line an’ a flee, 

Common-sense wad hae keepit him aff o’ the Tree ; 


He wad ne’er hae gane near it ae stap o’ his fit ; 
He micht hae been fishing the Hiddekel yet !” 


In 1913 he retired from Queen Street, full of the 
hope to employ his well-earned leisure in some worthy 
work for the benefit of the future. But the moral 
upheaval of the war, followed by the physical strain 
of failing eyesight, gradually reduced his hope of 
further literary service. He died on the 13th of June 


1922, but in memory and influence he is still alive. 


JANET LOGIE ROBERTSON. 


I BRAIDBURN CRESCENT, 
EDINBURGH, 16th August 1925. 

FOREWORD. 


Mrs LociE RoBErRTSON has laid her late husband’s 
many admirers under a debt of gratitude by her 
accurate record of the main incidents of his life. A 
fine reserve, with which one cannot fail to sympathise, 
has at the same time withheld her from going further 
and presenting her readers with such a portrait of 
the man as she alone could have drawn. The char- 
acter of ““ Hugh Haliburton ” was indeed one of ex- 
ceptional charm and lovableness, and, speaking as 
one who had the honour of being his friend throughout 
many years, I can vouch for his fine loyalty in friend- 
ship, his sunny and spontaneous optimism, his native 
simplicity of disposition, recalling that of the typical 
seafaring man of an older generation, and the manly 
courage which carried him so bravely through the 

long trial of his last illness. “‘ Hugh Haliburton” 
might, I think, be summed up as an eminently happy 
man, and one born to contribute to the happiness 
of others. His works, especially his poems, still 
speak, and, as I firmly believe, will continue to speak 
for themselves. But the beautiful romance of an 
enduring conjugal affection must remain, as it here 
stands, suggested by a single phrase. Yet, even so, the 
discerning will scarcely pass it by. 


GEORGE DOUGLAS. 

HORACE IN HOMESPUN. 


Hughie’s Advice to Dauvit to 
Enjoy the Fine Weather. 


“ Gratia cam nymphis geminisque sororibus audet 
Ducere nuda choros,” 
—Cakr, IV. 7. 


AN’ noo ance mair the Lomon’ 
Has donn’d his mantle green, 

An’ we may gang a-roamin’ 
Thro’ the fields at e’en : 


An’ listen to the rustlin’ 
O’ green leaves i’ the shaw, 
An’ hear the blackbird whistlin’ 


Winter weel awa’. 
1 A 


HORACE IN HOMESPUN 


Sae mild’s the weather, Dauvit, 
That was but late sae bauld, 
We gang withoot a grauvit, 


Careless o’ the cauld. 


An’ juist the ither nicht, man, 
Twa barefit Mays were seen 
(It maun hae been a sicht, man !) 


Dancin’ on the green. 


It sets a body thinkin’ 
Hoo quick the moments fly, 
Hoo fast the days gang linkin’ ! 
Spring ’ill sune be by ; 


Then Simmer wi’ the roses, 
Then Autumn wi’ the grain ; 

Then Winter comes an’ closes 
A’ thing ance again ! 


An’ yet, tho’ short her range is, 
Dame Nature’s never dune ; 
She just repeats the changes, 


Just renews the tune. 

HUGHIE’S ADVICE TO DAUVIT 


The auld mune to her ruin 
Gangs rowin’ doon the sky, 
When, swith, a braw bran new ane 
Cocks her horn on high ! 


Alas ! when oor short mornin’ 
Slides doun the slope to nicht, 

There’s neither tide nor turnin’ 
Back to life an’ licht. 


We fa’ as fell oor faithers 
Into the narrow hame, 
An’ fog forgetfu’ gaithers 


Owre oor very name. 


But what needs a’ this grievin’ 
For griefs we dinna feel ? 
Let’s leeve as lang’s we’re leevin’, 


Lauch as lang’s we’re weel. 


An’ if it’s gude i’ gloamin’ 
It’s better sune than syne 
To rise an’ gang a-roamin’ 
Noo the weather’s fine. 

Hughie refuses to Emigrate. 


‘*Tbi tu calentem 
Debita sparges lacrima favillam 
Vatis amici.” 
—CAR. II, 6. 


MATTHIE, nae mair! Ye’se gang your lane! 
Tak’ my best wishes wi’ ye, 

An’ may guid fortune owre the main 
An’ snugly settled see ye ! 

I wuss ye weel! The kintra’s lairge, 
An ye’re but twa wi’ Mary ; 

Ye’ll shortly hae the owner’s chairge, 
Nae doot, o’ half a prairie. 

There’s ample room in sic a park 
To foond a score o’ nations, 

An’ flourish like a patriarch 
Amon’ your generations. 

HUGHIE REFUSES TO EMIGRATE 


But me may Scotland’s bonnie hills 
Maintain to utmost auld age, 
Leadin’ my flocks by quiet rills, 
An’ lingerin’ thro’ the gold age ; 
Untemptit wi’ a foreign gain 
That mak’s ye merely laird o’t, 
An’ thinkin’ Scotland a’ min’ ain, 


Tho’ ownin’ ne’er a yaird o’t ! 


What hills are like the Ochil hills ? 
There’s nane sae green, tho’ grander ; 
What rills are like the Ochil rills ? 
Nane, nane on earth that wander ! 
There Spring returns amon’ the sleet, 
Ere Winter’s tack be near thro’ ; 
There Spring an’ Simmer fain wad meet 


To tarry a’ the year thro’ ! 


An’ there in green Glendevon’s shade 
A grave at last be found me, 
Wi’ daisies growin’ at my head 
An’ Devon lingerin’ round me ! 

Nae stane disfigurement o’ grief 
Wi’ lang narration rise there ; 
A line wad brawly serve, if brief, 
To tell the lave wha lies there. 
But ony sculptur’d wecht o’ stane 

Wad only overpow’r me ; 
A shepherd, musin’ there his lane, 
Were meeter bendin’ owre me. 


HUGHIE’S REPLY TO THE LAIRD 


Hughie’s Reply to the Laird’s Intimation 
of a Visit. 


~ $¢Mea nec Falernz 
Temperant vites neque Formiani 
Pocula colles.” 
—CAR. I, 20, 


DEAR laird, ye’re comin’ up the brae 
As lang’s gude weather haulds ? 

Ye’re surely welcome to a day 
Amang your ain sheep-faulds. 


If caller air, an’ caperin’ lamb, 
An’ knowes o’ noddin’ green, 
Wi’ noo an’ then a social dram 


Or twa-haund crack atween ; 


The food wher’on your fathers fared, 
A girdle scone an’ cheese— 
Ye’re freely welcome to them, laird, 


If thae hae power to please ; 

But if your craig maun hae its waucht 
O’ wines I canna name,— 

They’re no’ within a shepherd’s aucht : 
Ye’d better bide at hame. 


HUGHIE’S ANXIETY FOR DAVY 


Hughie’s Anxiety for Davy on the Seas. 


‘* Navis, que tibi creditum 
Debes Virgilium.” 
—CAR. I. 3. 


Noo a’ ye winds, but ane, that rair 
An’ revel on the deep, 

Respect for ance a poet’s pray’r— 
Swith to your caves, an’ sleep ! 
For Davy’s sake, wha taks the tide 
This mornin’, be commaundit : 
There’s fifty folk on Devonside 

That wuss him safely laundit. 


An’ you, wham only we excepp— 
Ahint his ship, an’ blaw ! 
An’ mind oor hearts are in that ship 


That carries him awa’ ! 

We'll wauk the nicht upon oor hip 
If ye should mak’ commotion, 
An’ think the hoose is Davy’s ship 

An’ Ochil earth the ocean ! 


Wha first to earth’s green limits ran 
An’ coveted the sea— 

Wha first to bigg a ship began, 
A daurin’ loon was he. 

As seas an’ surges owre him lash’d, 
An’ monsters wallowed roond him, 

Didna his speerit shrink abash’d, 
His hardihood confoond him ? 


Surely the oceans were design’d 
To separate the lands, 

An’ men in wisdom were confin’d 
In kindly kindred bands. 

But mankind are a restless race, 
Aye seekin’ new inventions, 

An’ warpin’ a’ the gifts o’ grace 
Clean fra their first intentions. 

HUGHIE’S ANXIETY FOR DAVY 


We gruppit steam: nae doot at first 
It lookit braw an’ fine ; 

But mony a pat an’ boiler burst 
Has answer’d for’t sin’ syne. 

We flew a draigon: an’ the spark 
Obeys a bairn if need is ; 

But look at the mischeevous wark 


That’s wrocht wi’ thir torpeedies. 


It’s lang sin’ pouther was fund oot ; 
But we’ve dune weel oorsel’— 

We've raised in dynamite, I doot, 
The mucklest deil in hell. 

There’s naething that we'll no’ attemp’ 
If danger but commend it ; 

We’re mairchin’ at a bonnie tramp— 
But, Lordsake ! what’s to end it ? 


o 

Hughie sympathises with Jocky on his 


well-earned Rest. 


‘* Gaudet invisam pepulisse fossor 
Ter pede terram.” 
—CaR. Il. 18, 


Now Jocky’s freed! The bands are broke 
That tied him to the hated yoke ; 
Rejoicing in his freedom found, 

With heavy heel he hits the ground. 


In thraldom to the red earth bound, 
Sweet Jocky’s griefs were of the ground ; 
Now, bondsman with a broken chain, 
He leaps upon his tyrant slain. 


Leeze me on simmer !—but she brings 
A heavy load of hempen strings ; 
She ties sweet Jocky to the wark 


Fra morning dim till gloaming dark. 
12 


HUGHIE SYMPATHISES WITH JOCKY 


His haunds are hard, his banes are sair ; 
Wi’ but the gift o’ caller air, 

He plants his feet in many a soil, 

He leaves in many a clod his toil. 


But noo nae mair he’ll drag his feet ; 
The labour o’ the year’s complete : 
Now beat the stibble-laund wi’ glee, 
And fling aloft with fetlock free ! 


On loft with rural joy he jumps, 

He beats the ground with triple thumps ! 
The lingering vigour of his legs 

He leaves upon the hated rigs ! 


Now heap the hearth with peats an’ whins ; 
And, Jocky, rest and roast your shins,— 
Till Candlemas with blustering shout 

Cry Jocky and his oxen out !~ 

Hughie at the Maiden’s Well. 


 Fies nobilium tu quoque fontium.” 


—Car, III. 


THOU bonnie modest mountain spring, 
That tinkles oot aneth a stane, 
An’ seems to thy ainsel’ to sing— 
For listener near is nane— 
There’s neither birk nor rowan tree 
Bends owre thy brink to shelter thee, 
An’ but ae gowan fra the lea 


Has wander’d here its lane. 


I thocht nae cretur near e’en-noo, 
Till, as I loutit doun to drink, 
Awa’ wi’ flichterin’ flurry flew 
A lintie fra the brink. 
I’m dootfw’ if it was a bird, 
Sae still it sat afore it stirr’d, 
Then, swifter than I’ll say the wird, 
Gaed by me in a blink. 
14 

HUGHIE AT THE MAIDEN’S WELL 


Was it the fairy o’ the fount 
Disturbit in her maiden dream, 

That, takin’ fricht on my account, 
Was startled fra her hame ? 

Thou lovely Thocht o’ Solitude ! 

Nae mair will I wi’ footstep rude, 

An’ harsh an’ hasty wirds, intrude 
Upon thy haly stream. 


Sae fare-thee-weel, sweet Maiden’s Well ! 
Baith sun and weet thy waters spare ! 
Thou minds me o’ a maid thysel’, 
Sae meek thy modest air. 
Thy siller thread is hardly seen 
Winding the solemn hills between, 
Yet a’ the way the banks o’ green 
Give proof that thou art there. 


Note.—The Maiden’s Well lies on the edge of the old bridle-path 
over the hills, about two miles behind Castle Campbell. Its beauty 
is in itself—cool, clear, and copious; size florzbus, yet not without 
its wreath of pastoral legend. 

Hughie’s Waddin’ Gift to his friend Jame. 


‘*Ne quis modici transiliat munera Liberi.” 
—Cak. I. 18, 


YE’RE leavin’ ’s Jame! nae langer noo 
To rank amon’ the wanters— 

By way o’ waddin’ gift fra Hugh 
Accepp thir twa decanters. 

They’re fill’d wi’ Scotland’s native juice— 
An’ whaur’s a nobler liquor ? 

They'll aiblins help to heat your hoose, 


An’ mak’ your union siccar. 


Ye’ll hae your joys: John Barleycorn 
May wi’ advantage share them ! 
Ye’ll hae your griefs: fill up your horn— 


He’ll gie ye heart to bear them ! 
16 


HUGHIE’S WADDIN’ GIFT 


Tak’ aff your dram an’ crack your joke 
However Fortun’ vary ; 
It’s only aye to water folk 


She’s cauldrife an’ contrairy ! 


Ye’re puir ; but, Jamie, tak’ nae thocht,— 
The maist o’ folk are born till’t ! 

Dae weel ; syne if ye’re fash’d wi’ ocht, 
Lift up a hielant horn till’t ! 

We've a’ oor troubles mair or less, 
But to cry oot is weak-like ; 

Regairdit thro’ a social gless 
The warld’s nane sae bleak-like ! 


Yet, when ye at the board unbend 
At nae unworthy season, 

Be mindfu’ aye to mak’ an end 
Conformable to reason. 

For aince if owre the boun’s they win, 
The passions quickly speak oot, 

An’ secrets, that are safer in, 


Are likelier then to leak oot. 
17 B 


HORACE IN HOMESPUN 


Then self-indulgence, lang alloo’d, 
Becomes a second nature, 

To change the manner an’ the mood, 
An’ e’en the very feature. 

There’s Rabbie wi’ the muckle mooth 
That married Meg that mantit— 

He drank himsel’ into a drooth, 


An’ noo he canna want it ! 


An’ then there’s gauger Pate—but he 
’*S nae waur than what his wife is ; 

Ye’ll read it in his blecken’d ee 
What his domestic life is. 

Tak’ warnin’, Jamie, by their case, 
An’ learn fra their example, 

While pleasure’s in the mod’rate use, 


The mod’rate use is ample, 

THE WHITE WINTER 


The White Winter: Hughie dreads the 
Return of the Ice Age. 


‘*Jam satis terris nivis atque dirze 
Grandinis misit Pater.” 
—CAR. I, 2. 


Mav, but it’s vexin’! There’s the Law 
For five months noo been white wi’ snaw ; 
An’, when we lookit for a thaw, 
An’ lowser weather, 
It’s gaitherin’ for anither fa’, 
As black as ever ! 
It’s no’ alane that fother’s dear, 
Yowes stervin’, an’ the lambin’ near, 
An’ Winter owre the Ochils drear 
Drivin’ unstintit,— 
But, Lordsake ! what’s come owre the year ? 
An’ what’s ahint it ? 

Wha kens but what oor aixle tree 
’S been slew’d aboot, or dung ajee, 
An’ aff thro’ space awa’ we flee 
In a daft orbit ? 
Whilk mak’s the seasons, as we see, 
Be sair disturbit. 


Wha kens but what we’ve seen the heel 

O’ Simmer in a last fareweel ? 

Nae mair green gowany braes to speel 
Wi’ joyfu’ crook, 

Nor dip in Devon, whaur a wiel 
Invites to dook ! 


What ance has been may be ance mair, 
An’ ance—as learnéd clerks declare— 
This planet’s fortune was to fare, 
In ages auld, 
Thro’ regions o’ the frigid air, 
Past kennin’ cauld. 

Nae doot but this was centuries gane, 
When human cretur’ there was nane, 
An’ this auld warld, her liefu’ lane, 

Bowl’d thro’ the nicht, 
Wi’ tangles hingin’ fra a mune, 


Her only licht. 


An eldritch scene that licht display’d ! 
There lay the continents array’d, 
Like corpses 0’ the lately dead, 
In a cauld sheet, 
Wi’ icebergs sittin’ at their head 
An’ at their feet ! 


What ance has been may happen twice,— 
It’s weel kenn’d we hae little ch’ice ; 
An’ if it be the Age o’ Ice 
Return’d ance mair— 
Faith, tak’ this present for a spice, 


It offers fair ! 

The snaw a’ owre lies sax feet deep ; 
Ae half oor time we’re howkin’ sheep ; 
We haena haen a blanket sleep 

Sin’ the New Year ; 
An’ here we’re at oor hin’most neep, 


An’ term-time near ! 


It’s juist as bad wi’ ither folk : 

A shepherd’s missin’ wi’ his flock ; 

An eagle’s ravagin’ the Knock ; 
An’ nearer hame, 

A dearth o’ whisky’s at the Crook, 


An’ aumries toom. 


The gates are blockit up a’ roun’ ’s, 
Silent are a’ the seas an’ soun’s, 
An’ at the very trons in toons 
It’s hoch deep lyin’ : 
In fac’, the Winter’s broken boun’s, 
There’s nae denyin’. 

It may be—for we’re grown sae wice, 
We're no’ juist to be smoor’d like mice,— 
It may be that by some device 

We'll fricht the snaw, 
An’ gie this threaten’d Age o’ Ice 

The ca’ awa’! 


Some braw electrical machine 

Amang the cluds may intervene, 

Send licht an’ heat, an’ change the scene 
The warld throughoot ; 

An’ burn oor skins, an’ blind oor een, 
Wi't a’, nae doot ! 


Come back, come back, oor ain auld sun, 
Thy auld-appointed path to run ; 
An’ a’ the freits that were begun 
To shore us ill 
Shall, in the crackin’ of a gun, 
Flee owre the hill. 

Then, as of auld, when skies are clear, 

An’ springin’ corn begins to breer, 

Those joys your shepherd’s heart shall cheer 
That charm’d of yore ; 

An’ life on Devon be as dear 
As heretofore ! 

THE RETURN OF SPRING 


Hughie’s Delight in the Return of Spring. 


“ Audire et videor pios 
Errare per lucos, amcenze 
Quos et aquze subeunt et aurze.” 
—CAR. III. 4. 


I. 


FRA whaur in fragrant wuds ye bide 
Secure fra winter care, 

Come, gentle Spring, to Ochilside 
And Ochil valleys fair. 

For sweet as ony pagan spring 
Are Devon’s waters clear ; 

And life wad be a lovely thing 
Gif ye were only here. 


rie 


She comes! the waffin’ o’ her wings 
Wi’ music fills the air ; 
An’ wintry thochts o’ men an’ things 


Vex human hearts nae mair. 

On Devon banks wi’ me she strays, 
Her poet for the while, 

And Ochil brooks and Ochil braes 
Grow classic in her smile ! 

HUGHIE’S BACHELOR PARTY 


Hughie’s Bachelor Party. 


‘Da lunze propere nove, 
Da noctis mediz.” 
—CAR, III. 19. 


Ay, here they come, thrang warstlin’ up the brae 
Like sheep in single file, 
No’ ane o’ them wi’ lang’age left—they’re sae 


Forfoughen wi’ their toil. 


Tammy, ye’re first—but tailors for a broose ! 
Willie, my man, your paw! 

Ye’re pechan’, Pate! Weel, Watty, what’s the noos ? 
An’ Lowrie’s last o’ a’ ! 


What! noawird? Weel, stand an’ tak’ a breath, 
An’ view the scene awhile ; 
I weel believe it, Pate, withoot the aith— 


It was that hin’most mile. 
27 


HORACE IN HOMESPUN 


Ay, lads, ye’re high—ye’re up amang the groose ; 
That was the muir-cock’s craw ! 

But in! ye’re welcome to the Shepherd’s hoose ; 
I’m gled to see ye a’. 


Draw in your chairs—na! no’ until I see 
Five auld frien’s plantit richt ! 
An’ noo, afore I fesh the barley-bree, 
Nae politics the nicht ! 


There’s Watty wi’ the budget in his wime— 
Noo, Watty, haud your haund ; 

The wise man says that a’ thing has its time, 
But here—ye’re aff your laund. © 


Gude-fallowship’s the fashion i’ the hills, 
An’ fechtin’ i’ the toun : 

If either Whig or Tory ventur’d till ’s— 
Man, we wad shute them doun ! 


Come, come! a bargain be’t. An’ hoo’s your hoast ? 
An’ what’s the price 0’ woo? 
Has Bauby gotten owre that bairn she lost ? 


But was the deacon fu’ ? 

That whusky duty !—but we'll lat it be; 
It mayna get oor length ! 

Here’s to ye, Pate! Willie—it’s wat your ee ! 
Lad, that’s the stuff for strength ! 


Here’s a big bumper for us a’ thegither ! 
But wha’s that at the pane ? 
The new mune keekin’ in a kind o’ swither ! 


’Faith, we maun gie her ane! 


Ane for the nicht ; an’ ane for Jock the cadger 
Wha brocht the tappit hen ; 
An’ ane for him, too, honest man! the gauger 


Wha lost himsel’ i’ glen ! 


Nae pressin’—na! ilk man should ken his score! 
A sober gauge is six ! 
There’s water in a stoup ahint the door 


For them that want to mix. 


Na, but I’m blythe—I’m daft to see ye a’! 
Lowrie, produce your flute, 
We maun hae music ;—first we’ll take your blaw, 
An’ syne a sang fra Pate. 

Then in a chorus sang we'll soop the heather 
Till the waste places ring, 

An’ social coveys sleepin’ soun’ thegither 
Break aff on startled wing. 


An’ let that churlish Nawbal o’ a fermer, 
Oor nippit neebor, hear ; 

An’ lovely Abigail, as I may term her, 
That should be—Dauvit’s dear ! 


O Tam, ye’re happy in your love for Meg, 
Ye’re blest—ye’re free o’ blame ; 
But I maun burn for what I daurna beg,— 


For her I daurna name ! 


Note.—The reference in the 9th stanza is to the increased duty 
on whisky, threatened by a recent Budget. 

HUGHIE’S EXCUSE FOR A DRAM 


Hughie’s Winter Excuse for a Dram. 


** Vides ut alta stet nive candidum 
Soracte.” 
—CAR, I. 9. 


FRA whaur ye hing, my cauldrife frien’, 
Your blue neb owre the lowe, 

A snawy nichtcap may be seen 
Upon Benarty’s pow ; 

An’ snaw upon the auld gean stump, 
Wha’s frostit branches hang 

Oot-owre the dyke abune the’ pump 
That’s gane clean aff the fang. 

The pump that half the toun’s folk ser’d, 
It winna gie a jaw, 

An’ rouch, I ken, sall be your beard 


Until there comes a thaw ! 

Come, reenge the ribs, an’ let the heat 
Doun to oor tinglin’ taes ; 

Clap on a gude Kinaskit peat 
An’ let us see a blaze. 

An’ since o’ water we are scant 
Fess ben the barley-bree— 

A nebfu’ baith we sanna want 
To wet oor whistles wi’ ! 

Noo let the winds o’ Winter blaw 
Owre Scotland’s hills an’ plains, 

It matters nocht to us ava— 


We’ve simmer in oor veins ! 


The pooers o’ Nature, wind an’ snaw, 
Are far abune oor fit, 

But while we scoog them, let them blaw ; 
We'll aye hae simmer yet. 

An’ sae wi’ Fortune’s blasts, my frien’,— 
They'll come an’ bide at will, 

But we can jink ahint a screen 
An’ jook their fury still. 

Then happy ilka day that comes, 
An’ glorious ilka nicht ; 

The present doesna fash oor thooms, 
The future needna fricht ! 


The future !—man, there’s joys in store, 
An’ joys ye little ken ; 

The warld has prov’d them sweet afore, 
The warld will again ! 

The lasses, min! the dearest gift 
An’ treasure time can gie— 

Here’s to the love that lichts the lift 
O’ woman’s witchin’ ee ! 

An’ vainly till that licht expire 
Should storm or winter low’r— 

It’s sune aneuch to seek the fire 


When simmer days are owre ! 


Note. —Kinaskit, as its inhabitants pronounce Kinnesswood, is a 
small village at the foot of the Lomond Hill and not far from Loch- 


In its neighbourhood is a small peat-moss, from which the 


surrounding villages and farm-towns used to be supplied with fuel. 
To the student of English literature the village of Kinnesswood has 
other associations—those, namely, connected with Michael Bruce. 

Hughie Consoles and Counsels young Nannie 


in the Absence of Davie. 


“ Prima nocte domum claude, neque in vias 
Sub cantu querule despice tibiz.” 
—CAR, III. 7. 


O pry that tear that trickles doun 
For Davie owre the sea ; : 
The fates ill keep him safe an’ soun’, 
An’ that for sake o’ thee. 

What pleasure wad it gie the fates 
To vex a heart like thine 

Wha’s only wish on Davie waits, 
Wha’s hopes roun’ Davie twine ? 


An’ dinna wrang his faithfu’ heart 
By dootin’ if he’s true ; 
Sweet Nannie! far owre fair thou art 
For him to brak’ his voo. 

Sweet Nannie! there’s nae fairer face, 
Nor mair bewitchin’ ee, 
In ony frem’d or foreign place 


For Davie’s een to see ! 


To thee he turns, for thee he toils, 
O’ thee lies doun to dream, 

Or wauks the nicht to coont the miles 
Between him an’ his hame. 

O dinna doot that Nannie’s charms 
"Ill draw him owre the main 

To Nannie’s fond an’ faithful arms 
An’ Devon’s banks again. 


But, Nannie, hearken in your ear— 
It’s kent to ane or twa 

That hielant Donal’ wad draw near 
Noo Davie’s far awa. 

An’ sweetly soonds his pipe, it’s true, 
When gloamin’ gaithers dim— 

’Faith ! Dave has mair to fear fra you 
Than you've to fear fra him ! 

Hughie takes his Ease in his Inn. 


“Vates quid orat de patera novum 
Fundens liquorem.” 
—CAR. I, 31. 


Noo, by my croon, the sun sends doun 
Uncommon drouthy weather, 

But here’s an inn—if it were sin 
We'll spill a dram thegither ! 

An’ while we sit an’ rest oor fit, 
Surveyin’ man’s dominion, 

We'll tak’ a glance at things that chance, 


An’ freely pass opinion. 


Yon stookit grain that dots the plain— 
We canna ca’ a lead o’t ; 
The herd that strays on yonder braes— 
We canna claim a head o’t. 

It’s no’ in beeves an’ baundit sheaves 
That we can coont oor wealth, Tam ; 

Yet, nane the less, there’s happiness 
To puir folk wi’ their health, Tam. 


There needs but sma’ estate to ca’ 
Awa’ the wants that fear folk ; 
While mony wares bring mony cares 
That never trouble puir folk. 
An’ for the yield o’ hill or field— 

It’s little that we’re spar’d o’t, 
But to the ee it’s just as free 
To hiz as him that’s laird o’t. 


Gie knaves their wine—this drink be mine, 
Auld Scotland’s native brewin’ ! 

O’ this bereft, there’s water left, 
Wi’ that we’ll e’en be doin’ ! 

Gie fules their braws—they’ve aiblins cause 
To be sae finely wrappit ; 

The man that’s in a healthy skin, 


He’s brawly if he’s happit. 

Gie him a horse wha wants the force 
To drive his ain shanks’ naigie ; 
What can he ken o’ wud or glen, 
Or mountain wild an’ craigie ? 
Wad Fortun’ grant me what I want 
I’d pray for health o’ body, 
A healthy mind to sang inclin’d, 
An’ nae dislike for toddy ! 


38 


HUGHIE VISITS A SICK FRIEND 


Hughie Visits a Sick Friend. 


*¢Tbimus, ibimus, 
Utcunque preecedes, supremum 
Carpere iter comites parati.”’ 
—CAR. I. 17. 


Davie, auld frien’, ye’ve been a long time ailin’, 
Ye’ve suffer’d mony a weary week o’ pain, 

But dinna think, an’ dinna say ye’re failin’ ; 
Health an’ your hopes may a’ come back again. 

Hoo aften hae we wuss’d, my frien’, my brither, 
Leadin’ our flocks alang the lown hillside, 

Thro’ life, thro’ death to wander on thegither, 
Content to gang, yet weel content to bide ! 


Man! as I come in-ower fra the green meadow 
Whaur late-born lambs are toddlin’ i’ the sun, 
An’ see ye lyin’ here, a wastit shadow, 


Weak as the least and latest life begun, 

Without its hopes, tho’ aiblins wi’ a greater, 
An’ me sae hale an’ hearty lookin’ on, 
Pooerless to help—it’s no’ in human natur’ 


To leave thae life-lang dreams without a groan. 


Davie, it canna be; ower muir an’ mountain 
Comes surgin’ fra the south the tide o’ Spring : 
Licht to the lift, an’ music to the fountain, 
An’ spray o’ flooers a’ gate its billows fling. 
QO’ winter’s snaw there’s but a tate remainin’, 
Gowans and laverocks gladden sky an’ lea, 
An’ maun ye, Moses-like, on this new Canaan 


Cast but a glance, an’ syne lie doun an’ dee ? 


What signifies the simmer’s gowden splendour 
O’ days an’ starry nichts to me my lane? 
What breath o’ balm, what timorous touch an’ tender 
O’ wind could comfort me, an’ Davie gane ? 
The year’s melodious mirth on me were wastit, 
In wuds an’ watters hearin’ but a wail ; 
Fra me the cup o’ joy wad pass untastit, 
An’ a’ the sweets o’ life an’ livin’ fail. 

An’ you,—whaure’er in fields abune ye dander’d, 
Wha’s mornin’ prime endures the ages thro’, 

By whatna crystal wave unkent ye wander’d, 
"Neth skies wi’ ne’er a clud to blot their blue ; 

Tho’ ne’er a glint fra hope ye bude to borrow, 
Secure in calm, unkennin’ cauld or care,— 

My mournin’, like a sough o’ autumn sorrow, 
Wad follow ye, an’ fret ye even there ! 


Davie, it’s no’ the first time we hae fand it 
A joyfu’ truth that Providence is kind : 

Let’s warstle thro’ the doots whaur noo we’re landit, 
An’ face the future still wi’ even mind. 

The gate o’ death, by which we a’ maun enter— 
By it we’ll meet, tho’ late an’ lang it be: 

Peace be wi’ him whaever first maun enter, 


But patience is a harder weird to dree! 

Hughie on War and Sport. 


“Quem tu, Melpomene.” &c. 
—CAR. IV. 3. 


WuamM at his birth wi’ mournfu’ smile 
The Muse has ance regairdet, 

Shall ne’er in field o’ battle toil 
To be with bays rewairdet. 


Yet shall he haunt, a lanely ghost, 
The placid battle plain— 
To mourn the lives that there were lost, 


The loves that there were slain. 


Hoo caulder for thae stricken lives 
Maun mony a hearth hae been ; 
Hoo blank to mony bairns an’ wives 
The social hoor at e’en ! 

Nae hunter on the heather hills 
Bird-slaughterin’ shall he be, 
Nor fisher rivin’ fra the gills 


O’ some puir troot his flee. 


Yet shall he love the dusky pools 
And speel the mountain stairs, 
Unburdened wi’ the murderin’ tools 


O’ guns an’ gauds an’ snares,— 
> 


O’erjoy’d to find attractions rife 
In Nature’s ilka feature, 

And share the brotherhood of life 
With every happy creature. 


Oh, what avails a victor’s name 
At close of battle clangour ? 
This warld is far owre sma’ for fame, 


And life owre short for anger. 

Hughie’s Early Memories 


*Tlle te mecum locus et beat 
Postulant arces.”’ 
—CAR. Il, 6, 


WHEN green again, a gledsome hue, 

The auld hill-taps cam’ back to view, 

An’ cluds broke up, an’ skies shone thro’, 
An’ glorified the Ochils,— _ 


I mind it weel, we took the braes, 
We left the toun like hunted raes, 
We hardly waited for oor claes, 

To rin an’ speel the Ochils ! 


We lap the burns for bud an’ bell, 
We scour’d for whussle-wud the dell, 
And ance we happen’d on a stell, 
High up amang the Ochils ! 

We sheuk the buss, we staned the seggs, 
We scaur’d the wild-dyuck aff her eggs, 
We scaur’d the heron aff his legs, 

And aff the very Ochils ! 


When Simmer days were lang an’ fine, 

We cam’ wi’ wicker wands an’ twine, 

An’ tint, an’ thocht it heaven to tine, 
The ’oors amang the Ochils ! 


Tho’ deil a mony troots we gruppit, 

Baith owre and in the linns we luppit, 

And to the sark, or past it, strippit, 
Secure amang the Ochils ! 


Oor breeks lay scatter’d on the banks, 

We kirn’d the water wi’ oor shanks, 

An’ salmon-red we play’d oor pranks, 
Run deils amang the Ochils ! 


When Autumn sent the settled weather, 
We lay amang the purple heather, 
Listening the bees for ’oors thegither 
Bummin’ a’ ower the Ochils! 
45 


HORACE IN HOMESPUN 


We spied the lairds, a beardit lot, 
Wi’ cudgel-staff an’ raucous throat, 
Stappin’ aboot, withoot the coat, 

At hame amang the Ochils ! 


When Winter cam’, an’ frosts were keen, 

An’ snaw-ploos in the street were seen, 

We saw them like a far-aff frien’,— 
They were anither Ochils ! 


What tragedy o’ bird an’ beass, 

Destruction to the cock-laird race, 

We kentna 0’, we could but guess, 
Was happenin’ i’ the Ochils ! 


But green again, a gledsome hue, 

The auld hill-taps cam’ back to view, 

An’ the cock-lairds gat up, an’ crew 
Possession 0’ the Ochils ! 

A STORMY NIGHT 


A Stormy Night: Hughie hobnobbing 


at Home. 


** Alga litus inutili 
Demissa tempestas ab Euro 
Sternet, aque nisi fallit augur.” 
—CAR. III. 17. 


GEORGE, son of lairds that awn’d the laund, 
Sin’ Scotland was a nation— 
And yet ye tak’ a higher staund 
Than that o’ generation : 
What tho’ your pedigree ye trace 
Frae maister an’ frae madam ? 
The meanest figure wi’ a face, 
He bude to come fra Adam. — 


George, worthy son o’ honest folk ! 
I canna rank ye high’r— 
I spend this nicht at aucht o’clock 
Beside my ain peat fire. 

The mune, sair burden’d wi’ a broch, 
Shaws nouther face nor form ; 

And there’s a moanin’ aff the loch 
That bodes the comin’ storm. 


Gie Borlan’ Jock, the cadger loon, 
An’ poacher tho’ he is, 

As he gangs drookit by your toon, 
A dram for bringin’ this : 

An’ for oorsel’s—we'll play the joke 
We’ve play’d sae aften noo: 

Drink up to me at aucht o’clock, 
And I’ll drink doun to you! 


48 


HUGHIE IN MURNINS 


Hughie in Murnins: he Laments the Loss 


o his Frien’ Andro. 


“Ergo Quinctilium perpetuus sopor 
Urget !” 
—CAR, I. 24. 


WHAT man or minister ’ill dare 
Haud oot his haund, an’ cry Forbear ! 
Thts wild, this waefw’ sorrow spare ; 
It’s Nature’s debt ? 
But I will band an’ weepers wear 
For Andro yet ! 


O for the wail o’ Autumn wut’s, 
An’ trees, an’ seas, an’ settin’ suns, 
An’ melancholy muirlan’ whuns, 
An’ hillside sadness ! 
O for the greetin’ voice that runs 
Thro’ Nature’s gladness ! 

So Andro’s gane! the last lang sleep 
Has fa’en upon him, an’ he’s deep ! 
An’ noo he doesna hear a cheep 

O’ a’ we're talkin’ ; 
An’ we in vain a watch wad keep 


For him to wauken. 


It’s no’ the stroke, tho’ fell an’ grim, 

The bosom cauld, the moveless limb, 

That melt an’ mak oor een sae dim, 
Oor heart sae sair— 

But oh! what virtues sleep wi’ him 
That’s lyin’ there ! 


He was sae modest an’ sae true— 

Truth was engraven on his broo ! 

Strict wi’ himsel’, an’ slack wi’ you, 
An’ even-mindit : 

His peer, search a’ the parish thro’, 


Ye wadna find it ! 

Atween us an’ that ocean dark, 


Whereon some day oor ain frail bark 


Maun sink or sail ; 
But here nae mair again we'll hark 
His kindly hail. 

Hughie’s Appraisement of the Ochils. 


“ Aurum irrepertum et sic melius situm, 
Quum terra celat, spernere fortior 
Quam cogere humanos in usus 
Omne sacrum rapiente dextra.” 
—CAR. III. 3. 


Wr couthie farms an’ faulds adorn’d, 
An’ hirsels without number ; 

Wi’ hummelt kye an’ kyloes horn’d, 
Red, yellow, black, and umber ; 

And, abune a’, wi’ bannet lairds, 
The cocks o’ the creation— 

Heaven spare their patriarchal beards, 
An’ speed their generation ! 

What hills are like the Ochil hills, 
Unless it be the Lomon’ ? 

And whaur on earth are sweeter rills 
To daunder by i’ gloamin’ ? 

Their caller side the Allan cools, 
Their sunny side the Devon, 

Wi’ dusky plumms an’ crystal pools, 
Reflecting hill and heaven. 

Hoo sweet their waters to the ee, 
Or round the ankles playin’, 

Or mairried to the barley-bree, 
The fisher’s thirst allayin’ ! 

Gang freely, fishers, by their banks, 
Baith foreign loons an’ locals, 

An’ fling your flees, an’ breathe your thanks, 
That Nature made the Ochils ! 


Wha wadna keep this rampart free, 
That rises green amang us ? 

What ither haunt or howff hae we 
When warld’s cares owregang us ? 

It’s something to escape the stoor 
The fecht wi’ fortune raises, 

An’ rin a laddie for an hoor 


Barefit amang the daisies. 

But here—streek oot your shanks at lairge ; 
There’s no’ a buird to stay ye ; 
Nor menace o’ a trespass chairge, 
Nor upstart to nay-say ye. 
There’s no’ a biggin’ wi’ a ruif, 
But mak’s ye welcome hither ; 
There’s no a farmer wi’ a luif, 
But grips ye like a brither. 
There’s no’ a tyke that has a tail 
But waves ’d aloft to greet ye ; 
The very fanners and the flail 
Are whirlin’ mad to meet ye ! 


Heaven keep the Ochil rampart free, 
That rises green amang us ! 

What better randyvoo could be, 
If fate or folly dang us ? 

May never tunnel pierce its hert, 
Nor mill nor mine disturb it, 

But Nature flourish here, and Airt 
Keep in her Lowland orbit. 

HUGHIE’S APPRAISEMENT OF THE OCHILS 


Ae moodiewart there was that socht 
To mine an’ mak’ a gain o't ; 

Thank Heaven ! his howkin’ cam’ to nocht, 
He’d naething but the pain o’t. 

But had that limmer ha’en the power— 
We ken what bizz’d in he’s caip ! 

He’d whummled the haill Ochils ower 
As I would cowp a beeskep ! 

But what does impious Folly care 
For happy habitations ? 

She’d overturn a palace fair 


To seize on the foundations. 


Note.—For the moodiewart, see ‘Scotland and Scotsmen in the 
Eighteenth Century.’ He was Lord Tinwald, whose unforgivable 
sin it was to say that ‘‘if one could turn over the Ochils like a bee- 
hive, something worth while in minerals might be got.” 

The Dogs-Days: Hughie’s Invitation to a 


Weaver Friend. 


“ Adduxere sitim tempora, Virgili!” 
—CAR. IV. 12, 


AN’ noo the dog-days an’ their ills 
Come on us fra the sooth, 

An’ we wha live amang the hills 
Are a’ brunt up wi’ drooth ! 


The kye are stan’in’ i’ the linns, 
Or tiggin’ owre the braes ; 
An’ oor wee laddie-herd—he rins 


Skeer nakit, wantin’ claes ! 


Noo, Wull, ye auld divertin’ loon, 
Nae wonder nor you're thin ; 
I meikle fear the smoory toon 


Has left ye nocht but skin ! 

THEY DOG-DAYS 


Lay aff your apron, an’ your care, 
Till a’ this heat be by ; 

An’ come an’ see hoo we folk fare 
That live by sheep an’ kye. 


That hide o’ yours, ye willow wand ! 
I'll mak’ a couthie place for’t ; 

And bring a lemon i’ your hand, 
We'll aiblins find a use for’t. 


There’s folk that ca’ a dram a crime— 
Their virtue’s cheap, I’m thinkin’ ; 
At least it’s pleasant, and the time 


Seems to invite to drinkin’ ! 


o 

Hughie’s Dedication. 


“ Vester, Camene, vester in arduos 
Tollor Sabinos.” 
—CAanr. Ill. 4. 


WHETHER alang the tawny bent 
Diffused in simmer time, 

Or like a mountain torrent pent 
In city stane an’ lime,— 

While fickle seasons tak’ the gate 
Owre passive wud an’ lea, 

My lease o’ life I dedicate, 
Sweet Poesy, to thee. 


Noo weirdless Winter wi’ his waste 
Shall trouble me nae mair, 
Nor joys that to destruction haste 


Oppress my soul wi’ care. 

HUGHIE’S DEDICATION 


For wild amang the roarin’ floods, 
Yet sweet, I hear thee sing, 
And in the cleavin’ o’ the cluds 


I see thy soarin’ wing. 


Sweet Poesy! with thee to range 
Owre field and forest free, 

An’ fearless aye o’ earthly change, 
Were happiness to me! 

An’ when at last wi’ kindly gloom 
The gloamin’ comes, to ken 

That death is ither than a doom 


Unto the sons o’ men ! 

Hughie’s Advice to auld Tammy to tak’ 
the Use o’ his Savings. 


‘* Linquenda tellus et domus.” 
—CAR. Il. 14. 


YE’RE agein’, Tammy, agein’ fast, 
The season o’ your strength is past ; 
Ye’re white but whaur ye’re bauld ; 
The footmarks o’ the craw are seen 
Aboot the corners 0’ your een— 
Ye’re auld, my frien’, ye’re auld ! 
There’s some that on life’s mornin’ road 
Fall in their glorious strength, 
An’ some, like you, that bear the load 
O’ life the weary length ; 
But hame still, the same still, 
We’ve a’ to find oor way ; 
What maitter tho’ later 
Or earlier in the day ? 

HUGHIE’S ADVICE TO TAMMY 


Tammy, ye’ve lived to be a laird, 
Ye awn a stane house, an’ a yaird 
Wi’ fruit-trees on your wa’ ; 
Ye keep a powny, an’ ye’ve kye, 
Ye’ve siller i’ the bank forbye— 
Ye’ll need to leave it a’! 
What need ye, then, to strive an’ strain, 
An’ fret your saul wi’ care, 
To gaither gear an’ treasure gain 
A’ for a spendthrift heir ? 
He’s waitin’, like Satan, 
But if he ance win in, 
He’ll dance throu’t, an’ prance throu’t, 
An’ scatter’t a’ like sin ! 

Hughie driven in by a Tempest: he Defies 


the Elements from behind a Jorum. 


‘*Rapiamus, amici, 
Occasionem de die, dumque virent genua.” 
—CAR., V. 13. 


AN angry tempest, roarin’ lood, 
Is broken lowse an’ ragin’ free ; 

The knock-wud groans wi’ anguish boo'd, 
An’ rocks an’ writhes the moanin’ sea. 
See whaur in whirlin’ shooers they flee, 

The sprays o’ ocean, owre the main ! 

See whaur the leaves o’ buss an’ tree 


Gang streamin’, streamin’ owre the plain ! 


Let’s tak’ occasion fra the day 
To triumph owre a thrawart fate, 
An’, ere auld age forbid we may, 
Assert oor independent state. 

HUGHIE DEFIES THE ELEMENTS 


The wun’s that at the wundie beat 
May tame the tod an’ cowe the craw ; 
But we, wha rank a higher rate, 

Will lauch at Winter’s wildest blaw ! 


Bring oot the jorum! there’s a drap 
That should be gurglin’ i’ the wime 0o’t ; 
An’, while the storm flees owre oor tap, 
We'll toom the cog, an’ hae a time o’t ! 
A cheerfu’ quaich—an’ whaur’s the crime o’t ? 
Or maybe twa—we’ll no’ get fou ! 
Droon Daddy Care, an’ mak’ a rhyme o’t, 
An’ face the warl’ the morn anew! 

HORACE IN HOMESPUN 


Hughie Flatters Saunders with an Ironical 


Description of Himself. 


‘Nec, si quid olim lusit Anacreon, 
Delevit ztas.” 
—CAR, IV. 9. 


I TUNE my pipe to Doric strains 

Wi’ great gudewill, an’ meikle pains, 

Altho’ my skill be like my gains— 
Baith unco sma’ ; 

An’ yet a something too remains 
Ahint the blaw. 


It’s no’ for a’ the pipin’ crew 
To blaw sic strains as Robbie blew ; 
It’s no’ for ilka bard to pw’ 
A branch sae green 
As cleeds wi’ laurel Robbie’s broo 
Doun to the een. 

HUGHIE FLATTERS SAUNDERS 


Yet humbler menstrils hae their meed ; 
There’s Allan wi’ his rural reed, 
An’ Fergusson, sae fain to lead, 
Sae sune to fa’, 
An’ Jamie Hogg, a border breed, 
An’ Paisley’s twa. 


Forbye the bards that aulder are, 

_ Like Barbour, an’ the bauld Dunbar, 

An’ Lyndsay—what in Fife wad daur 
His name forget ? 

A’ haill, an’ scarce a hair the waur, 
An’ pipin’ yet ! 


Such recompense the Muses gie 
The Makkars a’ in their degree, 
That neither they themsels’ can dee, 
Nor what they notice ; 
While what they slicht, or dinna see, 
Quickly forgot is. 

Brave men were born before the Bruce ; 
An’ mony an auld heroic Hoose 
Has slippit past Oblivion’s sluice, 
An’ ne’er a wird o’t ! 
They did braw things to little use— 


We never heard o’t ! 


An’, therefore, Saunders, when ye gang,— 
But late may that day be, an’ lang !— 
I promise ye a bur’al sang 
As sune’s we’ve tint ye, 
To keep your name amon’ the thrang 


That comes ahint ye. 


T’ll tell them o’ your noble heart, 
An’ hoo ye took the puir man’s pairt, 
An’ garr’d a greedy rascal smairt, 

A graspin’ cratur’ ; 
I'll spread abroad wi’ a’ my airt 


Your generous natur’. 
66 


“HUGHIE FLATTERS SAUNDERS 


T’ll sing your noble confidence 
An’ trust in man ; your common-sense, 
That lat ye see thro’ a’ pretence, 
And smile to see’t ; 
I'll sing the virtues that gaed hence 
When Saunders dee’d. 


[Per Contra.—Rin, little postscripp, rin an’ tell 
That Saunders as he’s drawn’s a sell, 
For Saunders crams into a shell © 
His sordid natur’, 
Cheats, an’ distrusts, an’ is himsel’ 
The graspin’ cratur’ !] 

Hughie’s Advice to his Brother John. 


‘*Omnes eodem cogimur.” 
—CAR. Il. 3. 


DEAR Jock, ye’re higher up the brae 
Than me, your aulder brither— 
Keep mind the higher up ye gae 
The mair ye’re in the weather. 
I’m no’ misdootin’ that ye’re wice, 
An’, for your ploo-share, speed it ! 
But I may better gi’e advice, 
An’ ye may better need it. 


The higher up the brae ye speel 
The farrer it’s below ye,— 
Tak’ tent ye dinna gi’e the deil 
Occasion to dounthrow ye. 

68 


HUGHIE’S ADVICE TO HIS BROTHER 


Be douce an’ ceevil wi’ success, 
For Fortune’s no’ to trust aye ; 

Then if your head should tak’ the gress, 
Ye’re whaur ye were at first aye. 


An honest fa’, wi’ conscience clear, 
It never -brak’ a bane yet ; 
There’s aye the honest course to steer 
For a’ that’s come an’ gane yet. 
But letna lucre be your aim, 
Pursued thro’ thick an’ thin aye ; 
The honour o’ an honest name, 
That’s what you first should win aye. 


For happiness (to God be thanks !) 
Is no’ the gift o’ Fortun’ ; 
Wi’ place the limmer plays her pranks, 
Wi’ men like puppets sportin’— 
Rich folk lookin’ idly on 
At puir folk busy dargin’— 
But happiness, my brither John, 


It wasna in the bargain. 

The ups an’ douns o’ human life 
Are like a fairy revel ; 

But a’ the warld, an’ his wife, 
Maun lie at ae great level. 

An’ that’s a thocht for me an’ you 
When Fate’s awards perplex us ; 

In calm eternity’s wide view 
There’s little that should vex us. 


Fate’s like the waves beneath the moon, 
An’ we like vessels ridin’ ; 
It’s up an’ doon, an’ up an’ doon, 
An’ here there’s nae abidin’ ; 
But on the far horizon’s edge, 
To which we’re ever driftin’, 
The changes on Life’s pilgrimage 
Are but a paltry shiftin’. 

HUGHIE’S FLIGHT 


Hughie’s Flight as an Eagle. 


‘Jam jam residunt cruribus asperze.”’ 
—CaR. II. 20. 


THE bards are birds, an’ born to flee ! 
If I were ane, an’ choice were free, 
I’d be an Eagle! wha but he 

To rule the air ! 
The very sun wi’ open ee 

He can ootstare ! 


His flicht is owre the cluds 0’ heaven : 

He screams abune the flashin’ levin, 

That sends the wee fools, terror-driven, 
Hame when they see’t ; 

The heichest hills are thunder-riven 


Aneth his feet ! 

Nae peer has he; an’ wha wad daur 
The rushin’ o’ his wings in war ? 
Or seek wi’ impious bolt to bar 
His plumag’d pride ? 
Nae fear has he ; his flicht is far, 


His empire wide. 


Already doun my sides I feel 

The feathers creepin’! on my heel 

A spur sticks oot as sharp as steel ! 
My wings are risin’ ! 

I’m ready for the lift ! fareweel ! 


I’m aff, bird-guizin’. 


Wi’ ae waff o’ my wings I soar 

A mile abune the city’s roar ; 

Then round the globe, shore after shore, 
Wi’ pinions regal, 

I flee a strang flicht wi’ the core, 
A brither eagle ! 

HUGHIE’S FLIGHT 


Homer flees first—for wha wad seek 
To tak’ that honour fra the Greek ? 
Then Pindar wi’ triumphant beak 
An’ bluidy talons,— 
Tho’, whyles, he whummles wi’ a shriek 
Clean aff his balance ! 


Then comes a lower flicht, but still 

Far, far abune oor loftiest hill ; 

Yon’s Virgil wi’ his weel-preen’d quill 
Alangside Horace ; 

A band o’ Eaglets screamin’ shrill 
Comes next in chorus. 


But wha is this wi’ brunt ee-bree, 
An’ scowther’d on the wings awee ? 
It’s Dante : he delichts to flee 
A’ by himsel’. 
The fire that’s in his flamin’ ee 
He stole fra hell! 

An’ yonder, noo, ye may descry 
Shakespeare an’ Milton ridin’ by, 
Dimmin’ the haill dome o’ the sky, 
Their ain dominion ; 
While far within their shadow I 


Streek oot my pinion. 


But yet it’s grand to sail the air 

Altho’ a mile aneth the pair,— 

To flap your wings owre earthly care, 
Owre kirk an’ steeple, 

An’ see them point Lo here! lo there 


The gapin’ people. 


Nae mound nor monument for me ! 
An Eagle-poet canna dee ! 
But when the lightnin’ flashes free, 
The tempest sings, 
Look up, an’ in the tumult see 
My soarin’ wings ! 

HUGHIE REMONSTRATES 


Hughie Remonstrates with Davie— 
A Dour Critic. 


‘Si me lyricis vatibus inseres!” 
—CAR. 1.1. 


MAN, Davie, had I but the art 

To pierce that stane ye ca’ your heart 

Wi’ the clear dart 0’ poesie, 

A prooder man there wadna be. 

For weel it’s kent thro’ a’ the toun 

That nane can rise that ye ca’ doun ; 

While him that by the haund ye tak’— 

He’ll neither fame nor fortune latk ; 

His ballants—thro’ the touns they’ll cry them, 
An’ weaver bodies rin to buy them. 


There’s twa-three praise me, too, it’s true, 


But what are they when wantin’ you ? 

There’s Johnny o’ the Windyknowe— 

A blessin’ on his auld beld pow ! 

Wi’ kindly hail whene’er he meets me 

He grips me by the haund, an’ greets me. 

“‘ Shakspere !”’ says Johnnie, ‘“ gie’s a swatch o’t ! 
Weel dune, my bairn! ye hae the catch o’t— 
This dings the lave!”’ But that’s nae test, 

For aye wi’ him the last’s the best ! 


There’s Geordie, too, my second cousin— 
His praise is waur to me than pousin ; 
He kens a stirk, but for a sang 

He’s never richt but when he’s wrang ! 


There’s a few mair that I could name, 
There’s Tam the farrier, an’ Jame ; 
But Jame’s my brither, an’ for Tam— 
Ye'll buy his judgment wi’ a dram. 


Man, Davie! if ye wad but praise me, 
Ye wad’ as wi’ a windlass raise me 
Oot o’ the slough o’ doot I’m in, 


An’ set me on a road to rin! 

Just cast your een abroad an’ see 

Hoo everybody’s pleased but me ; 
They’ve a’ some hobby to amuse them, 
Folk to look on an’ frien’s to roose them, 
An’ weel contentit there they ride, 

An’ lauch, an’ let the warld slide. 

An’ I ana’ wad hae my treasure, 

An’ poetry wad be my pleasure, 

If ye wad only bend your ee 


An’ blink approval ance on me! 


To be a bandsman pleases some, 

To toot the horn or beat the drum ; 
Even little Jock that ca’s the mangle— 
Saturday comes, an’ the triangle, 

An’ then sae manfuw’ as he strides 


An’ tingles on its yetlan’ sides ! 


- 


An’ weel ye ken that Pate Macdougal 
Wad blaw his soul into a bugle ; 
That thrice thro’ jealousy the wife 


O’ Dempster kickit Dempster’s fife ; 

An’ weel-a-wat the coonty kens 

When Sandie Brand ca’d oot the brains 
QO’ his black fiddle at the fair, 

An’ swore he ne’er wad fiddle mair,— 
Altho’ he ‘‘ d——d if he was carin’,” 
Sober he sabbit like a bairn ! 


Ithers again for weeks are chammber’d 


Glowerin’ wi’ hawks’ een on a damberd. 


Some at the gowfin’ spend their leisure ; 
To some the rifle-range gie’s pleasure; 
Quoits or the puttin’ stane has charms 
For steady een an’ sturdy arms. 

O then to see oor noble smith 

Tak’ up the ball to prove his pith ! 
Hark hoo it whizzes thro’ the air— 


He’s foremost by an ell or mair. 


The slater, tae, we maunna slicht,— 
He drave the pin clean oot o’ sicht, 

An’ when wi’ shools they howkit for ’t, 
Darkness cam’ on, an’ spoiled the sport. 
Nane to this day can understand it— 
They howkit, but they never fand it ! 


For me—gin I had but the art 

To pierce that whinstane o’ your heart, 
An’ bring the sparkle to your ee— 

A happier man there wadna be ! 

Noo, Davie, dinna crook your mou’— 


A wird o’ praise is sweet fra you ! 

Hughie in Love with a Shrew. 


‘*Urit grata protervitas.” 
—CAR, I. 19. 


I’vE nocht to wreak mysel’ upon, 
An’ wark I dinna fancy, 

Sae I’ll sit doun an’ hae a groan 
Aboot my cruel Nancy. 

She thraw’d her head when late yestreen 
I telt her I was deein’— 

Either she disna care a preen, 


Or else she kens I’m leein’. 


O Nancy, but your hert’s as hard 
An’ cauld as kirkyaird granite ; 
’Deed, whyles I think the nicht ill-starr’d 


That saw me brak’ wi’ Janet ! 

HUGHIE IN LOVE 


She’s neither cuist me glance o’ grace 
Nor shown me ceevil favour ; 

The wooer’s is a dootfu’ case 
That builds on that behavour ! 


Nae ither lad that awns a dug, 
But Sandie, ever socht her ; 
She flang a leglen at his lug, 
As weel’s the nits he brocht her. 
She hasna tried thir tricks on me ; 
She’d find it—no’ sae chancy ; 
An’ that’s what gars me houp to see 
My waddin’-day wi’ Nancy! 

Hughie’s Spring Sunshine dashed 


wi Shadow. 


‘* Solvitur acris hiems grata vice veris et Favoni.” 
—CAR., I. 4. 


THE winter ice is breakin’ up, 

The wast wind whistlin’ cracks his whup, 

An’ noo ye hear their Hi! woa! h’up ! 
(Pleasant the hearin’ !) 

As plooman-lads wi’ steady grup 


Draw oot their feerin’. 


An’ now ere lang we'll see the flooers 

Drawn fra the divots by the shooers, 

An’ saft winds hing the plantin’ booers 
Wi’ leaves that rustle, 

An’ lav’rocks to the lift a’ ’oors 


Flee up, an’ whistle. 

SUNSHINE DASHED WI’ SHADOW 


It’s braw an’ blithesome i’ the spring 

To see the joy o’ everything : 

Dance, bairns an’ bodies ! loup an’ sing ! 
Ye dae’t wi’ reason ; 

Whatever joyous thocht ye bring, 
It comes in season. 


Dance while ye can, sing while ye may, 

For human life’s a shortliv’d day ; 

Owre sune, owre sune the gloamin’ gray 
Creeps cauld athort it, 

An’ we at rest oor limbs maun lay 


Whaur late we sportit ! 

A Weet Hairst: Hughie condoles 


wi Saundie. 


*¢ Aquosus Eurus arva radat imbribus.” 
—Epop. 16. 


SAUNDIE, my frien’! I ken it’s sair, 
I ken fu’ weel your basket’s bare, 
Your store o’ savin’s toom ; 
I’m wae to see your waefu’ looks 
Oot-ower the fields 0’ draiglit stooks, 
An’ fodder, fit to soom ! 
Wi’ markets cheap and wages dear, 
Ye’ve been at mickle cost ; 
An’ here’s the hervest o’ the year, 
An’ a’ your labour lost ! 
Perplexin’ an’ vexin’ 
The ways o’ Nature seem ; 
The haste o’t, the waste o’t, 
It’s like an evil dream ! 

A WEET HAIRST 


What touch o’ comfort can ye feel ? 
It’s sad, it’s angersome atweel, 
To think that folk like you, 
Wha saw’d gude seed in gude dry laund, 
An’ spared nae sweat o’ head or haund, 
In hopes to cairry thro’— 
Wha watched it fra the wee green breer 
To Autumn’s stately show 
O’ mony a gallant gowden spear 
In serried rank an’ row— 
Maun see’t noo and dree’t noo, 
Lie rottin’ i’ the rain ! 
The mense o’t, the sense o’t, 


Nae mortal can explain ! 


But human reason’s but a spark, 
A can’le’s glimmer i’ the dark ; 
An’ he’s the wiser wicht 
Wha doots his wisdom and his sense, 
An’ puts his trust in Providence 


Till dawns the dear daylicht. 

Saundie, my frien’! a bairn-like faith 
That a’thing’s for your gude 
Will lead ye safe thro’ life an’ death, 
Thro’ fear o’ fire an’ flude. 
Tho’ crosses, an’ losses, 
Mar a’ the life o’ men, 
They’re sent till’s ; their end till’s 
We'll aiblins ae day ken. 

HUGHIE’S ADVICE TO TAMMIE 


Hughie’s Advice to Tammie to live less for 


the Future and more for the Present. 


‘© Carpe diem !” 
—CAR. I, II. 


GIE owre thae wild uncanny looks, 
That trokin’ wi’ the deevil’s books, 
That doctorin’ o’ yoursel’ wi’ simples 
(It only fills your face wi’ pimples !), 
An’ learn to live like ither folk 
Wha’s trust is in their aitmeal poke ! 


Ye winna grow ae bit the stranger, 

Ye winna live ae ’oor the langer, 

For a’ your deep-laid calculations, 

Your cairds an’ left-loof consultations, 

Your herbs an’ drogs, your drinks an’ plaisters, 


An’ a’ your ither unkent slaisters ! 

Ye’ll live nae langer an’ nae less 


Than a’ your days, ye maun confess. 


But surely it’s the manlier gate 

To wait wi’ patience on your fate— 
To sup your parritch, tak’ your smoke, 
An’ dee at last like ither folk ! 

This eager wish o’ yours to scan 

The future—will’t prolong your span ? 
It’s far frae gude, it’s doonricht bad, 
Half-irreligious an’ half-mad ! 


What better wad ye be to ken 

Hoo mony years ye’ve yet to spen’ ? 

For what there’s o’t ye couldna strengthen’t 
An’ owre the score ye couldna lengthen’t ! 
Ye’d only live a life dementit, 


An’ dee alane an’ unlamentit. 


Tammy, my man! tak’ my advice, 
An’ follow’t, an’ we'll ca’ ye wice : 
88 


HUGHIE’S ADVICE TO TAMMIE 


Draw in your hopes, an’ keep your fears 
Commensurate wi’ a mortal’s years ; 
Enjoy the present—crack your joke 

An’ tak’ your dram wi’ sober folk, 

An’ dinna grieve the passin’ ’oors 


By wonderin’ if the future’s yours ! 

Hughie Lectures a Vain Old Maid. 


‘Fis anus, et tamen 
Vis formosa videri.” 
—CAR. IV. 13. 


Eu, Nance! this is a sair come-doun ; 
An’ ye were ance sae braw, 

The pridefu’est lass in a’ the toon, 
Coortit by ane an’ a! 

Ay, wumman, at oor time o’ life 

Thae youthfu’ memories are rife— 

Surely ye winna yet maintain 

Your courtin’ days are no by-gane ? 


Ye ken your raven ringlets noo 
Are grizzle-grey or white, 
Your een are blear’d that were sae blue 


An’ sparkled sae wi’ spite. 

A VAIN OLD MAID 


Wha wad prefer your runkled chaft 
To rosy Meg’s, sae smooth an’ saft ? 
An’, faith, to ca’ your crackit quaver 
Melodious noo is juist a haver ! 


But bonnie Meg can lilt fu’ weel 
Wi that bit modest mou’, 

An’, while she warbles, whaur’s the chiel 
Wad lend a lug to you ? 

Ye needna fash to busk yersel’, 

For what ye’ve on there’s nane could tell : 


, 


Lay by your silks an’ pearlins noo, 
A worset goon’s the liker you. 


Your looks that were sae bauld an’ free, 

Your bloom that was sae bonnie— 
Ance, an ye mind, they maister’d me ; 

I was as daft as ony ! 
Ay! nane but Bess cam’ near ye than,— 
An’ this is Bess’s second man, 
While you—ye’re never oot i’ bit, 
An’ dressin’ like a young lass yet ! 

Autolycus in Glendevon: Hughie falls in 
with Shakespeare. 


‘*Callidum, quidquid placuit, jocoso 
Condere furto.”’ 
—Car, I. 10, 


A PLAYER’S come to Devon banks, 
An’ doun fornenst my door he clanks, 
An’ draws his buskins on ; 
Then up he loups: the gude be near’s ! 
The warld at my door appears, 
An’ Devonside stands yon’ ! 
Here stalks a king, there slinks a freer, 
An’ fra behint a buss 
Keeks ane wi’ sly todlowrie leer— 
The loon Autolycus. 
Deceivin’, an’ weavin’ 
His wiles wi’ ready skill, 
Yet rantin’, an’ chantin’,— 
I canna wuss him ill. 

I pass for honest man mysel’, 
Wi’ truth, as far as I can tell ; 

Yet see hoo things come roun’,— 
Some auld forgotten taint o’ blude, 
Some auld forbear’s contempt o’ gude, 

Mak’s me admire the loon. 

An’ I could hearken till his strain 

When hawthorn buds appear 
(Gin I could ca’ my lugs my ain) 

Whil’ I had lugs to hear. 

But deacons, an’ beacons 
O’ haly reek and flame, 
Surround me, an’ bound me, 
An’ bid me bide at hame ! 


We’re ower sair fash’d wi righteousness ! 
The warld, I’m sure, wad do wi’ less 
O’ that peculiar kind 
That lies in visage lang an’ sour, 
Uncharitable heart, an’ dour 
An’ narrow bigot mind ; 

That weaves a windin’-sheet for mirth, 
That poisons bread wi’ leaven, 
That herds us fra the joys o’ earth, 
An’ fain wad haud’s fra heaven ! 
Misca’s us, an’ thraws us, 
Hooever it seems fit : 
We'll blink it, an’ jink it, 
An’ tak’ oor fling o’t yet ! 

HUGHIE’S VIEWS ON SOLDIERING 


Hughie’s Views on Soldiering. 


‘Nos preelia virginum 
Sectis in juvenes unguibus acrium 
Cantamus.” 

—CaR, I. 6, 


War’s broken oot, an’ the toon’s wives are skirlin’, 
An’ Jock maun awa’ to the muster at Stirlin’. 


A douce lad, Jock, when he lived wi’s here, 
Stappin’ aboot in his plooman’s gear, 

An’ whustlin’ blithe on his native braes— 
But a deevil for fechtin’ in scarlet elaes ! 


Nae doot he’s braw wi’ his sabretache 
White gloves, steel sword, an’ a stiff mustache, 
An’ lang-strippit breeks—faith, a strappin’ chiel, 
Wi’ a silver spur like a star at his heel ! 

But I’m no’ at hame in the haunts o’ weir, 
Wi’ its gibbles strange, an’ its gibberish queer, 
Wi its “limber ”’ here, an’ ‘‘ echelong ”’ there, 


Its “‘ parks” an’ “ parades,” an’ kens what mair. 


I'd like very weel to descrive it a’ 

For the sake o’ Jock, for he looks sae braw, 
But I micht gang wrang in a form or a phrase, 
An’ earn Jock’s wrath for the rest o’ my days. 


The soger-boys are a sicht to see, 

But their style o’ fechtin’ ’s no’ for me— 

Wi’ their blawin’ ye up, an’ their ca’in’ ye roun’, 
An’ their stickin’ ye dead when they get ye doun ! 


The only fechtin’ I care aboot 

Is when a Meg wi’ her jo fa’s oot : 
She lowses upon him a tinkler jaw 
An’ rugs his hair ; an’ he bears it a’ ; 


An’ it’s a’ made up in an ’oor or twa! 

HUGHIE TOO OLD FOR LOVE 


Hughie thinks himself now too old 


for Love. 


‘* Nocturnis ego somniis, 
Jam captam teneo, jam volucrem sequor.” 
—CAk, Iv. 1. 


O HAUD awa’ thae lowin’ een ! 
I canna bide their licht ; 

I’m no’ sae young as I hae been, 
Nor near sae strong o’ sicht. 

I’m wearin’ near twa score an’ ten— 
It’s mair becomin’ me 

To think upon my latter en’ ; 
In pity, let me be! 

There’s Sandie wad be liker ye, 
A dacent honest lad ; 

He’s growin’ like his nowte awee, 
But, hoot ! he’s no’ that bad. 

He’s a weel-daein’ chield, an’ douce, 
An’ wants a wife forbye ; 

An’ mind he has a snod bit house, 
An’ twa-three gude milk kye. 


He'll busk ye juist as braw, nae doot, 
An’ cheaper than anither-— 

He’ll hae a gude wheen claes aboot 
Belangin’ to his mither. 

Then dinna fling awa’ your smiles 
(Ye’d fling whate’er cam’ handy 

At ony 0’ ’s, I’ve noticed, whyles !) 
But keep them a’ for Sandie. 


For me, I howp the comin’ years 
Are calmer than I’ve seen yet ; 
Yet why, ah! why will hidden tears 
Unbidden fill my een yet ? 

Thee still in dreams by night I view, 
Thee flying o’er the plain, 

Thee, cruel Peggy! I pursue 


O’er rolling seas in vain ! 

HUGHIE’S INDIGNATION 


Hughie’s Indignation at the Conduct of 
the Absconding Elder. 


‘* Mala soluta navis exit alite,” 
—CAR., V. I0. 


HE’s aff the kintra at a spang ! 
He’s on the sea—they’ve tint him ! 
The warst o’ weather wi’ him gang ! 
Gude weather bide ahint him ! 
O for a rattlin’ bauld Scots blast 
To follow an’ owretak’ him— 
To screed his sails, an’ break his mast, 
An’ grup his ship, an’ shak’ him. 


Yet wha was less possessed wi’ guile, 
Or prayed wi’ readier unction ? 

He brocht the sweetness o’ a smile 
To every public function. 

There wasna ane had half the grace 
Or graciousness o’ Peter ; 

There wasna ane in a’ the place 


For the millennium meeter. 

He’s fairly aff, he’s stown awa’, 
A wolf that wore a fleece, man ! 
He’s cheated justice, jinkit law, 
An’ lauch’d at the policeman. 
The mission fund, the parish rate, 
He had the haill control o’t ; 
The very pennies i’ the plate— 
He’s skirtit wi’ the whole o’t ! 


It’s juist a year—it’s no’ a year, 
I’m no’ a hair the belder, 

Since in the Session Chaumer here 
We made him rulin’ elder. 

An’ juist a month as Feursday fell 
He gat the gold repeater, 

That in a speech I made mysel’ 
We handit owre to Peter. 


A bonnie lever, capp’d an’ jew’ld, 
Perth never saw the mak’ o’t, 
An’ wi’ his character in goold 
Engraven on the back o’t. 

He’s aff! he’s aff wi’ a’ the spoil, 
Baith law and justice jinkit ! 

O for a wind o’ winds the wale 
To chase his ship an’ sink it ! 


To lift the water like a fleece 
An’ gie him sic a drookin’, 
Whaur on his growf he groans for grace 
But canna pray for pukin’. 
Then wash’d owre seas upon a spar, 
Wi’ seaweeds roun’ the head o’m, 
Let neither licht o’ sun nor star 
Shine down upon the greed o’m ! 


But let a shark fra oonderneath, 
It’s jaws wi hunger tichtenin’, 

Soom round him, shawin’ izzet teeth 
At every flash 0’ lichtnin’ ! 

Till in the end the angry waves 
Transport him to a distance, 

To herd wi’ wolves an’ sterve in caves, 


An’ fecht for an existence ! 

Hughie’s Anticipation of Hogmanay Night. 


‘* Seu tu querelas sive geris jocos, 
Seu rixam, et insanos amores, 
Seu facilem, pia testa, somnum.” 
—CAR, III. 21. 


Hoo cam’ this bonnie greybeard here, 
Sae trimly to the time o’ year, 
When folk maun lay ’t in, tho’ it’s dear ? 
But this, I’se wauger, 
Cost but the buyin’ o’ the bere 
An’ miss’d the gauger. 


It’s smuggled—faith, I canna doot it ! 
The smell 0’ peat-reek hings aboot it ! 
But still it’s whusky—to dispute it 
Wad be a sin— 
Sae wi’ the leechence, or withoot it, 
We’se tak’ it in. 

This verra nicht it’s Hogmanay— 

When Hab an’ Rab an’ twa-three mae 

Weel-geizen’d guisers up the brae 
May be expeckit ; 

An’ they maun cake an’ caulker hae, 


Or they’re negleckit. 


An’ juist as likly ’s no, the folk 
That brew’d, an’ brocht this bonnie crock, 
An’ left it hingin’ at my lock, 
May be amon’ them : 
Surely a mutchkin 0’ the stock 


’S weel wair’d upon them. 


o 


It’s whusky noo ; but ere the morn 

The deil kens what may be i’ horn, 

What acks and antics may be born 
O’ this. elixir ! 

The humours o’ John Barleycorn— 


They’re a queer mixtur’ ! 

Here Willie wi’ a warlike ee, 
There Hab upon his bendit knee, 
Dave amorous daft, an’ Roger ree, 
An’ Patie snorin’, 
An’ Geordie wi’ his jaws ajee 
A ballant roarin’ ! 


Rab sits an’ sulks,—a dour ane Rab ! 

Wee Johnnie gets a gift o’ gab ; 

Lang Sandie grows a perfeck blab 
An’ tooms his mind; _ 

While Tam, wi’ aye the ither sab, 
Swears he’s resign’d. 


I see them in their various places, 
Oblivious o’ their blacken’d faces ; 
They sit, ae hour the ither chases, 
Nor think o’ risin’, 
Nor hoo John Barleycorn disgraces 
Them an’ their guisin’. 

At last it comes, the warnin’ click 
The auld clock gi’es afore it strik’ ; 
They warstle up, an’ 1’ the nick 
Roar oot their greetin’ ; 
Then Patie’s wauken’d wi’ a kick, 
An’ skells the meetin’ ! 

Hughie upon Human Conduct. 


‘‘Memento . . . moriture Delli!” 
—CAR, Il. 3. 


YOUNG man, wha at the gates o’ life 
Are bauldly pushing forward, 
Forgetna in the fash o’ strife 
That a’ your days are order’d. 
There’s mony a quest’on greatly vext, 
An’ mony a truth disputit, 
But that we a’ maun dee ’s a text 


Nae sceptic ever dootit. 


There’s some that groan wi’ gather’d cares 
Like grief-opprest Cassandras, 
An’ some that jig like fules at fairs 
An’ mock like merry-Andros. 

But hoo should we comport oorsels, 
As life we journey thro’ it ? 

Or wha that kens will rise an’ tell ’s 
The wisest way to view it ? 


We'll let that halesome text, as God, 
There’s little doot, design’d it, 

Come like a caution on the road 
To keep us even-mindit ; 

To save us in oor prosperous days 
From insolent offending, 

An’ whisper in the midst 0’ waes 


That they too have an ending. 


It’s no’ the pairt, but hoo we ack 
That judgment ’ill be past on ; 
It’s no’ the red coat nor the black, 
It’s no’ what we had last’on. 

That, only that’s deservin’ praise 
That we hae dune oor best in ; 
The place is but the player’s claes, 
The conduct is the question. 


HORACE IN HOMESPUN 


Hughie’s Invitation to a Friend in the City. 


“ Hic tibi copia 
Manabit ad plenum benigno 
Ruris honorem opulenta cornu,” 
—CAR, I. 17. 


Noo Nature’s wauken’d fra her trance, 

An’ sunbeams owre Lochleven glance, 

An’ soothlan’ winds that blow fra France 
Bring soothlan’ weather, 

An’ lambs like fairy pownies prance 
Amang the heather. 


Noo doun the rig the sawer swings, 
An’ Jock ahint the harrow sings ; 
Noo aff his plaid the shepherd flings 
An’ cracks to Rover, 
While a’ the open upland rings 
To whaup and plover 

This mornin’ happy man is he 
That on the Ochils rangin’ free 
Can thro’ the blue lift send his ee 
Owre to the Lomon’, 
An’ a’ the pleasant prospect see 


An’ envy no man. 


That happy man—he’s no’ to seek ! 
That happy man—ye hear him speak ! 
He stands upon an Ochil peak 
An’ looks wi’ pity 
On you that dwall amang the reek 
Doun i’ the city. 


Nae doot it’s there the race is run 

For walth an’ honours, but the fun 

’S to them that win, an’ tho’ ye’ve won 
Ye’re apt to tine them ; 

The glory o’ the settin’ sun 


’Tll far ootshine them ! 

Come, leave awhile the stoory toun, 
The mill-horse track, the endless roun’, 
The jaded sicht, the jarrin’ soun’, 
The haste an’ hurry, 
An’ look fra pastoral summits doun 
On Edinburgh. 


Here a’ your griefs to grund ’ill fa’ 
Like winter’s blanket aff a wa’ 
When saft airs owre Damiat blaw, 
An’ skies are clearin’. 
An’ yellow whin-blumes thro’ the snaw 


Are blithely peerin’. 


Or are ye shilpit, pale, an’ sick ? 
Come up the brae an’ bide a week, 
An’ drink the pure air at the peak 
That’s nearest heaven, 
An’ get a howp in ilka cheek 
O’ halesome livin’. 

For what’s the worth o’ warld’s gain 

Unless the joys o’ health remain ? 

Yet there are folk that strive, an’ strain 
Their strength unduly— 

Wi’ puir return for a’ their pain, 


To speak it truly. 


Note.—Damiat is a conspicuous height of the Ochil range. The 
Lomonds are a well-known range near Lochleven 

Hughie’s Belief in Present Duty. 


“Vina liques, et spatio brevi 
Spem longam reseces.” 
—CaR. I, II. 


IT wasna meant that mortal men 
Should read the deevil’s books to ken 
(What they can never comprehen’) 
The secret o’ their hinner en’. 


The nobler gate o’t were to spen’ 
The scriptural threescore years an’ ten, 
Or less or mair, as Heaven may sen’, 


In present duty to the en’. 


For, let us sum up what we ken ; 
The present—weel, that’s oors to spen’ ; 
The past—that canna come agen ; 


The future—that’s for Heaven to len’. 

Than this, we’ll get nae farrer ben ; 
An’ sae, like reasonable men, 

Let’s keep oor hopes within oor ken ; 
An’ noo—produce the tappit hen ! 


HORACE IN HOMESPUN 


Pyrrhine Bell: Hughie’s old Valentine. 


‘* Quis nunc te fruitur credulus aurea?” 
—CAR. I. 5. 


be 

DEAR BELL,—the name at least is dear, 
The love was lost langsyne !— 

Whaur won ye noo ? if ane may speer ; 
An’ wha’s your valentine ? 

That some brisk Donald o’ the braes, 
Or Jockie o’ the glen,— j 

That some ane some gate ca’s ye his, 
(God bless the bairn !) I ken. 


16s 


I’m wae for him, the witless youth, 
That tak’s her passin’ whim ; 

An’ yet, if I maun speak the truth, 
I halflins could be him ! 

For wha wad guess a cruel heart 
Controll’d that witchin’ ee ? 

Or that those gleesome airs were airt ? 


But cuissen lads like me! 

III. 


That some ane some gate has her heart, 
(God save the mark !) I ken ; 

There never yet was handsome flirt 
But had her wale o’ men. 

An’, troth! if truth were in her kiss, 
An’ true love in her smile, 

She weel micht merit—what she hiz, 


The livin’ warld to wyle ! 


IV. 


Puir unkent brither, whustlin’ blithe 
Wi’ firm belief in Bell, 

As lang as simmer-glances kythe, 
Enjoy them for theirsel’ ! 

An’ bide the winter when it comes 
As bravely as ye may ! 

What needs a man forecast the glooms 
To tak’ them ere their day ? 

Hughie’s Enjoyment of Summer in 


Glendevon. 


‘* Per meos fines, et aprica rura 
Lenis incedas, abeasque parvis 
7€quus alumnis.” 
—Cakr, Il. 18. 


SWEET Simmer, to the pastur’ come 
That slopes to Devon banks, _ 

And with thee bring the gairie’s hum, 
And earn a shepherd’s thanks. 


For Grecian plains I do not mourn, 
Nor streams of Castalee ; 

Blink on the banks where I was born, 
And that’s enew’ for me. 


Sweet Simmer, by oor banks abide 
And blink on Devon burn ; 
And late depart from Devonside 


With promise of return. 
116 


SUMMER IN GLENDEVON 


Then fairy fancies wing’d wi’ rhyme 
Across my path shall pass, 

With wild bees from the beds of thyme, 
And laverocks from the grass. 


What whiter gowans wait thy smile 
On foreign buchtit braes ? 

What swanker shepherds ?—sad the while 
Thy lingering step delays. 


Here gowden blooms on hill-taps burn, 
And daisies pearl the lea, 

And Devon toys in mony a turn 
From wedding with the sea. 


Sweet Simmer, by oor banks abide, 
And prove to warl’y men 
That, gang they far or gang-they wide, 


There’s peace around the pen ; 


That yet the golden age delays 
Of which they only dream, 
Wi’ shepherd folk on Ochil braes 


By Devon’s gentle stream. 

Hughie seeks to console a Brother Shepherd, 
over-grieving for the Loss of his Son. 


“Non semper imbres,”’ 
—CAR. II. 9. 


It’s no’ aye rainin’ on the misty Achils, 
It’s no’ aye white wi’ winter on Nigour ; 

The winds are no’ sae mony sorrowin’ Rachels, 
That grieve, and o’ their grief will no’ gie owre. 


Dark are Benarty slopes, an’ the steep Lomon’ 
Flings a lang shadow on the watter plain ; 

But fair Lochleven’s no’ for ever gloomin’, 
An’ Devon’s no’ aye dark wi’ Lammas rain. 


The birks tho’ bare, an’ the sune-naked ashes, 
Not always widow’d of their leaves appear ; 
The oaks cry oot beneath November’s lashes, 


But not for all the months that mak’ the year. 

CONSOLES A BROTHER SHEPHERD 


Comes round a time, comes round at last tho’ creepin’, 
And green and glad again stand buss an’ tree ; 
F’en tender gowans, thro’ the young gress peepin’, 


Rise in their weakness, and owre-rin the lea. 


Thus Nature sorrows, and forgets her sorrow ; 
And Reason soberly approves her way : 
Why should we shut oor een against to-morrow 


Because our sky was clouded yesterday ? 


Dear Adie !—for we’ve lang kent ane anither, 
Tendin’ oor flocks upon the self-same hill, 
And if I speak as brither should to brither, 


Ye’ll neither turn awa’ nor tak’ it ill,— 


It’s now three year since little Adie left us: 
He was, to every ane that kenn’d him, dear : 
Adam ! it was the will of God bereft us, 
Call’d him away, and left the lave o’s here. 


Three years ye’ve sorrow’d for the little laddie ; 
It clouds your broo, I hear it when ye speak ; 
And thrice I’ve seen, when ithers sawna, Adie, 


The sudden tear upon your wasted cheek. 

Ye nurse your sorrow in the cheerfu’ morning, 
Ye nurse it, too, at unavailing eve ; 
Our rustic gatherings, with a silent scorning, 


And all our rural sports and joys ye leave. 


Sorrow is sacred, but this sair insistence, 
This lang refusal to Heaven’s will to boo, 

Consider, Adie ; is’t a wise resistance ? 
You'll go to him, he canna come to you. 


And, since you go to meet him, go not sadly, 
For the short half o’ life that yet remains : 

You love your son—go then to meet him gladly 
On that appointed day which Heaven ordains. 

HUGHIE AT THE SMIDDY 


Hughie at the Smiddy—A Dramatic Idyll. 


**Tile terrarum mihi preter omnes 
Angulus ridet.” 
—CAR. II. 6, 


Part I, 
The Smithy—Evening. 
SMITH. THREE PLOUGHMEN. Enter Hugh. 


Hugh—Noo, billies, ken ye what’s the steer ? 


1st Ploughman—Dave’s listed. 


2nd Ploughman— Lowrie’s on the beer. 
3rd Ploughman—Nick’s cut his throat. 
Hugh— The gude be here, 


An’ guard an’ bless us ! 
There’s scandal for a lang loup-year— 
Gie owre your guesses ! 


Blacksmith, ye’ll mind o’ Geordie 
Sym— 
He cam’ the day ! 

Smith— Lang Geordie ? 
Hugh— Him. 
Smith—I mind him weel—lang, lowse, an’ slim ; 


The wind could bend him. 
Hugh—Ay ; but he’s back in ither trim 


Than ance we kenn’d him. 


Smith—What’s that ? 
Hugh— : Ou, brawny, big, an’ weel ; 
Beard like a buss, kite like a creel, 
As roond an’ soond as ony wheel 
Ye ever chappit,— 
A buirdly, business, wice-like chiel 


As ever stappit. 


Smith—An’ weel pat on ? 


Hugh— The best 0’ claith ; 
Coat, breeks—the wast o’ England baith ; 
An’ gowd— 
1st Pl_— Noo, Hughie, tak’ a breath 
and Pl.— An’ gie’s ’t in plenty ! 
3rd Pl._—Ca’t thoosan’s ! 
Hugh— Weel, I'll tak’ an aith 


At least it’s twenty. 

1st Pl.—Gude measure ! 
2nd Pl.— Lippin’ ! 
3rd Pl.— To the brim ! 
Smith—An’ wha’s he this? Lang Geordie Sym ? 
’ This man 0’ size an’ substance, him 
That aye gaed fleein’ ? 
Faith, Hughie, ye’re in famous trim 
The nicht for leein’ ! 


Come, steer aboot ! wha’s aucht this gear ? 
What’s wantit wi’ the sock-neb here ? 
1st Pl_—Mair laund. A chap or twa wad near 
Do a’ that’s wantit. 
Smith—Hughie, we’ll no’ juist ca’ ye lear— 
Tak’ it for grantit ! 


Hugh—That’s ceevil! Weel, it’s what I ken 
That Geordie’s rich amon’ rich men, 
Has siller baith to spare an’ spen’, 
An’ speaks forbye 
O’ flocks at the far warl’s en’, 
An’ droves 0’ kye. 

His farm’s a coonty, an’ his sheep 
The coonty boun’s can hardly keep : 
He says a telescope micht sweep 
His ootmost border, 
But ae inch owre it couldna peep, 
Tho’ made to order ! 


An’ then his sheep— 
and Pl.— Wow ! but it’s grand 
To hear o’ sic a sicht o’ laund ! 
What say ye, chaps? we'll mak’ a baund, 
An’ owre the ocean ! 
1st Pl.—But hoolie! an’ let’s understaund— 
Whaur’s this new Goshen ? 


Hugh—It’s on the underside i’ warl’— 
Smith—Ay, man? Hoo dae they stick ? 
Hugh— Daft carle ! 
This earth’s a kind o’ whirlin’ barr’l, 
Some up, some under ; 
It’s time aboot wi’ ilka wharl, 


An’ whaur’s the wonder ? 

Owstralia’s up when Scotland’s doun, 
An’ that’s when we’re a’ sleepin’ soun’, 
But i’ the nicht time we’re ca’d roun’, 
An’ i’ the mornin’ 
We’re up, an’ at oor wark, to croon 
The day’s adornin’ ! 


3rd Pl_—Man, Hughie, but ye’ve rowth o’ wirds, 
They carve the subjec’-theme like swirds— 
Tell us what kin’ o’ beas’ an’ birds 
Live thereawa’. 
2nd Pl._—An’ what they gie their hinds an’ herds. 
1st Pl._— Just oot wi’t a’. 


Hugh—Weel, first, they’ve ieiiiies craws nor doos, 
But craturs they ca’ cockatoos ; 
An’ then for beas’, they’ve kangaroos 
An’ aborigins ; 
The folk’s a mixtur’, I jaloose, 
O’ a’ religions, 

But brithers a’—there’s nae pretence ; 
An’ then the kintra’s sae immense, 
Ye'll get a farm at sma’ expense, 

An’ hoose to sleep in ; 
In fac’, ye juist rin oot your fence 


An’ ca’ your sheep in. 


There’s nane to steer ye whaur ye sattle, 
An’ there they breed like Jacob’s cattle, 
Till to the boun’s they spread an’ sprattle, 
Then—owre they rin 
Whaur neither fence o’ wire nor wattle 


Can haud them in. 


O then what muntin’ an’ what ridin’ 
The gressy wildernesses wide in, 
To herd the flocks that winna bide in, 
An’ keep them clear ! 
There’s nae sic guardin’ or sic guidin’ 
O’ cattle here. 

_ The shepherds i’ the saiddle sleep, 
The plains are populous wi’ sheep, 
The haill horizon seems to creep, 
An’ far ayont it. 
They haena even time to keep 
The cattle coontit ! 


Owre a’ the region, far an’ near, 
There’s bleatin’ there, an’ baain’ here : 
Then comes the crap-time o’ the year 
When packs are made up, 
An’ gowpenfu’s o’ gowden gear 
Are snugly laid up. 


In this way lang lowse Geordie even 
Has grown a man o’ means, an’ thriven, 
Staunds twa ell straucht, an lifts to heaven 
A half-ell beard, 
An’ looks as life-like an’ as livin’ 
As ony laird. 


HORACE IN HOMESPUN 


Hughie at the Smiddy. 
Part II. 


Smithy as before. Later evening. 
SMITH. HuGu. THREE PLOUGHMEN. 


Outside at half-door, A TALL STRANGER, with a 
half-ell beard, leading a saddle-horse. 


Tall Stranger—Who owns this hole? Holloa there— 
you ! 
Blacksmith or blackguard ! 


Smith — What’s ado ? 
Hugh —It’s him ! it’s Geordie ! 
Tall St.— Horse to shoe ! 


And look out—there’s ’t ! 
(Quoiting in the iron.) 
Smith—Man, folk hae time to dicht their mow’ 


I’ th’ heat o’ hairst ! 

Ca’ in your naig! (Enter Tall Stranger., 
Hugh— It’s Maister Sym ! 
Noo, blacksmith, say ’t ! 
Smith— Hughie, it’s him ! 
’Faith, sir, ye come in ither trim 
Than ance I’ve kent ye— 
Sym—That’s years ago ! 
Smith— —lang, lowse, an’ slim ! 
Ay, sir, it’s twenty ! 


Sym—Twenty ?—a hundred! You don’t know 
How much your country clock’s gone slow. 
Well, Hugh? What is’t to be then? Go? 
Or stay and sterve here ? 


“ Ay” means—well, look at me! And “no, 
For ever serve here. 


I leave, and soon ; and not again 
To seek old Scotland o’er the main ; 
My home’s on yon Australian plain, 
My hopes are yonder ; 
Why, man, a county breadth’s my ain— 
What needs your wonder ? 

What has old Scotland done for me ? 
Hugh—At least she ga’e ye brains. 


Sym— May be / 
Hugh—An’ banes ; an’ bu’k. 
Sym— Na—that’s a lee, 


The hin’most half o’t ! 
The shank she ga’e me for a thie, 


I made a staff 0’t ! 


Well, and what else? No more, I trow, 
But hip-room on a thistly knowe, 
Or scartin’ rocks ahint a plow, 
For a rich neighbour— 
Out yonder, lads, there’s room to grow, 
| An’ wealth for labour ! 


Take my advice—ye’ll ne’er repent it ; 
Your country’s yonder if ye kent it ; 
There’s Burn-the-wind—he’s near hand faintit 
Ca’in’ a shoe on ! 
At his age yonder— 
Smith— He’s contentit ; 
Be joggin’ you on ! 

There stands your naig. 
Sym (giving silver)— And there’s your pay. 
So, Hughie, you elect to stay— 
Well, wilful man will have his way. 
Good-bye—but think on’t. 


(Mounts and rides off.) 
Smith (looking into his loof)—A croon ! 
1st PlL— - He rides a bonnie gray. 
Smith— We’se ha’e a drink on’t ! 


(Boy at bellows despatched with pig.) 


2nd Pl.—He’d gar ye troo it was a wrang 
To breathe in Scotland. 
3rd Pl. (to Hugh)— Will ye gang ? 
Hugh—I'’ve lo’ed auld Scotland far owre lang, 
Heart-thirled till her ! 
An’ what’s the gospel o’ his sang 
But only siller ? 


Na, na! that wasna in the plan, 
That’s no’ the great chief end o’ man, 

It’s no’ get a’ the gear ye can 
An’ syne content ye: 
But lift what’s lyin’ to your han’— 
Aneu’s a plenty. 


As sweet to me amang the knowes, 

Whaur Devon’s caller current rows, 

To lead the lambs an’ ca’ the yowes 
As to commaund them ; 

As sweet to view the hechts an’ howes 
As if I awn’d them. 


Nae fairer warl’ I wuss to view, 

Nae loftier path wad I pursue, 

Nae trustier friends than you, an’ you, 
I care to hae ; 

An’ here I wad gang slippin’ thro’, 
F’en as I dae. 


Here as my mortal hopes expire, 
And ilka earth-born dear desire 

Dees oot, as dees the desert fire, 
Let tranquil age 

Attend me thro’ the creepin’ tire 
O’ life’s last stage. 


Here let the sicht o’ hill an’ field 
The fragrance o’ my youth-time yield ; 
Here let me totter doun to eild, 
An’ find a grave here— 
What ither than a gowany bield 
Amang the lave here ? 


Nae pomp nor passion there appear, 
But winds the growin’ laurel steer, 
An’ solitary friends draw near 

At antern times 
To drap a saut but silent tear 

Owre Hughie’s rhymes ! 


HORACE IN HOMESPUN 


Hughie moralises on the Value of Life. 


“Eheu fugaces, Postume, Postume, 
Labuntur anni!” 
—CAR. II. I4. 


Aas! alas! my fellow feres, 
We may no more deny 

The pressure of the speeding years ; 
Oor days are driving by. 


Already on the downward track 
The posting furies fare ; 
For virtuous life they will not slack, 


For purpose will not spare. 


This is the ill beneath the sun 
That vexes ageing men— 
Oor lease of life is half-gate run 
Before of lease we ken. 
134 


THE VALUE OF LIFE 


We waste or ware oor strength of youth 
On idols of the ee, 

Infidel of the wholesome truth 
Of our mortalitie. 


Ye callants, what avails the strife 
That twyns ye o’ your prime ? 
The dearest gift of life is life, 
The dearest enemy time. 


O ne’er can rank or wealth enhance 
The gift that ne’er was awn, 

The lovely gift, the glorious chance, 
Ance offer’d, sune withdrawn ! 


To them that on the shaded slope 
Are faring down, like me, 

With ever daily dwining hope, 
How fair it tak’s the eet 


What had been oors from hour of birth 
We learn to value then ; 
Sweet grow the common joys of earth, 


And dear the face of men. 

Hughie on Evictions: he Lectures a 
Greedy Landlord. 


‘Non ebur neque aureum.” 
—Car. I. 18. 


Nae pillars rise at my door-cheeks, 
Nae plate adorns my door ; 

The sun that through my window keeks 
Sees but a sanded floor. 


Nae cock-laird, sick an’ sweir to dee, 
Bans me, his far-aff heir ; 
Nae auld maid sets her mutch at me— 


In stockings, mony a pair. 


But common-sense and a sma’ cast 
O’ country wit are mine, 
And friendly critics, east an’ wast, 
Cry up my rustic line. 

Nae better fortune would I ken 
For comfort or for pride, 
Blest wi’ a shepherd’s but-an’-ben 

High up on Ochilside. 


My lease o’ life is half-gate through, 
And I’m contented weel 

To roam about, e’en as I do, 
With Rover at my heel. 


Alas ! the emblems of our state, 
Where’er we turn, appear : 
Day shouthers day ayont the gate, 

And moons round aff the year. 


Yet you, wha’s pride disdains to sell, 
Wha’s greed is still to buy, 
Forgetfu’ o’ the narrow cell 
Where you maun erelang fie ; 


You, sir, wha spin not, nor hae cause, 
Or toil—but where’s the use ? 
Are barin’ quarries, biggin’ wa’s, 
And adding ha’ to hoose. 

And what is this of tyrant’s grup, 
And puir men’s rights opposed, 
Of landmarks lifted, paths ploughed up, 


And commonty enclosed ? 


Man, wife, an’ bruckit bairns maun pack, 
An’ go at your command ; 

Wi’ kist an’ bundle on their back, 
They’re hundit aff the land. 


You spurn the cottar from his cot, 
The cottage from the green ; 
And where the poor man’s home was not, 


Your high ha’ door is seen. 


But there’s a Ha’ wha’s door is sma’, 
To which a’ backs maun boo ; 

And this great Ha’ that waits us a’, 
Awaits baith them an’ you. 


THE RETURN OF SPRING 


Hughie marks with delight the Return 
of Spring. 


‘* Diffugere nives.”’ 
—CAR. IV. 7, 


Noo swallow-birds begin to big, 
An’ primrose-flooers to blaw ; 

An’ Jockie whistles doun the rig 
A fareweel to the snaw ; 

An’ glints o’ sunshine, glancin’ gleg, 
Licht up the buddin’ shaw ; 

An’ westlin’ winds are playin’ tig 
Round ae bewildered craw. 


Auld Tammas to the gavle-wa’ 
Nails up a cherry twig ; 
An’ Mar’an waters, raw by raw, 
Her bleachin’ wi’ a pig ; 
An’ yonder—he’s been lang awa’— 
Comes Packie owre the brig ; 
An’ country lads may noo gang braw, 
An’ country lasses trig. 

Hughie’s Friend, the Farmer of Westerha’. 


‘Tn reducta valle mugientium 
Prospectat errantes greges.”’ 
—EPpop. 2. 


ABOON the braes I see him stand, 
The tapmost corner o’ his land, 
An’ scan wi’ care, owre hill an’ plain, 


A prospect he may ca’ his ain. 


His yowes ayont the hillocks feed, 
Weel herdit in by wakefu’ Tweed, 
An’ canny through the loan his kye 
Gang creepin’ to the byre doun by. 


His hayfields lie fu’ smoothly shorn, 

An’ ripenin’ rise his rigs o’ corn ; 

A simmer’s e’enin’ glory fa’s 

Upon his homestead’s sober wa’s. 

A stately figure there he stands, 
An’ rests upon his staff his hands,— 
Maist like some patriarch of eld, 

In sic an e’enin’s calm beheld. 


A farmer he of Ochilside, 

For worth respeckit far an’ wide ; 
A friend of justice and of truth, 
A favourite wi’ age an’ youth. 


There’s no’ a bairn but kens him weel, 
And ilka collie’s at his heel ; 

Nor beast nor body e’er had ocht 

To wyte him wi’ in deed or thocht. 


Fu’ mony a gloamin’ may he stand 
Aboon the braes to bless the land ! 
Fu’ mony a simmer rise an’ fa’ 

In beauty owre his couthie ha’! 


For peacefu’ aye, as simmer’s air, 
The kindly hearts that kindle there ; 
Wha’s friendship, sure an’ aye the same, 


For me mak’s Westerha’ a hame. 

Hughie’s Letter of Invitation to the Laird, 
Entangled by Business or Pleasure in 
the Town. 


‘* Omitte mirari beat 
Fumum et opes strepitumque Rome.” 
—CAR. III. 29. 


Dear laird, although the house be sma’, 
A but-an’-ben the sum o’t a’, 
It hauds a drap o’ usquebau’ 
As clear’s a bead, 
And aye, whene’er ye like to ca’, 
A welcome wi’ ’d. 


Ye’re busy, laird ; but what’s the need ? 

It canna be the love o’ greed ; 

It ne’er was in your father’s creed : 
Come up, an’ bide, 

An’ see the flocks how fine they feed 


On Ochilside. 

Country and Town are badly pair’d, 

Like Samson and Delila, laird ; 

She hauds her victims by the beard, 
As weel she can do’d. 

Till in the limmer’s lap, I’m fear’d, 
They lose their manheid. 


But three mile oot, or aiblins fowre, 
The vile enchantress has nae power ; 
In vain her glance, in vain her glower ; 
A nobler bliss 
Begins to act that very hour— 
The country’s kiss. 


Pure air wi’ whin and hawthorn sweet, 
Clear burns that bathe the mountain’s feet, 
The hills on high, the heavens complete, 
The far-aff seas— 
Can streets an’ chimla-pats compete 
Wi’ charms like these ? 

Tell nane, an’ tak’ nae fareweel grip ; 
Just rise, an’ gie the town the slip ; 
Get in your hand your ridin’ whip, 
And up the brae 
Try Dandy’s mettle till your hip 
’S as black’s a slae ! 


Then, like a king that wears a crown, 
On hills that are your ain look roun’ ; 
An’ lead the life a’ lives aboon 
In God’s daylicht ; 
And in a shepherd’s hut sleep soun’ 
The solid nicht ! - 

GROWTH OF THE GRAIN 


Hughie Watches the Growth of the Grain. 


“ Segetis certa fides mez.” 
—CaR, III. 16, 


THE seed was sawn at Hallowmas, - 
Amang the wind an’ weet ; 

An’ sad at heart the farmer was 
To fling’t amang his feet. 

Then blew the bitter frosty wund, 
The last leaf left the tree, 

An’ daisies to the frozen grund 
Laid their wee heads to dee. 

But there’s a kindness owre us a’ : 
Heaven sent its blankets doun, 

An’, ‘neath the covering o’ thé snaw, 


The seed it sleepit soun’. 


An’ still it sleepit, deaf an’ dumb 
As are the kirkyaird dead, 
While Boreas threshed his battle-drum, 


An’ thundered overhead. 

Alas ! it was the wildest bit 
O’ a’ the widowed year : 
Save ghaistly mune, or poacher’s fit, 


Nae visitor cam’ near. 


At last the time o’ life cam’ round 
Where it lay sleepin’ warm, 

An’ timidly abune the ground 
It reached a tiny arm. 

It rose ; and to the sun so free 
Stood shivering like a child, 

That, naked on its mother’s knee 


Looks round to one that smiled 


But Winter’s reign was not yet done ; 
And skies gat overcast, 

And strife across the troubled sun 
In fitful tumult past. 

The East sent many a withering blight, 
The North sent hail an’ rain ; 

Yet still it twinkled to the light, 


And, trembling, rose again. 

It seemed endowed wi’ many lives 
To meet its many foes, 

For still, from blasts that nipt like knives 
Altho’ it shrank, it rose. 

And still it braved the Winter’s blast, 
An’ tholed the Winter scorn ; 

And April kindness kissed at last 


The persevering corn ! 


An’ now a stately stalk it rear’d 
That took the farmer’s ee ; 

An’ bore a gallant head and beard 
That flourished fair to see. 

An’, rustling, waving, doun the rig 
It sported and it sprang ; 

While swallows glanced abune at tig, 
An’ laverocks soared an’ sang. 

Then golden days, an’ farmeys’ praise, 
John Barleycorn, were thine ; 

And lovers’ walks, and whispered talks 


By moonlight, more divine ! 

Hughie Celebrates his Fiftieth Year. 


‘*Festo quid potius die faciam ? 
Prome reconditum Czcubum.” 


—CAR, III. 28. 


Tuts nicht I’m fifty,—fifty, Bess ! 

Gang ben the hoose an’ ripe the press, 

An’, what ye find o’ whisky, fess 
Soberly oot : 

This nicht we'll hae a social gless 


An’ sang aboot. 


When I was twenty I was tauld 

When I was fifty I was auld : 

I’m fifty oot, yet I'll be bauld 
Laird o’ the truth, 

To swear I’m just as yap an’ yauld 


As e’er was youth. 

CELEBRATES HIS FIFTIETH YEAR 


At fifty, wi’ a conscience clear, 
The man that sits, as I do here, 
Hand-haill an’ neither slow to steer 
Nor quick to tire, 
An’ wi’ that spark to poets dear 
O’ Nature’s fire,— 


He’s no’ tomaen! He’s at the stage, 

The table-land o’ middle age ; 

Nae langer on life’s pilgrimage 
Grumblin’ an’ gropin’, 

But, backward, it’s a pictured page, 


Forward, it’s open. 


He’s past the braes ; he’s at the bit 
Where ane may ware his gaithered wit, 
And, though his daily burden’s yet 
A heavy load, 
He travels on a surer fit 
A smoother road. 

The fore-nicht flees—Time plies his saw ; # 
See where he stoops against the wa’, 
Toilin’ wi’ measured rise an’ fa’ 

In silent rage ! 
Thus eats he through life’s seasons a’, 


Youth, manheid, age ! 


Let’s see! what’s left fra last New Year ? 
Hand up the crock !—a chappin clear ! 
Gude luck an’ luxury be here, 

An’ a side-saidle ! 
But thisis mair than sober cheer,— 

It means the ladle ! 


And, efter a’, the nicht’s a youth ! 
Bring oot the bowl—we’ll mak’ the drouth ! 
But roar for help—there’s Aury Struth 
An’ Davie Dinn— 
Doun to the brae-head wi’ your mouth 
An’ cry them in! 


1 The pendulum of a wag-at-the-wa’ clock. 

CELEBRATES HIS FIFTI 


Wi’ the great enemy o’ life 
We’ll wage this e’en a merry strife ; 
We mayna stop his nickit knife, 

But there’s the soond— 
The deil be in my thrapple gif 

We dinna droon’d ! 


Wi’ sowp an’ sang we’se fill oor mouth, 
The e’enin’s only in its youth,— 
It’s only aucht o’clock in truth, 

An’ there it’s chappin’ : 
We'll drink according to our drouth— 


Pour every drap in ! 


HORACE IN HOMESPUN 


Hughie’s Song in Praise of the Simple Joys 
of Boyhood. 


*¢ Puree rivus aquze.” 
—CAR. III. 16, 


O WHEN I was a laddie, noo a lang time back, 
I hadna mony pennies, but for joys I didna lack : 
Gie me a Simmer Saturday, my wishes were complete 


Wi’ a lang day before me an’ Devon at my feet. 


I never was an angler, exceppin’ in a sense ; 

To be a son of Izaak’s I couldna mak’ pretence ; 
But I had a fishin’-gad, and was very happy wi't, 
Wi’ a lang day before me an’ Devon at my feet. 


I never killed a saumon: the utmost o’ my tak’ 
‘Was half-a-dizzen spatties in the basket on my back ; 
But ance I raised a noble fish—and was content to 
see’t 
Wi’ a lang day before me an’ Devon at my feet. 

O what cared I for catchin’ fish for greed or yet for 
game ? 

To mak’ a bag or mak’ a brag was never yet my aim : 

The fishin’ was a mere pretence to win the larger treat 


O’ a lang day before me an’ Devon at my feet. 


There was a sense o’ freedom then, that siller canna 
buy ; 

There was a joy 0’ living, wi’ the sun high in the sky ; 

A day was immortality ! an’ livin’ was sae sweet 

Wi’ a lang day before ye an’ Devon at your feet. 


O we may toil for riper joys an’ mair substantial gain, 

But the simple joys 0’ laddiehood were easy to attain ; 

Noo for the laddie’s simple joys the man amaist could 
greet — 

For the lang day that’s gane for aye, an’ Devon at 
his feet ! 

Hughie’s Letter to a Prosperous Friend. 


‘© Bene est, cui deus obtulit 
Parca, quod satis est, manu.” 
—CAR. III. 16. 


DEAR fellow-pilgrim in the vale, 

Why should ye langer weep and wail ? 

Your health is gude, your hands are hale, 
Your conscience free— 

Deil hae’t if onything ye ail 


Nae mair than me. 


Ye’ve loyal sons ; ye’ve lasses braw, 
Four dainty blossoms fragrant a’— 
Lang may they brighten hearth and ha’, 
Yours or anither’s ! 
Heaven’s blessing on their beauty fa’, 


And on their brithers ! 

LETTER TO A PROSPEROUS FRIEND 


The warld has favoured ye: your schemes 
Werena the bonnie baseless dreams 
That lure, an’ loup to wild extremes, 
To land i’ Puirhouse ; 
But solid as the wa’s an’ beams 
O’ Warks an’ Warehouse. 


Yet wealth brings rarely heart-of-ease : 

Even he, wha, if his lairdship please, 

In coach-an’-pair, wi’ hands on knees, 
Can saftly ride, 

May envy Jock his bread-an’-cheese 
At yon dyke-side, 


He’s king wha bears a level mind 
Strengthened by truth, by love refined, 
In brotherhood with all mankind, 

And, for the rest, 
To Heaven’s high will serene resigned, 


And self-possest ! 
155 


HORACE IN HOMESPUN 


What though by Fortune he’s bereft ? 
Tak’, limmer, fra him wi’ your left 
Whate’er your richt hand gave o’ gift !— 
He’ll mak’ a fend 
In honest poverty to shift 
On to the end. 

THE QUEEN’S JUBILEE 


Hughie Directs the Rejoicings for the 


Queen’s Jubilee. 


‘*Sera in coelum redeas diuque 
Leeta intersis populo Quirini !” 
—CAR. I, 2. 


YE that are lords o’ fixed degree, 
Ye that are lords by whylies ; 

Ye proveses o’ rank, an’ ye 
That are but baron-bailies ; 

Ye members o’ the shires an’ broughs, 
Win up, an’ haud ye ready 

To boo your backs an’ crook your houghs 


Afore your sovran leddy ! 


Ye ministers ; an’ men 0’ weir— 
Peace sodgers an’ land sailors, 
Auld warriors, to the service dear, 
An’ young anes, dear to tailors ; 

167 


HORACE IN HOMESPUN 


Ye new-made knichts an’ nobles a’,— 
She made ye men o’ honour,— 
Weel may ye rank up in a raw, 


An’ shower your thanks upon her ! 


Ye waiting dames, sae dink an’ braw 
Wi lades o’ costly claithing ; 

Ye bonnie lasses, best 0’ a’ 
Wi’ just a flow’r—or naething ; 

Ye office wands ; an’ flunkey lords ; 
An’ pages, pouthered meetly, 

Noo hald a tight grip o’ the cords, 
An’ guide the course discreetly ! 


Ye college dons, fra proctor doun 
To him that but professes, 
Noo, noo’s the time to tuck your goun 
An’ draw up your addresses : 
An’ let your Latin be as snug 
As if she kent the round o’t, 
For, by my faith, she’ll lend a lug 
An’ judge ye by the sound o’t ! 
158 


THE QUEEN’S JUBILEE 


Ye parsons, groanin’ aye wi’ griefs, 
The warld’s maybe mendin’ ; 

Ye lawyers, lay aside your briefs, 
Ill-named—they ne’er have endin’ ; 

An’ tak’ the hills or tak’ the dales 
As wide as e’er ye wandered, 

Like laddies broken fra the schules, 


An’ free 0’ stripe an’ standard ! 


An lastly, ye that flood the street, 
A roarin’ spate o’ people, 

Splashed up to wa’ an’ window-seat, 
To chimla-stack an’ steeple,— 

It sets ye weel to mak’ the din 
Ye may indulge the morn,} 

But dinna loup oot o’ your skin, 


And be content wi’ roar’n’ ! 


1 June 21, 1887. ’ 

POSTSCRIPT. 


Ye hills, sune to be blazin’ hie, 
As if by lightning smitten ; 
Ye countries, scattered owre the sea, 
That mak’ the Greater Britain, 
Shout, and shine oot ! tell a’ that speir, 
Wi’ a’ the speed ye may noo, 
That, after towlin’ fifty year, 
Our Queen tak’s holiday noo! 


LECTURES THE LOCAL EDITOR 


Hughie Lectures the Local Editor, gone 


abroad on Leave and enjoying himself. 


‘* Pollicitus meliora !” 
—CAR. I. 29, 


FRA whaur, in search o’ Simmer air, 
Southward amang the frem’d ye fare, 
Till in a sark, or little mair, 
Ye gang stravaigin’,— 
Come hame an’ fill your vacant chair, 
Ye shameless pagan ! 


We've traced ye to the banks o’ Nile ; 

Our een’s been on ye a’ the while ; 

And, though at times ye’ve raised the smile, 
We’ve thocht again— 

“‘ The dog!” we’ve said, “‘is this his style 
When aff the chain ? ” 


1 Referring to certain ‘‘ Letters from Egypt.” 

The ease of Eastern life, the bliss, 
Ye’ve seen’t : ye’ve said, ‘‘ How fair it is!” 
Ye’ve greetit Egypt wi’ a kiss, 
Voluptuous taed ! 
What saftenin’ o’ the heart was this ? 
And o’ the heid ? 


Her flowin’ dress o’ divers hue, 
Her glowin’ een, her meltin’ mou’— 
Hoo has the glamour o’ the view 
Played to befule ye ! 
A towmont o’ the kilt, I troo, 
Ye’ll need to cule ye! 


Come back, an’ tak’ a winter tour 
Amang the snaws on Rannoch moor ; 
Or, better, listen for an ’oor 

To John M‘Caskill ; 
Ae dose o’ him’s the only cure 


For you, ye rascal ! 

He'll cure ye o’ your rovin’ een ; 
He'll tell ye whaur your thochts hae been ; 
He’ll purge your mind an’ morals clean, 
An’ scour your passions ; 
Till ye renounce the Egyptian queen 
An’ a’ her fashions ! 

A Wet Day: Hughie’s Pity for 
the Tinklers. 


THE mist lies like a plaid on plain, 
The dyke-taps a’ are black wi’ rain, 
A soakit head the clover hings, 

On ilka puddle rise the rings. 


Sair dings the rain upon the road,— 
It dings, an’ nae devallin’ o’d ; 
Adoun the gutter rins a rill 


Micht halflins ca’ a country mill. 


The very roadman’s left the road ; 

The only kind o’ beas’ abroad 

Are dyucks, rejoicin’ i’ the flood, 

An’ pyots, clatterin’ i’ the wud. 

On sic a day wha tak’s the gate ? 
The cadger ? maybe ; but he’s late. 
The carrier ? na! he doesna flit 
Unless, D.V., the pooers permit. 


On sic a day wha tak’s the gate ? 
_The tinkler, an’ his tousie mate ; 
He foremost, wi’ a nose o’ flint, 
She sour an’ sulky, yards ahint. 


A blanket, fra her shouthers doun, 
Wraps her an’ a’ her bundles roun’ ; 
A second rain rins aff the skirt ; 

She skelps alang through dub an’ dirt. 


Her cheeks are red, her een are sma’, 
Her head wi’ rain-draps beadit a’ ; 
The yellow hair, like wires 0’ bress, 
Springs, thrivin’ in the rain, like gress. 


Her man an’ maister stalks in front, 
Silent mair than a tinkler’s wont ; 
His wife an’ warkshop there ahint him,— 


This day he caresna if he tint them. 

His hands are in his pouches deep, 
He snooves alang like ane in sleep, 
His only movement’s o’ his legs, 
He carries a’ aboon like eggs. 


Sma’ wecht ! his skeleton an’ skin, 

And a dour heavy thocht within. 

His claes, sae weel wi’ weet they suit him, 
They’re like a second skin aboot him. 


They’re doun the road, they’re oot o’ sicht ; 
They’ll reach the howff by fa’ o’ nicht, 

In Poussie Nancy’s cowp the horn, 

An’ tak’ the wanderin’ gate the morn. 


They'll gie their weasands there a weet, 
Wi’ kindred bodies there they’ll meet, 
Wi’ drookit gangerels o’ the clan, 

The surgeons o’ the pat an’ pan. 


Already on the rain-washed wa’ 
A darker gloom begins to fa’ ; 
Sooms fra the sicht the soakin’ plain,— 
It’s closin’ for a nicht o’ rain. 

Hughie’s Version of the Sitting Member’s 
Address. 


ELEcTorRs by the Norlan’ Firth, 
Your wisdom’s equal to your wirth ; 
Ye chose me at a whip o’ dearth 
To represent ye ! 
I’ve ta’en a firmer grip i’ yearth 
Since first I kent ye. 


Wow ! but this warld’s a canty hole 

Surveyed by him that heads a poll, 

Wha’s friends without a murmur thole 
His capers mony, 

An’ crack him up till, like a coal, 


He’s bleezin’ bonnie ! 


What, what had I to win your favours 


When Damheid, for my misbehavours, 

Maist like an auld cask dung to stavers, 
Despatched me rowin’, 

Wi’ deil ha’et but a tongue an’ slavers 
To start anew on ? 


By this, I micht hae been forgotten, 
My public reputation rotten, 
Gien ower to eild and anecdotin’ ; 
Or, at the best, 
Wi’ handbag round the counties trottin’ 
In fruitless quest. 


While here I am, this braw November, 

Lookin’ again to be your Member, 

Nae fossil auld, nor brunt-oot ember, 
But het an’ smokin’ ; 

Wi’ promises—which, please remember, 
May a’ be broken | 


Nae doot it’s feckly wrang to lee ; 
But then, lang-windit naigs like me 
Maun rin baith hand an’ helter free 
As Nature teaches ; 
An’, wantin’ whids, whaur wad they be, 
My bonnie speeches ? 

Whiddin’s an airt : ye tak your aith ; 
Ye promise “‘ that’s as sure as death ”’ ; 
Ye rap it oot to get a breath 

Or hide a stammer ; 
A kind o’ wild rhetoric wreath, 

It decks your grammar ! 


I keep my promise when I can ; 

But, if I state, an’ stick my plan, 

What waur am I than ony man 
That’s changed his mind ? 

He’s wiser noo than he was than, 
An’ that ye’ll find. 


Sae dinna wonder nor repine, 

Gude, far-aff, faithfu’ friends o’ mine, 

If noo-an’-than I seem to tyne 
Regaird for truth ; 

And oh! preserve the cordial twine 
That binds us baith | 

Hughie in Praise of the Native Brew. 


NICE-GABBIT Fortune, wi’ her wines, 
And a’ thing braw aboot her !— 

The ware that on my dresser shines 
Is hamely pig an’ pewter. 

Yet wha, in gold or siller cup, 
For foreign drink wad hanker, 

If bauld John Barleycorn fill up 
His toddy-bowl or tankar’ ? 


It’s braw, nae doot, to read aboot 
A vine-clad skelp 0’ mountain, 

Wi’ pendants purpling ilka shoot 
In clusters past a’ countin’ ; 

Yet beardit John will hauld his ain 
Wi’ Bacchus and his vine-trees, 
Whether wide-racing owre the plain 
Or resting on the gantrees. 

He shaws, in sooth, as braw a youth 
Wi’ awns on end, or nae beard ; 
But see him stoor, in pith mature, 
Bedeckit wi’ a grey-beard ! 
O fair is ilka youthfu’ thing : 
But mair than half their beauty 
Lies in the promise o’ their Spring, 
The Harvest o’ their duty. 


The townsman airtin’ to the hills 
Does weel to charge his pistol ; 

But what avails to geizened gills 
A toom bedizened crystal ? 

Will siller stopper mend his drouth, 
Or recommend the liquor ? 

Gie me the neat, the naked truth, 
And never mind the bicker ! 


It’s no’ upon the ware ye think 
When weary for a waught o’t ; 
It’s no’ the veshel that ye drink 
When takin’ doun a draught o’t ' 

Let but the caup be clean an’ fou— 
There’s naething mair anent it, 

Unless it be weel-pleased to view 
The fair hands that present it ! 


Gie foreign wights their foreign wines, 
The produce o’ their country ; 

And let abee the ware that shines 
On sideboards 0’ the gentry. 

Auld Nature turns the tap for a’, 
Wherever men are plantit ; 

And, by her gude an’ gracious law, 
We hae the browst we wantit. 


HUGHIE’S MONUMENT 


Hughie’s Monument. 


*¢ Non omnis moriar,” 
—Cakr. III. 30. 


IN vain the future snaps his fangs ; 

The tyke may rage, he canna wrang’s ; 

I put my hand upon my sangs 
Without a swither ; 

To me this monument belangs, 


I need nae ither ! 


It’s no’ in granite to endoor ; 
Sandstane comes ripplin’ doun like stoor ; 
Marble, it canna stand the shoo’r, 
It lasts nae time 
There’s naething yet has half the poo’r 
O’ silly rhyme. 


The pyramids hae tint their tale, 


It’s lang since they begoud to fail,— 

They’re either murlin’ doun to meal 
Or fog-enwrappit ; 

While Horace at this hour’s as hale 
As e’er he stappit ! 


Sae I may say ’t without a lee 
I dinna a’thegither dee ; 
Therefore forbear to greet for me 
When I’m awa’ ; 
And keep a dry, a drouthy ee, 
I charge ye a’. 


When at my door the hearse draws up, 
And Kate hands roun’ the dirgy-cup, 
Nae friend o’ mine will tak’ a sup 

For that the less, 
But calmly wi’ a sober grup 


Cowp owre his gless. 


The better part o’ me remains ! 
Where Allan water weets the plains, 
An’ Devon, crystal but for rains, 
Gangs wandering wide, 
Lang after me ye’ll hear my strains 


On Ochilside. 

TAMMAS WILSON, 


or 


THE FORTUNES OF A SCOTTISH PLOUGHMAN. 


Tam WILSON was a pleughman bred, 
But had a saul aboon his tredd. 


Nae harum-scarum chiel’ was he 

To birl awa’ his dear-won fee 

On yill or sweeties or sic trash, 

To ha’e a name and mak’ a clash 
For a fine free-and-easy mind : 
—Tam was to better things inclined. 


Tam kent a bank—nae wild-thyme brae 
Where dads o’ sunlicht glint an’ gae— 
But a bare shop where siller’s lent 


To multiplie at three per cent. 

’Twas here he pat what’er he earned ; 
And then he turned his lug and learned, 
Where’er he gaed, the saws 0’ sense 


That taught him hoo to guide his pence. 


He saw at markets and at fairs 

Hoo fowk laid oot an’ sauld their wares ; 
He studied weel the wheedlin’ airt 

That garr’d the sumph wi’s siller pairt, 
Yet think himself a clever chiel 

To skin the chapman aff sae weel. 

An’ ae wise maxim first owre a’ 

He gathered in fra’ what he saw— 

The adage, never faithless found, — 


That gars the penny herd the pound. 


Tam, like the brethren o’ his station, 
Had unco little education ; 
But i’ the lang fore-winter-nicht 
He edged his kist in by the licht, 
An’ while his neebor loons were snorin’, 
Or owre some new brent ballant roarin’, 
Or, maybe, if the nicht was fine, 
Awa’ to tryst some gigglin’ qwine, 

He took his bannet aff his pow, 

An’ down he sat beside the lowe, 

An’ swat an’ gied his brains a rackin’, 
Addin’, dividin’, and substrackin’ : 

Straucht through the Gray his way he urged, 
Nae coont he missed, nae answer forged, 
Simple an’ compound, big an’ wee, 

To Practice an’ the Rules o’ Three : 

Some say he mastered Tare-an’-Tret, 

Tho’ sair it garr’d him fume an’ fret. 


At ither times he gat his bottle— 
Whusky ! it never wat his throttle ! 
’*Twas Peerie’s ink, a better liquor ; 

He seized his pen, an’ grupp’d it sicker, 
Row’d up his sleeve-bands no’ to blot, 
An’, restin’ on his elbuck, wrote. 

An’ if the letters werena braw, 

An’ sometimes lowse an’ sair athraw, 
His thochts were aye wi’ skill conneckit, 


An’ aye wi’ taste his words seleckit ! 


Noo, lad, I’ll lay a croon-piece wager 
Ye think Tam ettled at a gauger. 

Oh, man! but ye’re a grovellin’ wicht ! 
Tam’s fancy had a higher flicht ; 

In fact, he didna clearly see 

Where it wad licht : but bide awee ; 
An’ i’ the mids’ o’ the meantime, ken ye 
Tam thocht the best perch to ascen’ fra 
A pedlar’s pack—a rowin’ stane 


That gaithers moss, the only ane! 


His measures were matured completely, 
An’ a’ his plans laid sae discreetly, 

That when, ae term-day i’ the Fa’ 

Tam quat the pleugh for guid an’ a’, 

He had nae mair ado but tak’ 

A muckle bundle on his back, 

Weel stored wi’ ribban’s, knives, an’ rings, 
Wi’ claith, an’ capes, an’ orra things— 
Tak’ oot the license, twa pound odd, 

Cut a stoot rung, an’ to the road ! 


Noo, in his new-adopted life, 
Wi’ change o’ scene an’ fowk sae rife, 
Sae weel contrived for interviews 
An’ wrestlin’s wi’ the rural muse, 

Tam micht hae faither’d mony a sang 
To cheer him as he joge’d alang. 


But Tammy’s saul was sae intent, 

Sae eident aye on business bent, 

A corner o’t he couldna spare 

For lichter matter than his ware : 

The muse was ither than a true ane, 

An’ rhymin’ raither waur than pleughin’, 


Yet sometimes, as he stoopt to drink 
By some clear upland burnie’s brink, 
The gowan, wi’ its sil’er rim, 

Or primrose wad look up at him, 

An’ by their sweet suggestive hues 

Wad set Tam’s fancy on the muse, 

An’ glitter thro’ his day-dream doverin’s 
Like sil’er sixpences an’ sovereigns ! 


Lang, lang, an’ mony a mile he trudged, 
An’ some, ye needna doot, he grudged,— 
For Fortune’s but a fickle jaud, 

An’ e’en her best is mix’d wi’ bad ; 

But, guid or bad, or baith thegither, 


Tam took his customers wi’ his weather. 

In winter’s mirk, an’ simmer’s sun, 
Familiar wi’ the varyin’ wun’, 

Fra’ hoose to hoose he made his ca’s, 
Displayed his pack, an’ gaed his wa’s ; 
Contented, if when gloamin’ gray 

Shut in anither gowden day, 

His hogger had a mellower chime 

To shaw he had “‘ improved ”’ the time. 


When mony a day had come an’ gane, 
An’ mony a pack an’ pair o’ shoon, 
An’ mony a groat—na! that’s a bam’! 
The bawbees biket when they cam’— 
At last, inasma’ country toun, _ 
Tam laid his hazel ellwand doun, 

An’ strong wi’ speculative hope, 
Open’d a haberdasher’s shop ! 


I tellna here hoo sair he strove, 

An’ tackled to his wark, an’ throve : 

Tam aye had guidwill to his wark— 

Bear witness mony a sweaty sark !— 

Baith wi’ the flail an’ at the pleugh, 

An’ warstlin’ wi’ his pack, an’ noo 

Ahint the coonter, rack’d in mind 
At aince to cleed an’ fleece mankind. 


Aneuch that Fortune’s wayward ba’, 
That rows obedient to nae law, 

Play’d gently in to Tammy’s feet : 
—Tam cuist the coat an’ gae’t a heat ; 
Doun the lang years he sent it spinnin’, 


An’ followed hard an’ het wi’ rinnin’ ! 


When thrice the sun had wheel’d his roun’, 
A farmer enter’d this same toun, 

As blithe a carle as ever stappit— 

Tho’ simmer, in a grey plaid happit— 
Twal miles, a weary foot, frae hame, 

An’ Willie Gowanlock his name. 


Up thro’ the middle o’ the street 

He paced wi’ patriarchal feet, _ 

Took up his station at the Cross, 

Syne glowered aboot him at a loss. 

His faithfu’ collie, dune wi’ daffin’, 
Stood heedless o’ the toon-tykes’ yaffin’, 
An’ lookit in his maister’s face 


As if his inmost wish to trace. 

At last, a muckle painted sign, 

Wi’ gowden letters glitterin’ fine, 
Tane Willie’s wuld an’ wanderin’ e’e : 
He stood an’ spelt, an’ thocht awee. 


“What's this,’ quo’ Will; “‘ my e’esicht’s failin’, 
But isna that Castmetalpailin’ ? 

An’—Lord, forgie’s for a’ oor ills dune !— 
What’s that below’t but Tammas Wilson ? 

The verra man, I'll tak’ my aith ; 

But, Lord, he deals in daft-like graith ! ” 


Three staps brocht Willie to the place, 
An’ there was Tammy’s weel-kent face. 
Tammy, wi’ smile an’ smirk sae ready, 
Was shawin’ gum-flooers to a leddy, 

An’ twa wee spunkie ’prentice loons 
Were measurin’ claith an’ brushin’ goons. 


“ Tammas ! your hand ; I’m glad to see ye ; 
Haith, lad, but things are prosperin’ wi’ ye ! 
Ye’ll mind o’ me, an’ Ruth, my dochter ? 
It’s juist gey far, or I’d hae brocht her. 

Hoot, fye! ye mind she used to squeeze 
Your pouches fu’ 0’ cakes an’ cheese 
What time ye ran the packman’s tether ; 
I used to think ye fain o’ ither.” 


Tam raised his.e’eglass, glowered an’ spak’— 
“T dout, my man, there’s some mistak’ ; 

I dinna ken ye! George, the door ! 

John, dinna mak’ sae muckle stour !— 

Weel, madam, what’s your further orders ? 
See, here’s some braw new soo-back borders, 
Their like for cheapness near nor far is, 

They cam’ yestreen direct from Paris— 

The newest shape, the best design, 

Baith stuff an’ trimmin’ superfine ! ” 


Weel was it said, the haly saw, 

Pride gangs afore an awfu’ fa’! 

To shaw a customer gudewill 

Tam wrote his name across a bill ; 
The scoundrel ran, an’ Tammy brak’, 
Paid aucht i’ pound, an’ took a pack. 


An’ noo, owre hill an’ muir again, 
Thro’ lanely shaw an’ rocky glen, 

Owre bog an’ slap an’ dyke an’ stile 

He travell’d mony an anxious mile ; 

His weel-kent face aince mair was seen 

At fair an’ dance on village green. 

Nae birth was near but Tammy kent it, 
An’ wakes an’ waddin’s he frequentit ; 
Black-wavin’ crapes an’ ghostly weepers, 
Tap-knots an’ snoods an’ dancin’ cheepers, 
Razors an’ hones for gay young shavers, 
An’ Sabbath scarfs an’ marriage favours— 
In short, whatever ane could lack 

Bude first to come fra’ Tammy’s pack : 
Sae quick his wares flew roond aboot him, 
Hoo had the kintra dune withoot him ? 


Ae snawy nicht in winter-time— 
Sae dark ye couldna see a styme— 
Tammy, returnin’ fra’ a toor, 
Ventured a short-cut owre a moor. 
Aroond him howled the eerie blast, 
The snaw was driftin’ fierce an’ fast ; 
Tam pu’d the bannet owre his lug, 


An’ gied his belt anither tug, 

An’ ruminatin’ owre his lot, 

Calmly pursued his ain jog-trot ; 

Till, swith ! a whin-stump catch’d his cuit, 
An’ owre he fell like ony peat ! 

The witch-wind screamed wi’ eldritch laughter, 
An’ doun the snaw-ghaists danced the dafter ! 


Up gat puir Tammy, sair benighted ; 

The heavy fa’ had dung him doited : 

Up Tammy gat—puir luckless fallow ! 

His scattered senses widna rally. 

A’ roond he glower’d, but glower’d in vain— 
The mirk was solid as a stane. 

He siched as if his heart wad brak’, 

Then graipit till he fand his pack, 

Then fand his legs—nae banes were broken— 
An’ spak’ (the words aloud were spoken) :— 
“There was an auld sang nearhan’ endit ; 
But, lad, we’re livin’ an’ we’ll mend it— 
Drive on, ye jaud, an’ be mair tenty ! ”’ 


But whatna road, where roads were plenty ? 
He stude, the centre o’ the compass, 


An’ hearkened to the windy rumpus 

A’ roond the moor’s mysterious border, 

An’ guessed an’ glowered, but naething furder, 
The gate he wished—hoo could he find it ? 

The gate he cam’—he didna mind it ! 


The sweat stude cauld on Tammy’s broo— 
“Lord save ’s or here’s the end o’t noo; 
Twa minutes syne I kent it brawly, 


An’ noo—Lord pity a poor fallow !”’ 


Lauch na: devoutly Tammy prayed, 
An’ shortly cam’ the timely aid. 
Twal random staps he hadna gane, - 
An’ just twal resolutions tane, 
When, as he turned a distant knowe, 
Laich on his left he spied a lowe. 


Straight to the licht his path he steered, 
Its lively ee the darkness cheered ; 

He lost it in a treeless glen, 

But up the bank he saw’t again 
Streamin’ far oot into the nicht— 

A social, soul-enlivenin’ licht ; 

At ilka stap a Scots ell nearer, 

Broader at ilka stap an’ clearer, 

Till, owre a cheese-stane nearhan’ stumblin’, 
Tammy was at a door-sneck fumblin’. 


The door flew open wi’ a bang ! 

The lassie stoppit in her sang, 

The collie started wi’ a flurry, 

An’ barkit like a very fury : 

The auld man at the fireside pechan, 
An’ stitchin’ at an auld tow brechan, 
Threw up his hands aboon his pow, 
An’ sat an’ naething said but ‘ Vow!” 


Tammy appeared—a ghaistly sicht ! 
He glowered to left, he glowered to richt ; 
Familiar was the scene throughout, 
But yet he couldna mak’ it oot, 
Till through his saul there flashed the truth— 
“ It’s Willie Gowanlock an’ Ruth, 
An’ this is Heath’ryleys, an’ there— 
That’s Ringwood birsin’ up his hair.” 

Auld Willie like a statue sat, 

An’ glower’d, but said ne this nor that. 
“ Willie,” quo’ Tam, “ ye ken me fine— 
O, Willie, man, for auld langsyne ! 

I tried the muir, but gaed clean wild— 
An’ hoo it blaws !—just hearken till’d!”’ 


Oot spak’ the lass—“ It’s Tammas, faither ; 
Bid him inowre—it’s awfu’ weather.” 

He raised the brechan to his e’e— 

“JT ken nae Tammas—wha are ye ? 

I doot, my man, there’s some mistak’ ; 


2”? 
! 


I dinna ken ye—shaw yer back 


The lassie ran an’ barred the door : 

“A bonnie thing to say, I’m sure ! 
Wasna the lamp expressly lichtit 

To cheer the traveller dark-benichted, 
An’ on the window bunker set 

To guide puir wanderers to our yett ? ” 


Ruth spak’ wi’ kindlin’ e’e and cheek, 
An’ trimmed wi’ care the rashy wick ; 

Then to the floor returnin’ back, 
She eased puir Tammy o’ his pack ; 
His coat wi’ her ain hand she shook, 
An’ led him to the ingle nook. 


Auld Willie started to his fit— 

“Tammas, the play’s played oot—we’re quit ! 
See, there’s my loof—it’s frankly gi’en ; 

Ye’re welcome, as ye’ve ever been. 

Ruth, bring a riddlefu’ o’ peats. 

Tammas, draw in an’ heat your cuits. 

The peat-reek, lassie >—that’s weel-mindit— 
Ahint John Fla’el ye’'ll aiblins find it.” 


Nae house was spent a happier nicht in ; 

The hours flew owre their heads like lichtnin’ ; 
The auld guidman was fu’ o’ jokin’, 

An’ Ruth, though bendin’ owre a stockin’, 

In kirtle jimp an’ shapely boddice 

To Tammy’s e’en showed like a goddess. 


Ye lee, ye rhymin’ bardies a’ 
Wha say when leaves begin fo fa’, 
An’ norlan’ win’s blaw cauld an’ dry, 


An’ swallows gather i’ the sky, 
189 


TAMMAS WILSON 


The naked laddie greetin’ rins 
Soothward awa’, where sunny win’s, 
Wi’ lang, lang saft an’ silken hair, 
An’ blue, blue e’en that ken nae care, 
Wait on the purple hills to meet 

An’ welcome his far-travelled feet. 


Good faith! Ye’ve something yet to learn : 

He’s no’ a feckless lassie-bairn ! 

The lang black winter thro’ he tarries, 

The hardy wean! an’ shoots his arrows 

Wi’ quicker han’, an’ keener aim— 

The loonie’s nearer to his game : 

He’s left the shaw, the glen, the ley ; 

He’s come wi’ Robin a’ the wey 

To barns an’ stackyards, doors an’ windows ; 

An’ weel he kens it’s no’ the Indies 

That ane may scaithless want the breek, 

An’ sae he seeks the chimla-cheek ; 

An’ there he sits an’ trims his bow, 

Lauchs till himsel’, an’ nods his pow, 

An’ chuckles like a wee red etyn, 

“Ho! Ho! the famous winter shootin’ ! ” 

Tammy he shot, an’ shot again,— 


His heart was prinklin’ wi’ the pain ! 


Upon the wa’, aboon the press, 

There hung a fairy keekin’-gless ; 

Twa peacock feathers, droopin’ lang, 

Fra’ the twa tapmost corners sprang, 

An’ at the foot, in kintra fashion, 

Hung a wee red three-cornered cushion : 
Not redder was that cushion-cover 

Than was the heart of our true lover, 

Nor mair preen-holed than Tammy’s heart 


By Cupid’s fleet an’ frequent dart ! 


Strange are the vagaries o’ drink ; 
But stranger yet than ane can think 
The varied changes love can work : 
It drave Tam regular to the kirk, 

It drave him to the Book o’ Truth, 
It drave him to the Tale o’ Ruth. 


It nearhan’ drave him to the Muse, 
But he’d the firmness to refuse 
To listen to her bursts 0’ sang 


That floated on the air alang, 

An’ garr’d his nerves, against his will, 
Wi’ a lang unkent sweetness thrill— 
For, sprung o’ Covenantin’ blude, 

He dooted if she cam’ o’ gude ! 


But, crush its utterance as he micht, 
The feeling struggled to the licht— 

A holy poetry that flings 

Its arms roond a’ created things. 

As for a taste,—when Spring cam’ on, 
An’ gowans thro’ the black yird shone, 
An’ sweet primroses starr’d the mould 
(They were a fairer sicht than gold), 
The love, deep-planted in his breast, 
Bloomed in a bookay on his vest. 


Whate’er o’ beauty Tammy saw 
Cheerin’ the gloom o’ glen or shaw, 
It gat the witcherie o’ its grace, 
In Tammy’s fancy, fra’ a face 
Where Beauty’s sel’, embracin’ Truth, 
Was shinin’ in the eyes o’ Ruth. 

Sair a’ that Winter did he toil ; 

An’ when the gowk brocht in April— 
For ne’er a lassie yet consentit 

To a May marriage but repentit— 
He ceased the pedlar’s wanderin’ life, 
An’ he an’ Ruth were man an’ wife. 


Ten years 0’ sober married bliss, 

Ten years 0’ weel-deserv’d success, 

And in the canty burrowstoun, 

Where cautiously he settled doun, 

Wha was sae mensefu’ or sae douce, 

Had roucher board or brawer hoose ? 
Whase wife was less to gossip gi’en ? 
Whase bairns wi’ redder cheeks were seen ? 
Whase servant lass was better guidit ? 
Wha ampler for the puir providit ? 

Whase name was named wi’ mair respect ? 
What Bailie spak’ to mair effect ? 

Wha bore the Sacramental cup 

Wi’ cleaner heart or holier grup 

Than Tammas Wilson ? Wha wad dreamt o’t ?— 
A pleughman aince, an’ not ashamed o’t ! 

PAT-LUCK. 


THE monk had a greedy ee, 
The monk wanted siller, 
The monk cam’ to see 
Auld Widow Miller. 


In a wee theekit hoose 
Auld Widow Miller sat, 
Ne’er a cricket half sae croose, 


Scrapin’ her parritch-pat; 


Great faith in haly men, 
Great faith had she ; 

That’s a pat amon’ ten, 
That pat, quo’ he. 


Puir auld Widow Miller, 
What will she dae ? 
No a plack left o’ siller, 
The pat gane tae ! 

Hame ran the greedy freer, 
Girnin’ as he gaed ; 
Wha like, ye needna speer,— 
The pat on his head. 


Loupin’ a wide ditch 
Him an’ hame atween, 
Down wi’ a hasty pitch 
The pat’s owre his een ! 


Up again it winna come 
Rug he ne’er sae sair, 
And the mannie’s far fra hame, 


Beast nor body near. 


Noo a roar an’ noo a race,— 
Gloamin’ i’ the sky ! 
Here and there in desert place 
Rase the lanely cry ! 


Thro’ a kintra town he rins, 
Bellowin’ like a bull ; 


Haste ye! hoose ye! waukrife weans, 


Sandie’s oot, an’ wul’ ! 

Auld wifie at the door,— 
Yer apron owre yer een ! 

—Shuh !—He’s by like stour, 
Hardlins seen ! 


Noo everybody’s hearkenin’, 
An’ ilka winker’s wide ; 

—Eh ! but i’ the darkenin’ 
The horns winna hide ! 


Burn-the-win’, neist mornin’, 
Was lyin’ whaur he fell ; 
He aimed a clink at Hornie 


That sair mischiev’d himsel’ ! 


A pat he dang to shairds 
An’ hammer heft baith ; 

The bits, ye’ll see them in his yaird 
A witness o’ the truth ! 


The monk has a sair head, 
His chafts winna chow ; 
On beef an’ greens he winna feed 


He’s made a Lenten vow ! 

SPRING FROM THE MANSE 
GARDEN. 


Noo owre the weir the watters rin, 
An’ skies are saft an’ clear, 

And infant snawdraps usher in 
The spring-time o’ the year. 

An’ shepherds owre the hills stravaig 
Atween the strips 0’ snaw ; 

An’ Pate would noo muil in wi’ Meg, 
—But Meg begins to thraw. 


Noo at the schule, whene’er it skails, 
They gar the peeries bum ; 

An’ sparrow answerin’ sparrow hails 
Frae cottar lum to lum. 

—But there are caulds an’ yawkin’ stogs, 
An’ mony a scabbit croon ; 

An’ Doctor Jalap an’ his drogs 
Gang scoorin’ thro’ the toon ! 

A WINTER VIEW. 


THE rime lies cauld on ferm an’ fauld, 
The lift’s a drumlie grey ; 

The hill-taps a’ are white wi’ snaw, 
An’ dull an’ dour’s the day. 

The canny sheep thegither creep, 
The govin’ cattle glower ; 

The plooman staunds to chap his haunds 


An’ wuss the storm were ower. 


But ance the snaw’s begoud to fa’ 
The cauld’s no’ near sae sair : 
’Neth stingin’ drift oor herts we lift 
The winter’s warst to dare. 
Wi’ frost an’ cauld we battle bauld, 
Nor fear a passin’ fa’, 
But warstle up wi’ warmer grup 
O’ life, an’ hope, an’ a’. 

An’ sae, my frien’, when to oor een 
Oor warldly ills appear 

In prospect mair than we can bear, 
An outlook cauld an’ drear ; 

Let’s bear in mind—an’ this, ye’ll find, 
Has heartened not a few— 

When ance we’re in the battle’s din 
We'll find we’re half gate thro’. 

A SCHULE LADDIE’S LAMENT ON 
THE LCATENESS O THE SEASON: 


THE east wind’s whistlin’ cauld an’ shrill, 
The snaw lies on the Lomont Hill ; 
It’s simmer i’ the almanack, 


But when ‘ill simmer days be back ? 


There’s no’ a bud on tree or buss ; 
The craws are at a sair nonplus,— 
Hoo can they big ? hoo can they pair ? 
Wi’ them sae cauld, and wuds sae bare. 


My faither canna saw his seed,— 

The hauf 0’ th’ laund’s to ploo, indeed ; 

The lambs are deein’, an’ the yowes 

Are trauchled wanderin’ owre the knowes. 

There’s no’ a swallow back as yet, 
The robin doesna seek to flit ; 
There’s no’ a buckie, nor a bud, 


On ony brae, in ony wud. 


It’s no’ a time for barefit feet 
When it may be on-ding o’ sleet. 
The season’s broken a’ oor rules,— 
it’s no’ the time 0’ year o’ bools ; 


It’s no’ the time o’ year o’ peeries. 

I think the year’s gane tapsalteeries | 
The farmers may be bad, nae doot— 
It pits hiz laddies sair aboot. 


201 


THE BURNIN’ BRUME 


THE BURNIN’ BRUME, 


TuE Hebrew shepherd on the hillside saw 

A green buss bleezin’, bleezin’ aye awa’ : 

Nae reek rase up, nae ashes fell adoun, 

There was nae sough o’ fire, nae cracklin’ soun’ ; 
But clear an’ constant was the steady flame, 


And unconsumed the buss, an’ aye the same. 


Ye needna doot the shepherd glowr’d wi’ awe 
At sic a strange suspension 0’ the law 

That dooms to swift destruction barn or byre, 
Biggin’ or buss that’s grippit fast by fire. 

In this he saw the presence o’ his God, 

And felt the ground was holy where he trod. 


That self-same miracle does yet appear ; 
We see it i’ the spring o’ ilka year, 

When whin an’ bonnier brume are fairly bloom’d, 
And wavin’ burn the same, and unconsumed— 
But unregardit o’ baith man an’ woman, 


Clean unregardit, for the sicht’s sae common. 


They see’t a’ gate, along the public way, 

In gowden beauty bleezin’, bleezin’ aye, 

Till ev’ry hill-tap heich an’ lawland knowe 
Owre Scotland braid like flamin’ altars lowe. 
Yet wha draws near wi’ reverential feet ? 

Is there a shepherd casts his shoon to see’t ? 
Is there a thocht that God’s within the buss, 
Or that the grund is holy brighten’d thus ? 


Lord, blame them not, tho’ dull an’ undeservin’, 
Nor me, among the lave, Thy humble servan’, 
Wha am, wi’ reason, aye sae gled to ken 

O’ a’ your gudeness to the sons o’ men— 
Though whyles it is, an’ lang’ is, undeteckit ; 

In quarters, though, whaur it was least expeckit. 


An’ then, Thou mauna be owre hard on us ; 


Moses himsel’ gaed snoovlin’ roun’ the buss, 

Glowrin’ wi’ vulgar wonder, till Thou spak’, 
An’ garr’d him wi’ a souple stend loup back. 


Lord, if, tho’ late, at last we own Thou’rt in 
Amang the blossoms o’ the brume an’ whin, 

We own’t oorsel’s—Lord, gie us credit for’t ! 
Withoot the need o’ Thee to speak the word. 


THE STOOKIE SABBATH 


THE STOOKIE SABBATH. 


Noo every stalk o’ corn’s cut doun, 
The Sabbath o’ the Ferm’s come roun’, 
Wi’ Sabbath silence owre the toun— 


A crawin’ cock the only soun’. 


Noo braes abune and haughs below 
Present in many a stookit row 

Such offering as the priests did show 
On the Lord’s table long ago. 


But wider here the table spread,— 
Nae sample, but the stock instead ; 
And ampler is the show of bread, 
With scarce a tasting melder led. 


Lord ! look upon the bandit wheat, 
The aits an’ barley at Thy feet ; 
Haud aff the daddin’ wind an’ weet, 


An’ bless the bread an’ mak’ it sweet ! 

Wi’ Dives’ craps to ca’ oor ain, 

A’ hoosed an’ happit fra the rain, 
We still should miss the higher gain, 
Wanting Thy blessing on the grain. 


And with it, tho’ oor portion be 
But little mair than Laz’rus’ fee, 
There’s this to cheer oor hearts awee— 


The crumbs were looten doun by Thee ! 

THE CORNYARD FU’. 


THE dreels are to lift, 
An’ the neeps are to pu’, 
But the crap’s aff the field, 
An’ the cornyard’s fu’ ; 
The cornyard’s fu’, 
An’ a bonnie sicht to see,— 
It’ll haud the winter winds 


Fra my bairnies an’ me. 


The gudeman’s pleased, 
He looks aboot him noo, 
Wi’ a wecht aff his mind » 
An’ the gloom aff his broo ; 
The gloom aff his broo, 
An’ he’s franker an’ free, 
An’ cracks i’ the gloamin’ 
To the bairnies an’ me. 

The grieve’s no sae canker’d, 
The pipe’s in his mow’ ; 
An’ Mysie sings merrier 
When milkin’ the coo ; 
Milkin’ the coo, 
Or maskin’ the tea, 
She’s no’ half sae saucy 


To the bairnies an’ me. 


O couthie looks the toun 
When the stackyard’s fu’, 
An’ the gudeman speaks 
Wi’ asmile on his mow’ ; 
A smile on his mou’, 
An’ his leg on his knee, 
It mak’s a cosie hame 


To the bairnies an’ me ! 

THE PLOWMAN. 


THE ley lies bonnie to the sun, 
Half-broken, strippit black an’ green ; 
Ahint’s the hoosie whaur they won, 
Wife, bairnies, an’ himsel’ at e’en. 
He sees them when he turns his head, 
They gar him haste to turn his ploo, 
The lauchin’ wee things! For their bread 
He’d furr the face o’ Ben Macdhu ! 


There’s little Sandy, climbin’ owre— 
“ Haud aff, ye daurin’ loon, ye’ll fa’ ; 
Ay, bide ahint the fence, an’ glow’r— 
The headrig’s no’ for bairns ava! ”’ 
The loon ’ill mak’ a plowman yet— 
Hard honest wark, the best i’ land ; 
He'll seek nae far’er nor his fit, 
He’ll tak’ his faither’s tredd in hand. 

The plowman, tho’ he’s trauchled sair, 
An’ canna boast o’ warld’s wealth, 
He gets the gude o’ caller air, 
Nor wants for happiness wi’ health. 
The shilpit craturs o’ the toun 
May shak’ their heads, an’ think it rouch, 
But tak’ it a’ the towmont roun’ 


A plowman’s life is weel anouch ! 

A SONG OF LABOUR. 


SLOW wears the day when weary haunds are garr’d, 

An’ the lang dreels are dreich, an’ the work hard ; 

But cheer ye up ! there’s vest, and a reward— 
Come nicht, come ninepence ! 


So sings the toiler in the turnip-field, 

Smiting the useless from the useful yield, 

Till sweet reprieve the angelus has peal’d,— 
And night brings ninepence. 


So passes life for most of us away, 

With a long row to hoe, and a short pay, 

Yet rest is sweet after life’s toilsome day, 
Ninepence or nothing. 

SONG OF THE HANDLOOM 
WEAVER. 


(NO LONGER HEARD IN THE LAND.) 


I. Dutt TRADE; Lenio. 


Ha trF a bannock, half a herrin’ ,— 
Dull trade, scanty farin’, 
Dull trade, hungry bairn ; 
Half a bannock, half a herrin’. 
(Ad lid., six months at least.) 


II. TRADE IMPROVING ; Accelerando. 


Trade’s brisker, it’s brisker, it’s movin’—we’re aff ! 
A bannock an’ a half, a herrin’ an’ a half, 
A herrin’ an’ a half, a bannock an’ a half ; 
Trade’s brisker, it’s movin’, it’s movin’—we’re aff ! 
(Ad lib., maybe three.) 

III. “ Pusurn’ Wusss”’; Presto. 


Brisker yet, better yet, tuggin’ an’ tearin’, 
Twa bannocks, twa herrin’, twa bannocks, my bairn ! 
Tuggin’ an’ tearin’, switin’ an’ swearin’, 
Twa herrin’, twa bannocks, twa bannocks, twa 
herrin’ ! 
(Ad Ub., a month at most.) 


IN PRAISE OF BALGEDDIE 


IN PRAISE OF BALGEDDIE. 


ic 


I sinc of a spot, 
Tho’ the warld knows it not, 
And it’s nae great attraction to lord or to leddy ; 
There’s nae railway near it, 
Nor deevil hae ’t to steer it,— 


It’s a canny country toun wi’ the name o’ Balgeddie. 


(Chorus.) 


Set me at liberty, an’ let me gang, 
On my ain shank’s-naig, or the back 
o’ a neddy ; 
I'll never be mysel’, and I’ll never sing 
a sang 
Till I see the sun sklent aff the ruifs 
o’ Balgeddie ! 

II, 


It sleeps amang trees 
To the bummin’ o’ its bees 
Frae the sawin’ o’ the seed till the barley’s ready ; 
Then it waukens to a strife 
For the dear staff o’ life, 


An’ sleeps a’ the winter again, does Balgeddie. 


III. 


Wi’ the blue loch before it, 
An’ the simmer bending o’er it, 
An’ the Bishop hill ahint it, wi’ never a sheddie,— 
O whaur will ye find 
Country quarters to your mind, 
Or an auld cottar-toun wi a kirk, like Balgeddie ? 


IV. 


Auld Reekie’s fu’ o’ stour, 
An’ I’m deaved every hour 
Fra the time I get up till I gang to my beddie : 
But the loch’s cauler gleam, 
I see it in my dream, 
And I hear the bees bummin’ on the braes o’ Balgeddie. 

v. 

O gin I were a doo 
I wad flie awa the noo, 

Wi’ my neb to the Lomond, an’ my wings wavin 

steady ; 

And I wadna rest a fit 
Till at gloamin’ I could sit 

Wi’ ither neibour-doos on the lums o’ Balgeddie ! 


VI. 
The simmer canna last, 
An’ we ken it’s wearin’ past, 
An’ the grace o’ heaven goes like the flooer o’ the 
meaddie ; 
But afore the hervest’s throu’ 
I maun taste the barley-brew, 
And eat a shearer’s scone on the rigs 0’ Balgeddie ! 


(Chorus.) 
Set him at liberty, an’ let him gang, 
On his ain shank’s-naig, or the back 
o aneddy ; 
He’ll never be himsel’, and he’ll never 
sing a sang, 
Till he tastes the barley-brew on the 
rigs o’ Balgeddie! 

AYONT THE LANG SEA. 


I, 


SHE walks in her garden, 

She sits at her seam ; 

She looks like a maid 

In a drow or a dream ; 

For the things round about her, 
They slip from her ee, 

And her thochts are with Willie 
Ayont the lang sea. 


Il. 
She lockt up her love, 
Tho’ he pleaded fu’ sair ; 
And he gaed from her side 
Like a ghaist in deéspair— 
“On this side the warld 
There is naething for me”; . 
And he wander’d, heart-hunger’d, 


Ayont the lang sea. 

IIT. 


She stands in her garden, 
A flow’r among flow’rs ; 
She sits at her sewing 

The lang summer hours, 
Her chin in her hand 

And her seam on her knee, 
A-heark’ning for Willie, 
Ayont the lang sea. 


NON OMNIS MORIAR 


NON OMNIS MORIAR. 


(HoRACE, Ul. 30.) 


LET kings by brick or brass be kent 
To their remotest heirs ; 
I’ve rear’d (wha kens ?) a monument 


To last as lang as theirs. 


They pile on high, up to the sky, 
Their tours o’ brick an’ lime ; 

Or put their trust in brazen bust : 
I put my faith in rhyme. 


o 


An’ this frail structure shall endure 
When brass has proven vain, 
An’ pyramids, reduced to stoor, 
Are blawn aboot the plain ! 

O short the game for warldly fame 

Till saul an’ body twyne, 

An’ from their place, in time an’ space, 
Pass by a law divine. 


Yet I, wha last to Roman strains 
Applied the Scottish style, 

May live as lang’s a scrap remains 
Of Scottish in oor isle. 


Not mine to stand at Robbie’s hand, 
An’ mak’ wi’ him a pair ; 

Yet ane may sit at Allan’s fit, 

Upon a lower stair. 

THE THREE BELLS OF 
SCOTLAND. 


WuaT says the solemn Auld Kirk bell 
At Sabbath morn and even ? 

What has that monitor to tell 
O’ comfort to the leevin’ ? 
“We're a’ gaun to heeven, 
We're a’ gaun to heeven, 

As Noah’s clean beass to the Ark 
That entered seeven by seeven.” 


But the Free Kirk tin-kettle, 
In haste to dispute it, 

Rings out with some mettle 
“T doot it ! I doot it ! 
The nowte o’ MacKillop 
May enter by twa’s ; 

They’re wantit to fill up 
The craps o’ the wa’s!”’ 


U.P. Bell—C'llection ! c’llection ! c’llection ! 

Slow swings the solemn Auld Kirk bell 
Aboon the dead an’ leevin’ 
In easy-osy monotones— 
“We're a’ gaun to heeven ! 
Oor sins are a’ forgeeven ! 
We’re a’ gaun to heeven, 
Dissentin’ bodies twa an’ twa, 


An’ huz by seeven and seeven.” 


But the Free Kirk tin-kettle, 
Noo wud to dispute it, 

Rings oot wi’ mair mettle 
“T doot it ! I doot it! 
To oor chosen stirkies 
The sta’s an’ the store, 

But for the Auld Kirkies 
The back o’ the door!” 


U.P. Belli—C’llection ! c’llection ! c’llection ! 


THE COCK O? JOHN TAMSON’S TOUN 


THE COCK O’ JOHN TAMSON’S 
TOUN. 


(AN IDYL OF THE OCHILS.) 


A cock cam’ into the yaird 
Up at John Tamson’s toun ; 
He liftit a claw in the air like a paw 


An’ keekit cannily roun’ ! 


“There’s no’ a cock i’ the toun ! ” 
An’ he pat his fit bauldly doun, 
Then stude up to craw, an’ blew a great blaw, 
An’ the hens cam’ bustlin’ roun’. 
It was a bauld thing he had dared ; 
Far better he never had crewn ! 
Fifteen hens his affection shared, 


Yet he cam’ to John Tamson’s toun ! 

The black, an’ the white, an’ the broun, 
They skirl’d wi’ joy at the soun’ ; 

An’ the gallant was prood at the sicht o’ the crood : 
He had wauken’d John Tamson’s toun ! 


They likit his pipe an’ the soun’, 
They likit the change o’ the tune ; 
He play’d wi’ mair strength, an’ he play’d at mair 
length, 


An’ his revelry rang i’ the toun ! 


Noo the cock o’ John Tamson’s toun, 

Fra his perch i’ the bougars aboon, 
As sune as he heard the row i’ the yaird, 

He flew like auld Sautern doun ! 


On the tips o’ his wings an’ his taes 
He flew as he never had flewn ; 
He cam’ round the closs wi’ a fire an’ a force, 


An’ he dang the adventurer doun ! 


Noo the gallant was siller an’ black 
That ventur’d to enter the toun ; 
But the cock o’ John Tamson had wecht an’ had fecht, 
And his colours were sulfur an’ broun ! 

There was fire in the glance of his ee, 
There was wrath in the kaim of his croun ; 

And he ran in a raize, wi’ his beard in a blaze, 
And he dang the adventurer doun ! 


He gied him a dab and a stab, 
An’ cursed as he kickit him doun ; 

When he rase i’ the air, he coonter’d him there, 
An’ the yaird wi’ his feathers was strewn ! 


Noo this fecht was a terrible fecht ; 
The hens flew abeigh at the soun’ ; 

But the cock o’ John Tamson had sherpness an’ wecht, 
An’ he ca’d the adventurer doun ! 


He lay on his back in a swoon, 
An’ gaspit, but never cam’ roun’ ; 
And that was the last o’ the cock wi’ his blast 
That wauken’d John Tamson’s toun. 
The hen-wife was deaf, but she heard, 
An’ she cam’ to her door at the soun’, 
An’ there lay the siller-an’-black on his back, 


An’ there stude the sulfur-an’-broun ! 

THE COCK O°? JOHN TAMSON’S TOUN 


Noo the fifteen hens aforesaid, 

They mourn’d i’ the neibourin’ toun ; 
But auld John Tamson feasted an’ fed 

An’ leugh as he lickit his spoon. 


L’envot. 


Noo whether ye’re lord or a laird, 

An’ whether ye’re cocklaird or loon, 
I warnis ye a’, tak’ tent to my saw— 

Haud aff o’ John Tamson’s toun ! 

TO AN ENTHUSIAST IN NATURAL 
HISTORY. 


(A Hasty EPISTLE.) 


O THOU that kens the Pentland burn— 

Its every jinkin’ twist an’ turn, 

Fra whaur it lowps amang the fern 
Abune Bonello 

To whaur it cowps an’ skails its urn 
In Portobello— 


Wi’ ilka beast that near it bides, 
The bee that bums, the brock that hides, 
The craigit, leggit bird that wydes, 
The beckin’ craw, 
Pheasans an’ phoenixes besides— 


Thou kens them a’ ! 

Stand forth, an’ tell the blear-e’ed loons 
That study Nature i’ the touns, 
Or tak’ a walk on efternoons 
Fra scule or college,— 
They haena i’ their crackit crouns 


One scrap o’ knowledge ! 


Stand forth, thou Nature’s single bairn ! 
Wha’s mairch (when forth thou goes a-farin’) 
Is over muir an’ mountain-cairn, 

Whaur (news to hear !) 
Doun like a condor comes the erne 


An’ snaps a deer ! 


Stand forth, thou Champion o’ the Braid, 
An’ tell them that to ken their trade 
They want the een—they want the head, 
A far waur maitter ! 
An’ learn them @ to be a taed, 
Or follow Natur’ ! 

Tell them that kestrels are but kites, 

An’ that the wee kingfisher skites, 

An’ houlets flie on frosty nights 
Without a rustle, 

An’ puddocks bark, the bumbee bites, 
An’ oysters whustle ! 


An’ tell them o’ the muircock’s flicht ; 

An’ that the heron’s stilts are strecht, 

An’ that they fling them oot for wecht 
To haud their balance ; 

An’ fawcons wi’ their elbucks fecht, 
To save their talons ! 


Lift up thy voice, an’ cry again— 
‘It’s facks we want for grown-up men ; 
What signifies a fancy pen 
If wantin’ these ? 
But let them be the facks J ken, 


Or else they’re lees!” 

Farewell, my bird-observin’ billie ! 
Hae! here’s my loof! I’m nocht illwillie 5 
Ye’ve roosed my style—gin I were silly 
‘T wad swell my heid ! 
But then, ye’re aiblins no’ sae skilly 
As I wad need. 


THE MIXING BARLEY 


THE MIXING BARLEY. 


CouLp I win awa’ fra the toilsome toun 
For a short reprieve, or a parley, 

I’d choose a week-en’ wi’ a braw full moon 
At the time o’ the mixing barley. 

An’ I’d mak’ as straucht for the Lomon’ Law 
As the craw can flee, or n’arly, 

An’ refresh my soul, an’ my sense ana’, 


Wi’ a sicht an’ a smell o’ the barley. 


I’m doilt a’ day i’ the dinsome toun, 
Whaur a’thing gangs contrar’ly ; 

But at nicht, i’ my bed, when I’m sleepin’ soun’, 
I’m aff in a dream by Dumfarlie, 

An’ owre by Cleish to the cauler loch, 
Whaur the troots are lowpin’ rar’ly, 

An’ a wonderin’ moon, wi’ a gowden broch, 


Glowers doun on the mixin’ barley. 

CRAIGIE GLEN. 


THE hazel’s in her simmer green ; 
The waukenin’ wud sae fair 

Wi’ honeysuckle and wi’ gean— 
It’s oh that I was there ! 


I see as in a haunting dream 
The white anemones 

Dim-shivering by the dark glen-stream, 
Amid the gloom of trees. 


And boyhood’s days dawn back again, 
And boyhood’s thoughts return, 
As when I roamed in Craigie Glen, 


And fished in Craigie burn. 

CRAIGIH GLEN 


Oh days o’ joy, wi’ little pain, 
Oh happy thoughts were these ! 
They come like fragrance o’er the brain, 
Or long-lost melodies. 


How humble were the highest hopes 
That heaved my bosom then ! 

My gold was on the primrose slopes 
Wide-scattered through the glen ! 

IN PRAISE OF DEVON 


A PARODIC LILT IN PRAISE 
OF DEVON. 


(‘I travell’d among unknown men.”—WoRDSWORTH. ) 


I FISHED last simmer in the Ken, 
I tried a cast on Dee ; 

Nor, Devon, did I know till then 
The debt I owe to thee. 


It wasna that their barbéd wire 
My galligaskins tore ; 
That raucous keepers, red with ire, 


Stood on their banks, and swore. 


But such enjoyment there was nane, 
As Devon anglers feel 
When catchin’ aye the tither ane, 
An’ pappin’t i’ the creel. 

IN PRAISE OF DEVON 


Thy voice is low, thy verdure rich, 
Thy linns an’ lands are free ; 
An’ thine, too, are the banks from which 


I cuist my ’prentice flee ! 

A SPRING EVENING IN MILNATHORT 


A SPRING EVENING IN 
MILNATHORT. 


(Temp. 1860.) 


Now cottar folk bestir themselves, 
And to the kailyairds mak’ repair, 
Whaur Davy till the darkenin’ delves, 
And smoulderin’ runts perfume the air, 


Noo plants are dibbled, seeds are sawn, 
An’ pickit earlies hauved an’ set, 

An’ rizzar-busses backward drawn— 
In bluidless crucifixion yet. 


The grice is bocht, and in the cru’ 
He’s tummled like a wee white moose ; 
An’ noo’s the time, wi’ clean wheat strae, 
To mend the theekin’ o’ the hoose. 

A SPRING EVENING IN MILNATHORT 


And noo, in open parley, meet 

Our statesmen at the doup o’ day, 
Whyle, up and down, the dusky street 
Echoes to bairnies at their play. 


An’ voices at the saft loan en’ 

Are mingling wi’ the clank o’ quoits ; 
An’ Jockie’s whistle pleads for Jen’, 
An’ Jenny’s lauch her jo invites. 


At last, into the hush of gloom, 
The moon peeps out with timid air,— 
As when Godiva from her room 


Ventured, and lo! the street was bare. 

WARLD’S LOSS. 


PLEASURE, and Wealth, and High-Esteem 
Are much by men regardit ; 

For them we live, o’ them we dream,— 
And how are we rewardit ? 

The cup o’ pleasure at the ee, 
It’s seldom that we taste o’t ; 

We lose, whate’er our joys may be, 
And pleasure’s loss the least o’t. 


Pleasure, and Wealth, and High-Esteem 
Are much by men regardit ; 
For them we toil, for them we scheme,— 
And how are we rewardit ? 
O glitterin’ gowd, high up the brae ! 
The glitter’s aft the maist o’t ; 
We lose, whatever luck we hae, 
An’ loss 0’ wealth the least o’t. 

Pleasure, and Wealth, and High-Esteem 
Are much by men regardit ; 

For them we hope, at them we aim,— 
And how are we rewardit ? 

O Fame is fitful as the wind, 
And we outlive the haste o’t ; 

We lose, whatever fame we find, 
And loss of fame the least o’t. 


But Faith, and Friendship, Love, and Truth, 
We lichtly have regardit ; 
We left them as the toys o’ youth,— 
And how are we rewardit ? 
Ah, what we should have treasured up, 
We made a sinful waste 0’t ; 
We’ve lost, whate’er the gains we grup, 
And Warld’s loss the least o’t. 


THE LORD'S PRAYER 


THES LORD SeP RAVER: 


(A ScoTTIsH VERSION.) 


O THou wha high aboon the lift 
With Holy Angels dwells, 
Bring on the time when sune and swift 
We'll hae Thee with oorsels ; 
Where a’ the races 0’ mankind 
Shall gather and agree, 
An’ like a band o’ bairns combine 
Around their Father’s knee. 


To Thee we lift our hands for bread, 
And pardon for our sins: 

Drive off the evils that we dread, 
Outwith us and within’s : 

Thine is the right to rule us a’ 
And Thine the power to save : 

Plant in our hearts Thy heavenly law 


And bless us with the lave. 

THE GOOD SHEPHERD, 


{A VERSION IN VERNACULAR OF THE 
TWENTY-THIRD PSALM.) 


WITH pastures green a’ throu’ the year, 
And water from the rock, 

There’s naething that we need to fear 
Wi’ Him to guard the flock. 


He winna let us wander far, 
Nor from His guidance stray ; 
At gloamin’ He’s our folding star, 
An’ leads us forth by day. 
An’ even tho’ the storm descend, 
An’ Death an’ Darkness lour, 
He will His sheep an’ lambs defend 
Against the evil hour. 

THE GOOD SHEPHERD 


His call and crook will comfort us, 
An’ haud the wolf at bay, 
And evermore victorious, 
Protect us day by day. 


Sweet Shepherd! Tho’ at times the blast 
Howl high aboon the plains, 

Thou wilt conduct us safe at last 
Where Peace eternal reigns. 

LOOKING BACK. 


COME out, come on, sweet summer sun ! 
Wi’ smiles that once were mine, 
Shine on the hill-taps, and beyon’ 
The lichts I kenned langsyne. 


Then was the freedom o’ the fit 
That Fate to age denies,— 

Wha noo beside the fire maun sit 
And muse and moralise. 


Alas ! the hopes of youthful time 
Still point the future view ; 

Our heaven was that same youthful prime 
Once—and we never knew. 

DECADENCE OF SCOTS LANGUAGE 


ON THE. DECADENCE OF THE 
SCOTS LANGUAGE, MANNERS, 
AND CUSTOMS. 


THEY’RE wearin’ by, the guid auld times 
O’ Scottish rants and hamet rhymes, 

In ilka biggin’ said or sung 

In the familiar mither tongue, 

When lads and lasses were convenin’ 
Roun’ the wide ingle at the e’enin’. 


They’re wearin’ by, the guid auld days 

O’ simple faith an’ honest phrase 

Atween the maister an’ the man 

In ilka corner o’ the lan’, 

When faithfu’ service was a pleasour, 

An’ faithfu’ servants were a treasour. 

They’re wearin’ by, the guid auld lives 
O’ leal an’ thrifty men an’ wives ; 
They’re wearin’ oot, the guid auld creeds 
That met a simple people’s needs ; 

The auld Scots character an’ laws 

That made oor kintra what it was— 
Esteemed at hame, envied abroad, 
Honoured o’ man an’ loved o’ God ; 
Oor nationality, oor name, 

Oor patriotic love for hame— 

I ’maist could greet ; I can but sigh— 
They’re wearin’ oot, they’re a’ gaun by! 


The gude auld honest mither tongue ! 
They kent nae ither, auld or young ; 
The cottar spak’ it in his yaird, 

An’ on his rigs the gawcie laird. 


Weel could it a’ oor wants express, 
Weel could it ban, weel could 4t bless ; 
Wi’ a’ oor feelin’s ’twas acquent, 

Had words for pleasour an’ complent ; 
Was sweet to hear in sacred psalm 


In simmer Sabbath mornin’s calm ; 

An’ at the family exerceese, 

When auld gudeman, on bended knees, 
Wrastled as Jacob did langsyne 

For favours temporal an’ divine, 

Hoo did its fervent accents roll 

The load o’ sin frae aff the soul ! 

Nae fine affeckit foreign soun’, 

Wi’ frequent flexions up an’ down, 
But a straucht-for’at freeborn speech, 
A manly tongue to learn or teach, 
Whaur ilka say was to the point, 

Av’ ilka word in ilka joint 

Gruppit the sense it carried wi’ ’t, 

An’ stappit aff wi’ decent speed— 

An’ ilka letter gat its due 

The first page o’ the Carritch thro’, 
An’ ne’er a lisp was tolerated, 

An’ “lock” for “loch ”’ like Sawtan hated, 
An’ aye the “r”’, tho’ crank awee, 
Gaed birlin’ aff the mooth-ruif free. 


It was as yauld an’ bauld a tongue 
As roun’ the wa’s o’ Babel rung, 
246 


DECADENCE OF SCOTS LANGUAGE 


An’ better rung, for plank or plaister ; 
Nae doot its author was a maister— 

At least a foresman—owre the people, 
The masons at the muckle steeple, 

An’ swuir at lairge, an’ dang’d and deyvled, 
That awfu’ oor the tongues were reyvled ! 
An’ it had words were a’ its ain ; 

A gowlock was a gowlock thain ; 

A soughin’ wind amang the trees 

Was bonnier than a gentle breeze ; 

The shut o’ day was aye the gloamin’, 
An’ daunder was the word for roamin’, 
An’ true was leal, an’ loss was tyne, 

An’ long ago was auld langsyne. 


Ye’ve heard, when May was new begun, 
Amangs’ the gress a peepin’ wun’ 

That shook the blades an’ swith awa’ ! 
As saft a breath as bairn could blaw ; 
Belyve it creepit owre the lee, 

An’ up an’ sang upon the tree 

A strain sae plaintive that to hear it 


Ye thocht some disembodied speerit, 

Frae heaven forwander’t far its lane, 


Was greetin’ to win back again. 


Anon it loupit to the wud, 

An’ like a wulbeast nane can hud, 
Seiz’d on the patient pines an’ tare 

An’ whirl’d their branches high in air, 
An’ raged an’ roared fra’ glade to glen 
Till the haill wud, fra’ en’ to en’, 

Thro’ a’ its caves an’ corners rung, 

An’ to the tempest rock’d an’ swung,— 
The cattle, moaning, fled the bield, 


Th’ umbrageous wud was wont to yield. 


As wide could range the auld Scots tongue ; 
’Twas meet alike for auld an’ young, 
For jest an’ earnest, joy an’ wae, 


For cursin’ an’ caressin’ tae. 


’Twas gentlier at a hushaba 

Than a wud-muffled waterfa’, 

Or cushats wi’ their downie croon 
Heard through a gowden afternoon, 
Or streams that rin wi’ liquid lapse, 


Or wun’s among the pine-tree taps. 

’Twas sweet at a’ times i’ the mooth 
O’ woman moved wi’ meltin’ ruth ; 
But oh! when first love was her care, 


’Twas bonnie far beyond compare. 


’Twas mair sonorous than the Latin, 

Cam’ heavier on the hide o’ Satan, 

When frae his Ebal 0’ a poopit 

The minister grew hearse an’ roopit, 

An’ bann’d wi’ energetic jaw 

The author o’ the primal fa’. 

But if the poopit’s sacred clangour 

Was something aw’some in its anger, 

Gude keep my Southlan’ freen’s fra’ hearin’ 


A rouch red-headed Scotsman swearin’ ! 


But wha would hae audacity 
To question its capacity ? 


The mither croon’d by cradle side, 
Young Jockie woo’d his blushin’ bride, 
The bargain at the fair was driven, 
The solemn prayer was wing’d to heaven, 
The deein’ faither made his will, 
In gude braid Scots : 

—A language still ! 

It lives in Freedom-Barbour’s lines, 

In bauld Dunbar it brichtly shines, 

On Lyndsay’s page like licht it streams, 
In Border scraps it fitful gleams, 

Ar’ like the shimmerin’ spunkie strays 


’ By Ettrick banks an’ Yarrow braes. 


It lives for aye in Allan’s play, 

In Coila’s sangs, the Shepherd’s lay, 
The bird-like lilts fra’ Paisley side, 

The Wizart’s tales that flew sae wide, 
Forbye the vast an’ various lore 

O’ later ballants by the score : 

The gude auld Scots !—a language still, 
Let fortune vary as she will. 

Though banish’d from oor College ha’s, 
It frames the siccar auld Scots laws ; 
Though from the lips, of speech the portal, 
It lives in Literature immortal. 


But oh, alas! the waefu’ change, 
The customs new, the fashions strange, 
Sin’ the auld patriarchal days 
O sober thocht an’ simple phrase ! 

In thae auld days a heaven 0’ cute | 
Hung owre the kintra like a balm : 
That still’d the fractious fretfu’ blude, 

An’ made a tranquil neighbourhude. 


lk townie was a human fauld ; 

The young grew up amang the auld, 

An’ learnt their ways, an’ settled down 

Contentit i’ their native town. 

The sergeant, whiles, sae brave an’ braw, 

Wad wile a flichty chiel’ awa’, 

An’ noo an’ thain some book-lear’d birkie 

Wad tak’ a hankerin’ for a kirkie ; 

But few they were to cities ran ; 

The village was a family than, 

Where ilka housie was a hame, 

An’ ilka bairnie kent by name. 

Nor think it was a humdrum life, 

A lang-continued labour’d strife, 

Withouten stop frae Yule to Yule 

For the bare wants o’ milk an’ meal. 

Ilk cottar had his ain bit land 

He labour’d wi’ an eident hand, 

Afore the meikle farms came in, 

Like Pharaoh’s cattle lank an’ thin, 

An’ swallow’d up—it’s e’en a sair joke— 
The bien bit crofties o’ the puir folk. 
Oh, wae the day the puir man tint it, 
His cot an’ pendicle ahint it ! 

Tho’ short his boonds, an’ small his gain, 
A BIT 0’ SCOTLAND was his ain. 

What better guard or guarantee 

O’ patriot love or loyaltie, 

Amang the common kintra cless— 

The kintra’s mainstey in distress— 
What stauncher safeguard could ye get 
Than the auld crofter system yet ? 


That neuk o’ Scotland’s auld gray plaid 
Was his—his shelter an’ his shade ; - 
An’ jealous was he of his corner, 

Quick to resent the scoff of scorner, 

An’ ready for his richt to stand 

As ony lordling in the land. 


Nae tourin’ schemes o’ foreign gain 

Ayont the wide Atlantic main, 

Nae sinfu’ thochts 0’ wild ambition 

Garr’d him despise his low condition ; 

His twa-’ree acres delv’d an’ plantit, 
He whistled, and was weel-contentit. 


An’ then the simple plays an’ ploys, 

The healthfu’ games an’ hamely joys— 

A present pleasour to the mind, 

That left nae efter-sting behind. 

The time were surely idly spent 

To speak o’ preachin’s fra’ the tent, 

O’ kirns an’ foys an’ penny-waddin’s, 

An’ back-en’ midnicht masqueraddin’s ; 

An’ Hallowe’en sae blythe an’ merry, 

An’ the daft days o’ Janiwary ; 

An’ pranks an’ plays at Beltantide, 

An’ mony frolics mair beside. 

And auld-warld cracks an’ eldritch stories 

O’ wizart caves an’ haunted corries ; 

An’ eerie tales 0’ water-witches, 

That to the foord decoyed puir wretches ; 

An’ lang accounts o’ doughty deeds, 

By heroes wroucht in warrior weeds 

For puir auld Scotland’s honoured sake 

In days when Freedom was at stake. 

Then chiefly in the lang forenicht 

Was tauld the tale o’ Wallace wicht, 
Hoo like a lion roused he rose, 

An’ rush’d on his insulting foes ; 

Before his glance like deer they fled— 
Behind him lay a line of dead— 

Till, breathless from the chase at length, 
He sought the woods to gather strength, 
Whence, issuing ever and again, 

He bled an’ battled to the en’, 

An’ here the tale would tak’ a turn 

To Robert Bruce o’ Bannockburn ; 

How through the lang eventfu’ strife, 
Fre glory crooned his later life, 

He rather chose the woods an’ caves 
Wi’ freedom an’ his band o’ braves 
Than sit upon a silken seat, 

An’ wear a crown at Edward’s feet. 


Or aiblins that daft lassie, SANG, 

Would slip unseen amang the thrang 

O’ lads an’ lassies busy jokin’ 

Roun’ the wide ingle at the rokin’— 

Tho’ snaw-white was the robe she wore, 
An’ strung wi’ gold the harp she bore, 
She mair than tholed the reek an’ coom— 
The auld clay biggin’ was her hame ! 

She micht hae sat in city ha’s, 

An’ listened to refined applause ; 

But dearer to her heart the cot, 

The kintra, an’ the puir man’s lot. 


She sang to children o’ the soil 
The dignity of honest toil, 

The independence o’ the mind, 
An’ better days for a’ mankind. 


She sang 0’ love and youthfu’ joys, 
O’ friendship’s frank an’ social noise, 
An’ toasted in her moods o’ glee 
Scotland wi’ a’ the honours three. 


She sang auld Scotland’s broomy knowes, 
Her tourin’ hills where heather grows, 
Her scroggy glens to memory dear, 

Her burnies wimplin’ thro’ them clear. 


She flang owre cairn o’ mountain stane 


Familiar wi’ the midnicht’s maen, 

Owre moory monumental fiel’, 
Owre river wi’ its ruin’d peel, 

A beauty mair than sun could gi’e, 
Or blue-bells noddin’ bonnilie 


The glamour o’ the vanish’d past 
On bare forsaken scenes she cast,— 
The licht o’ lang-descendit suns, 
The wail o’ lang-exhaustit wun’s, 
The shouts o’ heroes in the dust, 


The gleam o’ glaives noo red wi’ rust. 


At ither times, late i’ the gloamin’, 
When wun’s aroon’ the wa’s were roamin’— 
Like warl’y cares aroond a mind 
To heaven’s high will serene resigned— 
While slept the heavy-laboured young, 
And owre the fire the auld folk hung, 
A holy radiance would illume 
The cottage wi’ a gowden bloom, 
And i’ the midst would seem to stand 
Wi’ peacefu’ olive in her hand, 
A matron of supernal air— 
RELIGION was the name she bare. 

Nae mere emotional face had she, 
But a clear intellectual e’e, 
From whilk the Truth, as from a dookit 


Or open lattice-window, lookit. 


Her lips, o’ gracefu’ curve divine, 
Had that placidity of line 

Whose sweet severity alway 
Repels the rude and awes the gay. 


Hie was her broo an’ fair to see— 
A temple of serenitie, 
On whilk a glance how short soe’er 
Dispelled the momentary fear, 

An’ gave the heart a lively sense 


Of lasting peace an’ confidence. 


She spake wi’ calmness 0’ the grave 
As of an entrance-gate that gave, 
Withouten tax of man or toll, 
Admission to the ransom’d soul— 
Admission purchased wi’ a price, 


To the fair fields of paradise. 

Her teaching nourished hopes sublime 
Beyond the dreams of earth or time ; 
Before their brilliance paled away 
Sceptres an’ swords of widest sway, 
The flashing crown, the purpled robe, 
The glory of a conquer’d globe. 


Nor less the splendour of a name 
Hailed by a wondering world’s acclaim, 
For triumphs nobler than the sword’s, 
Achieved by noiseless thochts an’ words 
In the much wider world of mind, 
Unenvied fell their hopes behind 


The boast of rank, the pride of state, 
The airs and orders of the great ; 

The curtain’d cushion’d coach an’ bed, 
The prancing steeds, the banners spread ; 
The flash, the glitter, an’ the glare, 

The bress, the gless, the trumpet blare— 
What were they but a toom pretence, 


The fleeting shapes an’ shows of sense ? 

Not more enduring by a day 

Than the puir cottar’s hodden gray, 
His staff, his bannet, an’ his plaid, 
The sweaty emblems of his trade, 
His horny luif, his thristly soil, 

His back sair bent wi’ lifelong toil, 
His bitter cares, his vexin’ crosses, 


His disappointments, pains, an’ losses. 


Wi’ a’ their prizes, a’ their pains, 
Their petty losses, paltry gains, 

Th’ allotted threescore years an’ ten— 
What were they after a’ to men 
Whase view of human life was less 

A tent life in a wilderness 

Than a short passage owre a muir 


To mansions waitin’ them secure ? 


Present abasement they could bide, 
Sustained by an immortal pride ; 
For were they not the absent heirs 
Of heaven, predestinated theirs >— 
The exiled children journeyin’ hame 


Of a great Prince of powerfu’ name ? 

Yea, were they not upon the road 


Princes and priests disguised of God ? 


The present age, I maun alloo, 

Is wide an’ cultured in its view, 
Keen to spy oot, an’ quick to damn 
The hoar hypocrisy an’ sham 

That in the silent growth o’ years 
Covers wi’ superstitious fears 

Forms that express the noblest truth 
That ever cam’ fra’ human mouth,— 
As ye have seen the lichen hide 

The ootlines o’ the sculptor’s pride. 


But, oh! I canna but lament 

The slackenin’ o’ a’ restraint 
Halesome to social life ; but chief 
The rootin’ up o’ a’ belief 

In life on earth to heaven translated, 
In God, and man as God-created ; 
Nor least that reverential tone 


Of oor grave elders changed or gone. 

Others there are, but these the chief— 
License, irreverence, unbelief— 

Evils that follow in the train 

Of forms exposed and held as vain, 
Tho’ cherished long, to suit the gentry 


Of this omniscient nineteen cent’ry. 


In thae auld days noo on the wing, 

In thae auld ways I’ve tried to sing, 
Thus were the youth o’ Scotland reared, 
An’ Scotland’s ancient name revered. 


Dear were her mountains, knocks, an’ knowes, 
Her fells an’ forests, haughs an’ howes— 

Not for their natural beauty only, 

Or grandeur, lofty, grim, an’ lonely, 

But for they were an heritage 

Bequeathed intact from age to age 

By men wha bocht them wi’ their blude, 

An’ battled for them rude by rude. 


- 


Thus were those feelings kept alive 
That still for independence strive 
Against a power that would control 


Freedom o’ body, mind, or soul. 

Thus, too, the passion was begot 

That Scotsman feels for brither Scot 
When they amang the frem’d forgaither, 
Tho’ perfect strangers to ilk ither ; 

For they were rear’d on common fare, 
An’ breathed the same wild mountain air, 
Their hearts wi’ mutual memories glowed, 
Their blude wi’ kindred instincts flowed, 
Their sympathies in common ran, 


Their likes an’ dislikes were at wan. 


But wae befa’ the weary toun ! 

It brought the sad reverse aroun’, 
An’ lowsed the tender social ties 

In whilk a nation’s vigour lies. 

It like a black-wambed speeder flang 
Its telegraphic wires alang 

The fields where rural industry, 
Maist like an unambitious bee 
Contentit wi’ a modest spoil, 

Had humm’d sae happy at its toil. 


It laid its lines o’ iron doun, 
An’ sallied forth wi’ clatterin’ soun’, 

Wi’ puff an’ snort an’ startlin’ shriek, 
Envelop’d in a cludd o’ smeek— 

To scare the little folks awa’, 

To bleck wi’ coom the greenwud shaw, 
To fill the youthfu’ peasant breast 
Wi’ discontentment and unrest, 

An’ drag sweet Innocence within 


The city’s whirlin’ gulf o’ sin. 


A panic owre the kintra spread, 

To towns the simple peasants sped, 
Where, disappointed in their dreams, 
They listened to the wildest schemes, 
An’ crossed the ocean faem to find 
Nae hame like what they left behind. 


O then was heard by foreign streams 

The exile’s wail owre vanished dreams ; 
An’ nichtly to their dashing ‘wave 
Perhaps some banish’d bard would rave— 
The blindin’ saut tear in his e’e— 


O’ bonnie Doon or banks o’ Dee. 

The lesser venturesome that steyed, 
Gaed wanderin’ thro’ the kintra wide— 
Here for a year, an’ there for twa, 
Where flittin’ fortune seem’d to ca’. 


O thou accursed lust o’ gain, 

For whilk we madly strive an’ strain, 
What offerings on thine altar laid, 
What sacrifices maun be made ! 


And a’ for what ? It’s no’ in gear— 

It’s no’ in cent per cent per year— 

It’s no’ in gowd although we hed it— 
The wise can see’t, the rich hae said it— 
It’s no’ in mountain heaps o’ wealth - 


To purchase happiness an’ health ! 


But what avails this lang oration, 
This pleadin’ an’ expostulation ? 

Oh, Ichabod! The better plan 
Were just to end as I began— 

To note the waefu’ change, an’ cry 
The guid auld times are a’ gaun by ! 

Geo psy, 


Abee (let), let be; leave alone. 
Abeigh, aloof. 

Aboon, abune, above. 
Ahint, behind. 

Aiblins, possibly. 

Ain, own. 

Airtin’, making towards. 
Ajee, awry. 

Amaist, almost. 

Anent, concerning. 
Aneu’, enough. 

Antern, occasional. 
Athraw, awry. 

Aucht, possession ; eight. 
Aumry, cupboard. 

Aury, Andrew. 

Ayont, beyond. 


Back-en’, autumn. 

Baliant, ballad. 

Bam, joke. 

Band an’ weepers, 
mourning. 

Bannet, bonnet. 

Bannock, barley cake. 

Barley-bree, whisky. 

Bawbees, halfpence. 

Beas’, beasts. 

Beeskep, beehive. 

Begoud, began. 

Belyve, by-and-by. 

Bere, barley. 

Bicker, drinking -vessel. 

Bield, shelter, or resting-place. 

Bien, prosperous. 

Bigg, build. 


signs of 


Biket, swarmed (like bees). 

Billies, lads, or brothers. 

Birkie, a lively youth. 

Birlin’, spinning. 

Birse, bristle. 

Black - a - viced, 
plexioned. 

Boo, bow. 

Bougars, rafters. 

Braw, attractive ; finely dressed. 

Braw aw fine, clever and service- 
able. 

Brawly, well enough. 

Brechan, horse-collar. 

Brent (new brent), brand new. 

Brere, braird, show above 
ground. 

Broch, halo. 

Brock, badger. 

Broose, race (at country wed- 
dings). 

Browst, liquor made at a brew- 
ing. 

Bruckit, tear-stained ; dirty. 

Buchtit, sheltered. 

Buckie, snail-shell. 

Bude, behoved. 

Buirdly, stout and stalwart, 

Bw’k, bulk. 

Bur’al sang, elegy. 

Burn-the-wind, a blacksmith. 

Burrowstoun, borough town. 

But-an’-ben, kitchen and par- 
lour. 


dark com- 


= 


Ca’, drive ; call. 

Callan’, lad. 

Caller, cool and clean. 

Canty, cheerful. 

Carle, old fellow. 

Carritch, catechism. 

Cauldrife, always cold. 

Caulker, glass of whisky. 

Caup, bowl, or cup. 

Chaft, jaw. 

Chancy, safe. 

Chap, knock. 

Chappin, chopin, an old liquid 
measure. 

Chiel’, young fellow. 

Cog, dish ; bowl. 

Coom, soot. 

Core, band. 

Couthie, comfortable. 

Cowp, overturn. 

Cracks, talks freely and famil- 
iarly. 

Craigit, long-necked. 

Croon, head. 

Croose, lively. 

Crw’, pig-stye. 

Cuissen, cast off. 

Cuist, cast. 

Cutt, ankle. 

Cule, cool. 


*d, “t, it. 

Dad, dash. 

Daffiw , sporting. 

Dargin’, toiling. 

Dambuird, draught-board. 
Deaved, deafened. 

Deep, sound. 

Deevil’s books, playing-cards. 
Deil hae’t ! Devil have it! 
Deval, cease. 

Dicht, to wipe. 

Ding, beat. 

Dink, trim ; proud. 

Divots, sods. 

Doilt, made stupid with fatigue. 
Dow (E’en be), just put up. 
Dotted, silly. 

Doo, dove. 

Dooce, quiet. 

Dook, duck ; bathe. 

Dookit, dovecot. 


Door, obstinate. 

Douf an’ dowie, dull and dis- 
pirited. 

Doup, end. 

Doverin’, dosing. 

Draigon, paper kite (reference 
to Franklin’s device). 

Dree, endure ; fulfil. 

Dreel, drill. 

Dreigh, slow. 

Drookin’, drenching. 

Drouthy, dry. 

Drow, trance. 

Drumly, cloudy. 

Dub, puddle. 

Dung to stavers, 
staves, or pieces. 


knocked to 


He-bree, eyebrow. 

Eerie, weird. 

Hident, industrious. 

Bild, old age. 

Eldritch, anearthly. 

EHlbucks, elbows. 

Lirne, eagle. 

Eittled, aimed. 

Etyn, used here as meaning imp. 


Fain, willing. 

Fang, grip. 

Fash, trouble. ~ 

Fashious, difficult to please. 

Feckless, pithless. 

Feckly, mostly. 

Feerin’, measurement of the rigs 
preparatory to ploughing. 

Fend, endeavour. 

Fere, companion. 

Fess, fetch. 

Fend (make a), manage some- 
how. 

Feursday, Thursday. 

Flichterin’, rapid but unsteady, 

Fog, moss. 

Forbye, besides. 

Forfoughen’, exhausted after 
severe exertion, 

Fornenst, opposite to. 

Fow’, fu’, full. 

Freit, bad omen. 

Frem’d, strange. 

Furr, furrow. 
Futher, fodder. 


Gab, mouth. 

Gad, goad, or rod. 

Gatrie, wild bee. 

Gang, go (die). 

Gangerel, wanderer. 

Gantress, wooden support on 
which a cask is placed for 
broaching. 

Gar, compel. 

Gate ot, way of it. 

Gavle, gable. 

Gaweie, jolly. 

Gean, wild cherry. 

Geizen’d, shrunk with drought. 

Geizen’d gills, dry mouths. 

Gey, rather ; very. 

Gibbles, tools. 

Gien, given. 

Gif, or gin, if. 

Girnin’, grinning. 

Gleg, sharp ; nimble. 

Gley’d, squinting. 

Glower, fixed look. 

Govin’, startled. 

Gowan, daisy. 

Gowk, cuckoo. 

Gowlock, beetle. 

Gowpenfu’, two hands full. 

Graith, gear. 

Grauvat, cravat. 

Greet, drop a tear. 

Greybeard, jar of whisky. 

Grice, pig. 

Grieve, foreman. 

Growf, stomach. 

Grozer-busses, gooseberry bushes. 

Grup, grip. 

Guizer, masquerader (at Hog- 
manay). 


Ha’, hall. 

Haill, whole. 

Hairst, harvest. 
Haiver, absurdity. 
Hamet, homely. 
Hap, cover. 

Haud, or hauld, hold. 
Head, sum total. 


GLOSSARY 


Headrig, the strip of land on 
which the plough turns. 

Heat your house, be of service at 
your house-warming. 

Herds aw hinds, shepherds and 
ploughmen. 

Hielant horn, a larger glass, 

Hirsel, flock. 

Hiz, us; also has. 

Hoast, cough. 

Hogger, an old stocking used as 
a purse. 

Hogmanay, 
December. 

Hoolie ! take time. 

Horn, drinking-cup. 

Howff, haven ; haunt. 

Howk, dig. 

Hummeilt, wanting horns. 

Hundit, hounded. 

Huz, us. 


festival of 31st 


Ilka, each. 

In the weather, exposed to the 
weather. 

Initil, into. 

I’ the nick, 
moment, 
Izzet, zigzag; like the letter Z 

in shape. 


at the precise 


Jalouse, suspect. 

Jimp, slender. 

Jinkit, eluded. 

Jo, dear ; joy. 

John Flael, John Flavel, a 
theological writer. 

Jouk, escape by ducking from. 

Jorum, a large whisky measure. 


Keekin’, peeping. 

Keep mind, remember. 
Ken, know. 

Kintra, country. 

Kirkyaird granite, a tombstone, 
Kist, chest. 

Kite, belly. 

Knock-wud, hill-wood. 

Kye, cows. 

Kyloes, Highland cattle. 
Kythe, make known ; show. 

Laich, laigh, low. 

Laund (mair), greater width 
between the furrows, as mair 
earth means greater depth of 
furrow. The result is gained 
by a slight displacement of 
the sock—horizontal in the 
former case, vertical in the 
latter. 

Lave (the), the rest. 

Law, hill-top. 

Lead, a waggon-load (of corn). 

Leal, loyal. 

Leeve, live. 

Leeze me on, I like: lef, (dear) 
is to me. 

Leglen, milk-pail with a straight 
handle. 

Leugh, laughed. 

Levin, lightning. 

Ley, grass land. 

Liefu’ lane, self alone (left). 

Lift, the sky. 

Likly, likely. 

Inlé, chant. 

Limmer, a wild reckless female ; 
a rascal. 

Lintie, linnet. 

Lippin’, brimming. 

Loof, palm of hand. 

Loon, fellow. 

Looten, let. 

Lords by whylies—t.e., occasion- 
ally, such as judges, justices, 
&e. 

Loutit, stooped. 

Lowin’, flaraing. 

Lown, lone and still. 

Lowp, leap. 

Lowse, loose. 

Lug, ear. 

Lum, chimney. 


Maen (no’ to), not to be moaned 
for; not to be pitied. 

Mak’ o’t, match of it. 

Makkars, poets. 

Mantit, spoke with impediment ; 
stammered, 

Maskin’, infusing. 

Maun, must. 


May, young woman. 

Meikle, big. 

Melder, a measure for the mill. 

Mendit, reformed. 

Mensefu’, respectable. 

Mirk, darkness. 

Miss’d the gauger, eluded the 
excise. 

Mixing, becoming yellow. 

Moodiewart, moldwarp ; mole. 

Muckle, big. 

Muil in, to curry favour. 

Murlin’, crumbling. 

Murnins, mournings. 

Mutch, kind of cap. 

Mutchkin, a measure of four 
gills. 


Naig, naigie, horse. 

Neb, nose. 

Neeps, turnips. 

Never oot o bit, remaining in 
one place. : 

Nice-gabbit, ill to please with 
food and drink. 

Nickit (knife), notched knife ; 
saw. 

Nippit, parsimonious. 

Nowite, cattle. 


Ocht, aught. 
On-ding, driving or beating on. 
Orra, odd, 


Packie, the packman. 

Parley, talk with friends, 

Pat on, clothed. 

Peat reek, turf smoke ; whisky. 

Pechan, breathing heavily. 

Peerie, top. 

Pendicle, small bit of land. 

Pig, crock; earthenware dish ; 
basin. 

Ploy, game ; prank. 

Plumm, deep still pool. 

Poussie Nancy’s, some low ale- 
and lodging-house. 

Pouther, powder. 

Pow, poll; head. 

Pree, taste. 

Preen, pin. 

Pushin’ wubbs, webs wanted as 
soon as possible. 

Pyot, magpie. 


Quaich, a drinking-cup. 
Quat, quitted. 
Quine, girl. 


Rair, roar. 

Raize, fury. 

Ree, sensibly excited with drink. 

Reek, smoke. 

Reenge the ribs, poke the fire. 

Remeid, remedy. 

Rig, ridge. 

Rizzar-busses,red-currantbushes, 

Rokin’, spinning. 

Roop, to croak. 

Roosed, cried up. 

Rouch, plentiful. 

Row, roll. 

Rowans, mountain-ashes or their 
berries. 

Rowth, abundance. 

Rug, tear; pull. 

Rung, a cudgel. 

Runis, cabbage-stalks, 


Sair, severe, or very much. 

Sair comedoon, sore humiliation. 

Sandy (Auld), Satan. 

Sark, shirt. 

Saund, or Elec, Alexander. 

Scart, scratch. 

Scoog, shelter. 

Scowthered, burnt. 

Screed, tear. 

Shairds, shreds. 

Shanks naigie (to drive), to walk. 

Shaw, wild wood. 

Shilpit, meagre ; emaciated. 

Shool, shovel. 

Shore, threaten ; offer. 

Sic, such. 

Siccar, sure. 

Siller, silver ; money. 

Silly, weak ; unsuspecting ; con- 
fiding. 

Sin’ syne, since then. 

Skatls, or skells, disperses. 


GLOSSARY 


Skelp, resounding slap ; splash ; 
extent. 

Skilly, competent. 

Skirlin’, screaming. 

Skirtit, made off. 

Skites, skates. 

Sklent, glance. 

Slae, sloe. 

Slatster, mess. 

Slap, gap in fence. 

Smeek, smoke. 

Smoory, smothering. 

Smuggled, illicitly distilled. 

Sneck, latch, 

Snod, tidy. 

Snoove, to walk quietly and 
steadily onwards. 

Sooback, an old wife’s cap. 

Soom, swim. 

Soop, sweep. 

Soughin’, sighing. 

Sowp, sup. 

Spang, jamp. 

Spatties (spotties), trout. 

Speel, climb. 

Sper, ask. 

Spleuchan, pouch (for tobacco). 

Sprattle, scramble. 

Spunkie, Will-o’-the-wisp, 

Stappit, stepped. 

Steer, stir, 

Stend, bound. 

Stirk, steer. 

Stogs, teeth. 

Stookit, set up in ricks. 

Stoor, dust ; strong ; stern. 

Stoup, tall narrow pail 
holding water). 

Stown, stolen. 

Stravaigin’, wandering. 

Streck, stretch. 

Styme, particle. 

Sumph, fool. 

Sune than syne, early than late. 

Sweir, loth. 

Swith, swift. 

Swither, hesitation. 

Switin’, sweating. 

Syne, then or since. 


{for 


Tack, lease. 

Taed, a toad. 

Tak’ tent, take care. 

Tak’ the gress, fall to the ground. 

Taks the tide, sets sail. 

Tane, took, or taken. 

Tangles, icicles. 

Tappit-hen, big bottle of three 
quarts. 

Tapsalteeries, topsy-turvy. 

Tate, tuft. 

Telt, told. 

Tenty, careful. 

Theckin’, thatch. 

Thie, thigh. 

Thirled, bound (said of cus- 
tomers to a mill). 

Thole, endure. 

Thrapple, throat. 

Thraw’d, tarned away crossly ; 
thraw, to twist. 

Tig, a game of touch. 

Tint, lost. 

Tint their tale, forgotten their 
history. 

Tod, or todlowrie, a fox. 

Toom, or tume, empty. 

Tousie, unkempt. 

Towled, toiled. 

Towmont, twelvemonth. 

Trauchled, draggled. 

Trig, spruce ; neat. 

Trokin’, dealing. 

Trons, weigh-houses; weighing- 
machines. 

Twyns, separates ; robs. 

Tyke, dog. 


Unco, uncommon. 
Veshel, vessel. 


Wair, or ware, also 


utilise, 


spend, 

Wale, or wile, pick ; choice. 

Wanter, one on the outlook for 
a wife. 

Warstle, wrestle ; struggle. 

Wast 0? England, broadcloth. 

Water-folk, teetotallers. 

Waught, a big drink. 

Waukrife, wakerife. 

Wauk the nicht, lie awake all 
night. 

Weans, little children. 

Weird, destiny. 

Wha’s aucht, who owns. 

Whaup, curlew. 

Wheen, a quantity. 

Whad, fib. 

Whilk, which. 

Whip o° dearth, sudden emer- 
gency. 

Whummle, to tumble over; to 
turn heavily upside down. 

Wiel, a well, or pool. 

Wime, belly. 

Win, reach. 

Woo, or 00, wool. 

Won, dwell. 

Wud, wild; mad; also wood. 

Wulbeast, a maddened horse 
Or O&, 

Wuss, wish. 

Wydes, wades. 

Wyle, choose. 

Wyte, blame. 


Yaffiv’, barking. 
Yap, eager ; hungry. 
Yaukin’, aching. 
Yauld, active ; alert. 
Yetlan’, iron. 

Yett, gate. 

Yui, ale. 

Yird, yearth, earth. 
Yowe, ewe. 

